**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**Заң факультеті**

**Мемлекет және құқық теориясы мен тарихы,**

**конституциялық және әкімшілік құқық кафедрасы**

|  |  |
| --- | --- |
|  | **БЕКІТІЛДІ**  Факультет деканы  \_\_\_\_\_\_\_\_\_\_\_\_\_\_\_\_\_  Д.Л.Байдельдинов  «\_ \_» \_\_\_\_\_\_\_\_\_\_ 2017 ж. |
|  |  |

**ПӘННІҢ ОҚУ-ӘДІСТЕМЕЛІК КЕШЕНІ**

**KRKK 1202 «Қазақстан Республикасының конституциялық құқығы»**

### «5В030100 – құқықтану мамандығы»

Білім беру бағдарламасы «Негізгі оқу жоспары»

Курс – 1

Семестр – 1

Кредит саны – 2

**Алматы 2017 ж.**

Пәнің оқу-әдістемелік кешенін құрастырған з.ғ.к., доцент м.а. Жарболова А.Ж.

### «5В030100 – құқықтану мамандығы» бойынша жұмыс оқу жоспары негізінде

Мемлекет және құқық теориясы мен тарихы, конституциялық және әкiмшiлiк құқық кафедрасының отырысында қарастырылды және мақұлданды

Хаттама № \_\_\_, «\_\_\_» \_\_\_\_\_\_\_\_\_\_\_\_\_ 2017 ж.

Кафедра меңгерушiсi \_\_\_\_\_\_\_\_\_\_\_\_\_\_ Г.Р.Усеинова

Факультеттiң әдiстемелiк бюросымен мақұлданған

«\_\_\_» \_\_\_\_\_\_\_\_\_\_\_\_ 2017 ж., хаттама № \_\_\_\_.

Заң факультетiнің әдiстемелiк бюросымен төрайымы \_\_\_\_\_\_\_\_\_\_\_\_\_\_\_\_\_ А.М.Каратаева

**Әл-Фараби атындағы Қазақ Ұлттық университеті**

**Заң факультеті**

**Мемлекет және құқық теориясы мен тарихы,**

**конституциялық және әкімшілік құқық кафедрасы**

|  |  |
| --- | --- |
|  | **БЕКІТІЛДІ**  Факультет деканы\_\_\_\_\_\_\_\_\_\_\_  Д.Л.Байдельдинов  «\_\_» \_\_\_\_\_\_\_\_\_ 2017 ж. |

**Силлабус**

**Күзгі семестр, 2017-18 оқу жылы**

**Курс туралы академиялық ақпарат**

|  |  |  |  |  |  |  |  |
| --- | --- | --- | --- | --- | --- | --- | --- |
| **Пән коды** | **Пән атауы** | **Түрі** | **Аптасына сағат саны** | | | **Кредит саны** | **ECTS** |
| **Лек** | **Практ** | **Зертх.** |
| **KRKK 1202** | Қазақстан Республика-сының конституциялық құқығы | БК | 1 | 1 | 0 | 2 | 3 |
| Дәріскер | Жарболова Айгерім Жақсылыққызы - з.ғ.к., доцент м/а | | | | Офис-сағаттар | | Кесте бойынша |
| e-mail | zharbolova72@mail.ru | | | |
| Телефоны | 377 33 36 (12-56) | | | | Дәрісхана | | 327 |
| Курстың академиялық презентациясы | **Оқу курсының түрі:** Тиістіоқу пәні 5В030100 – заңтану мамандығы бойынша қоғам мен мемлекет өмірінің фундаменттік мәселелерін: ҚР-ң конституциялық құрылысының негіздерін, жеке адамның құқықтық жағдайының негіздерін, ҚР-да мемлекеттік билік органдарының ұйымдастырылуы мен қызметінің негіздерін, жергілікті мемлекеттік және өзін-өзі басқару негіздерін оқытатын міндетті оқу пәні болып табылады.  **Курстың мақсаты:** «Қазақстан Республикасының конституциялық құқығы» курсының мақсатыстуденттердің бойында конституциялық құқықтың аса маңызды ғылыми-теоретикалық ережелері туралы, ҚР-ң конституциялық даму тарихы туралы, демократиялық, құқықтық, әлеуметтік және зайырлы мемлекеттілікті құру барысында мемлекет пен қоғамның Негізгі заңы ретінде Конституцияның рөлі және функциялары туралы, адам мен азаматтың конституциялық-құқықтық мәртебесі туралы және мемлекеттік органдар мен жергілікті өзін-өзі басқару органдарының конституциялық жүйесі туралы фундаменталдық түсініктерді қалыптастыру.  **Когнитивті қабілетті болу:**  - ҚР конституциялық құқығы туралы жалпы түсініктерді игеру, Қазақстанның конституциялық құрылысының, жеке адамның құқықтық жағдайының негіздері, мемлекеттік билік органдарының ұйымдастырылуы мен қызметінің негіздері, жергілікті мемлекеттік басқару және өзін-өзі басқару туралы, олардың реттелу жағдайы туралы алған (нақты) білімін және түсінігін көрсете білу;  - конституциялық құрылыс, мемлекеттік органдардың және өзін-өзі басқару органдарының жүйесі мен қызметі, жеке адамдардың құқықтық жағдайы саласының жалпы құрылымын және оның элементтері арасындағы байланысты түсінгенін көрсету;  **Функционалдық қабілетті болу:**  - конституциялық құқықтың пәні болып табылатын қатынастарды, оларды реттейтін нормаларды, олардың жүзеге асу проблемаларын зерттеп анықтайтын мамандықтың базалық білімі контекстіне жаңа білім енгізу, оның мазмұнын түсіндіру;  - конституциялық құқықтық қатынастарды оқу жағдайын талдау, тиісті мәселеде орын алған проблемалық тұстарды шешу бағытын ұсыну;  - конституциялық реформаларды сыни талдауға, бағалауға және синтездеуге қабілеттілікті қалыптастыру.  **Жүйелі қабілетті болу:**  - Игерілген білімдерін қисынды баяндауға, талдауға және бағалауға, алған білімдерін тәжірибеде қолдана білуді меңгереді;  - ҚР-да жеке адамның құқықтық жағдайын жетілдіру, мемлекеттік органдардың қызметін жетілдіру, заң шығармашылығының сапасын арттыруға байланысты ғылыми проблемаларды шешу динамикасын талдауды, нормативтік-құқықтық актілерді талқылауды меңгереді;  **Әлеуметтік қабілетті болу:**  - ҚР конституциялық құрылысының негіздерін, мемлекеттік биліктің ұйымдастырылуы мен қызметі ету негіздерін, жеке адамның құқықтық жағдайын, жергілікті басқару негіздерін зерттеп, олардың мағынасы мен мәнін теориялық сипатта түсініп, меңгереді. Топта сындарлы оқуға, әлеуметтік өзара әрекеттестікке және ынтымақтастыққа қабілетті болады. | | | | | | |
| Пререквизиттері | Мемлекет және құқық теориясы, саяси құқықтық ілімдер тарихы, ҚР мемлекет және құқық тарихы | | | | | | |
| Постреквизиттері | Муниципалдық құқық, парламенттік құқық, шет елдердің конституциялық құқығы жергілікті өзін-өзі басқару жүйесі, құқықшығармашылығы және заң шығару техникасы, конституциялық заңнаманың дамуы | | | | | | |
| Әдебиеттер және ресурстар | *Әдебиеттер:*   * Қазақстан Республикасының Конституциясы 1995 жылғы. (02.02.2011ж. енгізілген өзгертулермен, толықтырулармен) Алматы, 2017 * Сапарғалиев Ғ. Қазақстан Республикасының конституциялық құқығы. Алматы, 2008 ж. * З.Ж.Кенжалиев, В.А.Ким. Қазақстан Республикасының конституциялық заңнамасының дамуы. 1-3 бөлім, Алматы, «Қазақ университеті». 2008 ж. * Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж. * Конституционное право РК. Отв. ред. М.С.Нарикбаев. Алматы, 2001.   *Электрондық ресурстар*: Конституция – Қазақстан Республикасының негізгі заңы // <https://baribar.kz/student/800/konstitutsiya-qazaqstan-respublikas/>  * Қазақстан Республикасының Конституциясы // https://kk.wikipedia.org/wiki/%D2%9A%D0%B0%   Оқу пәні бойынша қосымша деректер univer.kaznu.kz. сайтында УМКД бөлімінде беріледі | | | | | | |
| Университетің  моральды-этикалық құндылықтары контекстіндегі академиялық саясат | **Академиялық тәртіп (мінез-құлық) ережесі:**  Сабақтарға міндетті қатысу, кешігуге жол бермеу. Оқытушыға ескертусіз сабаққа келмей қалу немесе кешігу 0 баллмен бағаланады. Тапсырмалардың, жобалардың, емтихандардың (СӨЖ, аралық, бақылау, зертханалық, жобалық және т.б. бойынша) орындау және өткізу мерзімін сақтау міндетті. Жұмыстардың барлық түрін көрсетілген мерзімде жасап тапсыру керек. Кезекті тапсырманы орындамаған, немесе 50% - дан кем балл алған студенттер бұл тапсырманы қосымша кесте бойынша қайта жасап, тапсыруына болады.  **Академиялық құндылықтар:**  Академиялық адалдық және тұтастық: барлық тапсырмаларды орындаудағы дербестік; плагиатқа, алдауға, шпаргалкаларды қолдануға, білімді бақылаудың барлық сатысында көшіруге, оқытушыны алдауға және оған құрметсіз қарауға жол бермеу. (ҚазҰУ студентінің ар-намыс кодексі).  Мүмкіндігі шектеулі студенттер zharbolova72@mail.ru +7756249862 телефоны бойынша кеңес ала алады. | | | | | | |
| Бағалау және аттестациялау саясаты | **Критерийлік бағалау:** дескрипторларға қатысты барлық оқыту нәтижелерін бағалау, аралық бақылауда және емтихандарда құзіреттіліктің қалыптасуын тексеру (мақсатта көрсетілген білім беру нәтижелерін).  **Суммативті бағалау:** дәрісханадағы белсенді жұмысы мен қатысуын бағалау; орындаған тапсырмаларын, СӨЖ, бақылау жұмыстарын бағалау.  Қорытынды бағалауды есептеу формуласы: | | | | | | |
| Оқу курсы мазмұнын жүзеге асыру күнтізбесі | Өзінің интеллектісін дербес дамыта білуі және ойлау қабілетін кеңейтуі үшін шығармашылық қызметке қызығушылығы болуы керек, үздіксіз өзін - өзі жетілдіріп отыруы қажет. Рефераттар, презентациялар студенттермен жеке жазбаша түрде орындалып, ауызша қорғалуы керек. Бағалау кезінде студенттердің сабақтағы белсенділігі мен сабаққа қатысуы ескеріледі.  Семестр барысында студенттердің 4 СӨЖ тапсыруы қарастырылған. 1 және 2 СӨЖ-ді орындау бірінші аралық бақылауда қарастырылады. Олар ҚР-ның конституциясының дамуының негізгі кезеңдеріне және ҚР-дағы шет елдіктердің құқықтық жағдайына арналған, әрі әрқайсысы 25 баллдан бағаланады. СӨЖ-н жазу барысында талдау, тарихи, салыстыру, қисындық әдістерді қолдана отырып жазбаша нысанда орындайды. 3, 4 СӨЖ-дерді тапсыру екінші аралық бақылауда жүзеге асырылады. Олар Қазақстан Республикасының саяси жүйесi мен ҚР-дағы сайлау процесін, оның сатыларын зерделеп, талдау жасауды қарастырады. 4 СӨЖ Сайлау туралы заңды қолдана отырып алдын-ала ұсынылған кестені толтыру, оны ауызша қорғау нысанында жүзеге асырылады. 3-4 СӨЖ 25 баллдан бағаланады. СӨЖ-дерді орындауда плагиат және басқа да әділсіздіктерге тыйым салынады. | | | | | | |

**Оқу курсы мазмұнын жүзеге асыру күнтізбесі:**

|  |  |  |  |
| --- | --- | --- | --- |
| **Апта** | **Тақырыптың атауы** | **Сағат саны** | **Максималды балл** |
| **1** | **2** | **3** | **4** |
| 1 | **1 дәріс**. ҚР Конституциялық құқығы - ұлттық құқықтық жетекшi саласы. | 1 |  |
| **1** **практикалық** **сабақ**. ҚР Конституциялық құқығы - ұлттық құқықтық жетекшi саласы. | 1 | 5 |
| 2 | **2 дәріс**. ҚР конституциялық құқығы – заңи ғылым | 1 |  |
| **2 практикалық сабақ**. ҚР конституциялық құқығы – заңи ғылым | 1 | 5 |
| 3 | **3 дәріс**. ҚР Конституциясы - мемлекеттiң негiзгi заңы | 1 |  |
| **3** **практикалық сабақ**. ҚР Конституциясы - мемлекеттiң негiзгi заңы | 1 | 5 |
| **1 СОБЖ.** Тапсырма алу «ҚР Конституциясының дамуының негiзгi кезеңдерi» (жеке-бағдарланған)» |  |  |
| 4 | **4 дәріс.** ҚР конституциялық құрылысы және оның негiздерi | 1 |  |
| **4** **практикалық сабақ**. ҚР конституциялық құрылысы және оның негiздер | 1 | 5 |
| 5 | **5 дәріс**. ҚР-да жеке тұлғаның құқықтық жағдайының негiздерi | 1 |  |
| **5** **практикалық сабақ**. ҚР-да жеке тұлғаның құқықтық жағдайының негiздерi | 1 | 5 |
| **2 СОБЖ.** 1-тапсырманы өткізу және 2 тапсырманың тақырыбын алу «Қазақстан Республикасындағы шет елдіктердің құқықтық жағдайы» (жобалы-ұйымдастырылған) |  | 25 |
| 6 | **6 дәріс**. ҚР-да жеке тұлғаның құқықтық жағдайының негiздерi | 1 |  |
| **6** **практикалық сабақ**. ҚР-да жеке тұлғаның құқықтық жағдайының негiздерi | 1 | 5 |
| 7 | **7 дәріс.** Қазақстан Республикасында меншiк пен кәсiпкерлiктiң конституциялық негiздерi | 1 |  |
| **7** **практикалық сабақ**. Қазақстан Республикасында меншiк пен кәсiпкерлiктiң конституциялық негiздерi | 1 | 5 |
| **3 СОБЖ.** 2-тапсырманы өткізу |  | 25 |
|  | **1 Аралық бақылау** |  | 15 |
|  | **Қорытынды** |  | 100 |
| 8 | **Midterm Exam** |  | 100 |
| 9 | **9 дәріс.** ҚР сайлау жүйесi | 1 |  |
| **9 практикалық сабақ**. ҚР сайлау жүйесi | 1 | 5 |
| **4 СОБЖ.** 3-тапсырманы алу «Қазақстан Республикасының саяси жүйесi» (жеке бағдарланған) |  |  |
| 10 | **10 дәріс**. ҚР сайлау жүйесi | 1 |  |
| **10** **практикалық сабақ**. ҚР сайлау жүйесi | 1 | 5 |
| 11 | **11 дәріс.** ҚР Президентi, оның құқықтық мәртебесi, өкiлеттiктерi | 1 |  |
| **11 практикалық сабақ**. ҚР Президентi, оның құқықтық мәртебесi, өкiлеттiктерi | 1 | 5 |
| **5 СОБЖ.** 3-тапсырманы өткізу, 4-тапсырма алу «ҚР-дағы сайлау процесі, оның сатылары» (жобалы-ұйымдастырылған) |  | 25 |
| 12 | **12 дәріс.** ҚР Парламентi, оның құқықтық мәртебесi | 1 |  |
| **12** **практикалық сабақ**. ҚР Парламентi, оның құқықтық мәртебесi | 1 | 5 |
| 13 | **13 дәріс.** ҚР Үкiметi, оның құқықтық мәртебесi | 1 |  |
| **13** семинар сабағы. ҚР Үкiметi, оның құқықтық мәртебесi | 1 | 5 |
| **6 СОБЖ**. 4-тапсырманы өткізу «ҚР-дағы сайлау процесі, оның сатылары» өткізу (жобалы-ұйымдастырылған) |  | 25 |
| 14 | **14 дәріс.** ҚР Конституциялық Кеңесi, оның құқықтық мәртебесi | 1 |  |
| **14 практикалық сабақ**. ҚР Конституциялық Кеңесi, оның құқықтық мәртебесi | 1 | 5 |
| 15 | **15 дәріс**. ҚР-ғы жергiлiктi мемлекеттік басқару және өзін-өзі басқарунегіздері | 1 |  |
| **15** **практикалық сабақ**. Бақылау жұмысы | 1 | 5 |
| **7 СОБЖ.** 4 тапсырманы «ҚР-дағы сайлау процесі, оның сатылары» өткізу (жобалы-ұйымдастырылған) |  |  |
|  | **2 аралық бақылау** |  | **15** |
|  | **Қорытынды** |  | **100** |
|  | **Емтихан** |  | **100** |
|  | **Барлығы** |  | **100** |

Факультет деканы Байдельдинов Д.Л.

Әдістемелік бюро төрайымы Каратаева А. М.

Кафедра меңгерушісі Усеинова Г.Р.

Лектор Жарболова А.Ж.

**Әл-Фараби атындағы ҚазҰУ оқу-әдістемелік кешені**

**Мамандығы: Құқықтану**

**Шифр: 5В030100**

**Пән: ҚР конституциялық құқығы**

**3. СӨЖ арналған тапсырмалар, оларды орындау кестесі, оларға әдістемелік нұсқаулар.**

**СӨЖ арналған тапсырмалар және оларды орындау кестесі**

|  |  |  |  |
| --- | --- | --- | --- |
| **№** | **СӨЖ тапсырмалары** | **СӨЖ орындау нысаны** | **СӨЖ тапсыру мерзімдері** |
| 1 | «ҚР Конституциясының дамуының негiзгi кезеңдерi» (жеке-бағдарланған)» | конспект, ауызша қорғау | 5-6 апта |
| 2 | «Қазақстан Республикасындағы шет елдіктердің құқықтық жағдайы» (жобалы-ұйымдастырылған) | ауызша | 7 апта |
| 3 | «Қазақстан Республикасының саяси жүйесi» (жеке бағдарланған) | ауызша | 11-12 апта |
| 4 | «ҚР-дағы сайлау процесі, оның сатылары» (жобалы-ұйымдастырылған) | кесте толтыру, ауызша қорғау | 13-15 апта |

**СӨЖ орындау (тапсыру) бойынша әдістемелік нұсқаулар.**

**1 СӨЖ - «ҚР конституциясының дамуының негiзгi кезеңдерi»** (жеке-бағдарланған)».

**Ұсыныс**: 1-ші СӨЖ реферат түрінде орындалады. Реферат үш бөлімнен тұрады: кіріспе, негізгі бөлім және қорытынды. Реферат жазу барысында мына сұрақтар қамтылуы керек:

- 1978 жылғы Қаз ССР Конституциясын, оның жетiстiктерi мен кемшiлiктерiн талдау.

- 1993 жылғы ҚР Конституциясын қабылдаудың алғышарттары мен себептерi, оның мазмұны. Осы Конституцияның негiзгi жаңалықтары, кемшіліктері

- 1995 жылғы ҚР Конституциясын қабылдаудың алғышарттары мен себептерi.

- 1995 жылғы ҚР Конституциясының негiзгi идеялары, оның жаңалықтары.

- ҚР Конституциясына 07.10.1998 ж., 21.05.2007 ж., 02.02.2011 заңмен енгiзiлген өзгертулер мен толықтырулар.

Берілген сұрақтар жұмыстың негізгі бөлімінде ашылып, қарастырылады. Қорытынды бөлімде ҚР Конституциясының қоғам мен мемлекет дамуындағы рөліне қатысты студенттің көзқарасы тұжырымдалып, Конституцияның әлеуетін одан әрі пайдалану жөніндегі шаралар қарастырылуы қажет

№1 СӨЖ бойынша қарастырылатын ең жоғары балл – 25 балл.

**Жұмысты бағалау негіздері болып табылады:**

**-** тақырыптың толық ашылуы;

- материалдардың терең зерттелуі;

- қорытындының негізделген болуы;

- жазу тілінің түсінікті, анық болуы.

**2 СӨЖ - «Қазақстан Республикасындағы шет елдіктердің құқықтық жағдайы»** (жобалы-ұйымдастырылған)

**Ұсыныс**: СӨЖ ауызша нысанда тапсырылады. СӨЖ тапсыруда ҚР-ғы шетел азаматтары мен азаматтығы жоқ адамдардың құқықтық жағдайын саралап, олардың мәртебесiнің құқықтық реттелуіне салыстырмалы талдау жасау, шетел азаматтарының Қазақстанға келуi және кетуi ерекшеліктерін және шетел азаматтарын жауаптылыққа тарту өзгешелігін ашу, көрсету керек*.* Ол үшін келесі әдебиеттерді, нормативтік актілерді оқу қажет:

1. Шетелдіктердің құқықтық жағдайы туралы 19.06.95 ж. ҚР Заңы (11.07.2017 жылғы өзгерістермен)

2. ҚР Үкіметінің 2012 жылғы 21 қаңтардағы № 148 қаулысымен бекітілген **«**Көшіп келушілердің Қазақстан Республикасына келуінің және онда болуының, сондай-ақ олардың Қазақстан Республикасынан кетуінің қағидалары» 07.04.2016 жылғы редакцияда

3. Калиева А.М. О правовом статусе иностранных граждан. Алматы, 1994.

№2 СӨЖ бойынша қарастырылатын ең жоғары балл – 25 балл.

**Жұмысты бағалау негіздері болып табылады:**

- идеяның дұрыстығы;

- ұсынылған ғылыми және нормативтік деректердің жан-жақты зерттелуі;

- жасалған қорытындының негізделген болуы;

- баяндау тілінің анықтығы;

- Қазақстанда жүрген шет елдіктердің құқықтық жағдайын ҚР азаматтарының құқықтық жағдайымен салыстырмалы талдау жасау.

**3 СӨЖ - «Қазақстан Республикасының саяси жүйесi»** (жеке бағдарланған).

**Ұсыныс**: СӨЖ ауызша коллоквиум түрінде тапсырылады. Сондықтан, СӨЖ тақырыбын меңгеріп, берілген сұрақтарға жауап беру үшін келесі әдебиеттер мен нормативтік актілерді оқу қажет:

1. 1995 жылғы ҚР Конституциясы (02.2.2011 ж. өзгертулермен)

2. Саяси партиялар туралы ҚР заңы. 15.07.2002 ж. (16.11. 2015 жылғы өзгерістер мен толықтырулармен);

3. Қоғамдық бiрлестiктер туралы ҚР заңы. 31.05.1996 ж. (09.04.2016 берілген редакцияда)

4. Дьяченко С., Кармазина Л. Многопартийность: проблемы и перспективы // Мысль, 1998, №2.

Аталған әдебиеттердің негізінде ҚР-ң саяси жүйесiнiң түсiнiгiн, құрылымы мен элементтерiн қарастырып, ҚР-ғы қоғамдық бірдестіктердің, саяси партиялардың ұйымдастырылуы мен қызметiнiң құқықтық негiздерiне талдау жасау керек.

№3 СӨЖ бойынша қарастырылатын ең жоғары балл – 25 балл.

**Жұмысты бағалау негіздері болып табылады:**

- ұсынылған нормативтік және ғылыми материалдардың мазмұнының терең зерттелуі;

- ҚР-да қоғамдық бірлестіктердің мемлекеттің саяси өміріне араласу практикасының талдануы;

- жасалған қорытындының негізделген болуы.

**4 СӨЖ - «ҚР-дағы сайлау процесі, оның сатылары»** (жобалы-ұйымдастырылған) - кесте толтыру, ауызша қорғау

**Ұсыныс**:СӨЖ тақырыбы бойынша оқытушы ұсынған кестені «Сайлау туралы» конституциялық заңға сүйене отырып толық толтыру қажет. Ол үшін берілген нормативтік актілерді (ҚР-ғы сайлау туралы конституциялық заң) зерделеп, саралау қажет.

№4 СӨЖ бойынша қарастырылатын ең жоғары балл – 25 балл.

**Жұмысты бағалау негіздері болып табылады:**

- кесте қамтитын сұрақтардың толық ашылу, қарастырылу дәрежесі;

- «ҚР-ғы сайлау туралы» конституциялық заңнаманың терең меңгерілуі

СӨЖ тапсырмаларын өткізудің мерзімдері

|  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Апталар | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 |
| СӨЖ №1 |  |  |  | +++ | | |  |  |  |  |  |  |  |  |  |
| СӨЖ №2 |  |  |  |  |  |  | +++ |  |  |  |  |  |  |  |  |
| СӨЖ №3 |  |  |  |  |  |  |  |  |  |  | +++ | |  |  |  |
| СӨЖ №4 |  |  |  |  |  |  |  |  |  |  | | | +++ | | |

**Әл-Фараби атындағы ҚазҰУ оқу-әдістемелік кешені**

**Мамандығы: құқықтану**

**Шифр: 5В030100**

**Пән: ҚР конституциялық құқығы**

**4. Дәріс кешені**

**Тақырып 1. ҚР конституциялық құқығы - ұлттық құқықтық жетекшi саласы** -  **1 апта, 1 сағат.**

**Мақсаты:** ҚР конституциялық құқығын құқық саласы ретінде ашып, ұлттық құқық жүйесінде алатын орнын көрсету, конституциялық құқықтың нормалары мен қатынастарын талдау

**Сұрақтар:**

1. құқық саласы ретiнде Конституциялық құқықтың ұғымы, пәнi және тәсiлдерi.

2. конституциялық-құқықтық нормалар, олардың ерекшелiктерi және түрлерi. Конституциялық-құқықтық институттар.

3. Конституциялық құқықтық қатынастар, олардың субъектiлерi, ерекшелiктерi, түрлерi, пайда болу, өзгеру және жойылу негiздерi.

4. Конституциялық құқықтың қайнар көздерi.

5. ҚР ұлттық құқығы жүйесiнде алатын конституциялық құқықтың орны.

**Пәнді оқу нәтижесінде студет қабілетті болады:**

- құқық саласы ретiнде Конституциялық құқық туралы алған білімін көрсетуге;

- конституциялық құқық саласы туралы теоретикалық білімін тәжірибеде қолдануға;

- конституциялық құқық нормаларымен реттелетін қатынастарды анықтауға;

- конституциялық-құқық нормаларын талдауға;

- конституциялық құқықтың қайнар көзі болып табылатын актілерді анықтай білуге және олармен жұмыс істей білуге;

ҚР конституциялық құқығы құқық саласы, ғылым саласы және оқу тәртібі ретінде ұғынылады.

*Құқық саласы ретінде конституциялық құқық* – бұл қоғам мен ммелекеттің құрылысының негіздерін, атап айтсақ ҚР-ң конституциялық құрылыс негіздерін, жеке адамның құқықтық жағдайының негіздерін, мемлекеттік биліктің ұйымдастырылуы мен қызметінің қағидаларын, жергілікті мемлекеттік және өзін-өзі басқару негіздерін реттеп, бекітетін нормалардың жиынтығын білдіретін ұлттық құқықтың бір саласы.

Конституциялық құқық саласының пәні болып оның нормаларымен реттелетін қоғамдық қатынастар ұғынылады. Олай болса, конституциялық құқықтың реттеу пәні болып келесі қоғамдық қатынастар жиынтығы табылады: ҚР конституциялық құрылысының негіздері, жеке адамның құқықтық жағдайының негіздері, мемлекеттік биліктің ұйымдастырылуы мен қызметі, сайлау құқығы мен сайлау жүйесі, әкімшілік-аумақтық құрылысы, жергілікті өзін-өзі басқарудың негіздері табылады.

Конституциялық құқықтың реттеу тәсілдері – бұл конституциялық құқық нормаларының конституциялық құқықтың пәні болып табылатын қатынастарды реттеп, бекітетін амал, әдістері: тану тәсілі, құқық беру тәсілі, міндеттеу және тиым салу тәсілдері.

Конституциялық құқықтың ұлттық құқық жүйесінде алатын орны ерекше. Ол жетекші, фундаменттік құқық саласы ретінде анықталады. Себебі, 1-ден, ол қоғамның барлық салаларына (экономикалық, әлеуметтік, саяси, мәдени т.б.) әсер етеді, ал өзге құқық салалары тек бір салаға ғана әсер етеді, 2-ден, конституциялық құқық сол салалардың барлық қатынастарын емес, тек негізгі, басты қатынастарын ғана реттеп, бекітеді. Басқа құқық салалары үшін негіз болатын нормалар белгілейді.

Жоғарыда атап кеткеніміздей конституциялық құқық тиісті қоғамдық қатынастарға конституциялық құқықтық нормалар арқылы әсер етеді. Конституциялық құқықтық норма – бұл конституциялық құқықтың пәні болып табылатын қатынастарды реттеп, бекітетін жүріс-тұрыс ережесі. Ол конституциялық құқықтық қатынасқа қатысушылардың жүріс-тұрысын анықтайды. *Конституциялық құқықтық нормалардың негізгі нышандары* болып келесілер табылады:

* Конституциялық құқықтық норма – жалпыға міндетті ереже, яғни ол тұлғалар мен түрлі ұйымдарға қоса мемлекеттің өзі үшін де орындалуы міндетті болып табылады.
* Конституциялық құқықтық норма – нысанды анықталған ереже, яғни олар белгілі бір актінің нысанында шығарылады (мысалы, жарлық, қаулы, заң т.б.).
* Конституциялық құқықтық норма – нақты анықталған жүріс-тұрыс ереже. Бұл оның нақты құқықтар мен міндеттерді, жүріс-тұрысты белгілейтіндігін анықтайды.
* Конституциялық құқықтық норма – мәжбүрлі ереже, яғни оның орындалуы мемлекеттің ықпалымен, мәжбүр ету күшіменқамтамасыз етіледі.

*Конституциялық құқықтық нормалардың өзге құқықтық нормалардан ерекшеліктері:*

* конституциялық құқықтық нормалардың негізінде белгілі бір құқықтық қатынастардың түрі пайда болады.
* конституциялық құқықтық нормалар реттеу пәні бойынша ерекшеленеді. Яғни, конституциялық құқықтың нормалары ерекше сипаттағы, негізгі, фундаменталдық қатынастарды реттейді.
* қайнар көздері (бастаулары) бойынша ерекшелінеді, яғни конституциялық құқықтық нормалар басқа құқықтық нормаларға қарағанда мемлекеттің негізгі заңы – Конституцияда көбірек белгіленген. Тиісінше заңи күші де көбінесе жоғарырақ болып келеді;
* конституциялық құқықтық нормалар бірнеше бағытты қамтуға арналған.
* конституциялық құқықтық нормалар құрылымына қарай ерекшеленеді. Нақты айтсақ, конституциялық құқықтық нормаларда өзге құқықтық нормаларға қарағанда санкция өте сирек кездеседі.
* конституциялық құқықтық нормалар көбіне нақты реттеушілік емес, жалпы реттеушілік сипатта болады. Мұнда мақсат, міндет, анықтама, мәртебе, қағида нормалары көп болады.
* конституциялық құқықтық нормаларға құрылтайшылық немесе ұйымдастырушылық сипат тән.

Конституциялық құқықтық нормалардың түрлері:

1. *мазмұны немесе пәні бойынша:*

* конституциялық құрылыс негіздерін бекітетін нормалар;
* жеке адамның құқықтық жағдайының негіздерін бекітетін нормалар;
* мемлекеттік биліктің ұйымдастырылуы мен қызметінің қағидаларын бекітетін нормалар;
* жергілікті өзін-өзі басқарудың ұйымдастырылуы негіздерін бекітетін нормалар.

1. *заңи күші бойынша:*

* конституциялық - конституцияда көрініс тапқан нормалар
* субконституциялық - конституциядан өзге актілерде, яғни заңдарда, Президенттің жарлықтарында, Парламенттің қаулыларында, Үкіметтің актілерінде, орталық және жергілікті атқарушы органдардың актілерінде, маслихаттың шешімдерінде, Конституциялық Кеңестің қаулыларында және т.б. көрініс тапқан нормалар.

1. *әрекет ету аумағы бойынша:*

* республикалық - республиканың бүкіл аумағында әрекет ететін нормалар;
* жергілікті - республиканың белгілі бір аумағының шегінде әрекет ететін нормалар.

1. *құрамында көрсетілген ережелердің сипатына байланысты*:

* өкілеттік (құқық) беруші нормалар - субъектіге (мемлекеттік органға, қоғамдық бірлестікке, азаматтарға) қандай да бір жағымды әрекет жасауға құқық беретін нормалар;
* міндет жүктеуші нормалар - адамдардың, қоғамдық бірлестіктердің, мемлекеттік органдардың белгілі бір жағымды әрекеттер жасау жауапкершілігін, міндеттілігін белгілейтін нормалар;
* тиым салушы нормалар - қандай да бір әрекеттерді жасауға болмайтындығын белгілейтін нормалар.

1. *құрамындағы көрсетілген ережелердің анықталғандық, нақтылық дәрежесіне байланысты:*

* императивтік нормалар;
* диспозитивтік нормалар;

Императивтік нормаларға өте бір қатаңдық, өктемдік тән, оның орындалуы біржақты өктем болып келеді. Мысалы, заңды түрде белгіленген салықтарды, алымдарды және өзге де міндетті төлемдерді төлеу әркімнің борышы әрі міндеті болып табылады /35бап/. Ал, диспозитивтік нормаларда құқықтық қатынасқа түсушілерге белгілі дәрежеде еркіндіктер беріледі.

1. *құқықтық реттеу механизміндегі атқаратын рөлі бойынша:*

* жалпы – анықтама, қағида, мақсат, міндет нормалары;
* материалдық - мемлекеттік органдардың және басқа да субъектілердің қызметтерінің негіздерін, олардың құқықтық мәртебелерін, құзыреттерін, құқықтарын т.б. жағдайларын айқындайтын нормалар;
* процессуалдық - материалдық норманың жүзеге асырылу процедурасын белгілейтін нормалар

*Конституциялық құқықтық қатынастар* – бұл конституциялық құқықтық нормалармен реттелген қоғамдық қатынастар.

Конституциялық құқықтық қатынастардың мазмұнына келесі элементтер кіреді: 1. субъектісі – конституциялық құқықтық қатынасқа қатысушылар (мемлекет, халық, мемлекеттік органдар, ұлттар, әкімшілік аумақтық бірліктер, қоғамдық ұйымдар, саяси партиялар, жергілікті өзін-өзі басқару органдары, азаматтар, депутаттар, шетел азаматтары, азаматтығы жоқ адамдар);

2. объектісі - (мемлекеттік билік, мемлекеттің аумағы, материалдық игіліктер, құнды заттар, мемлекеттік органдардың, лауазымды тұлғалардың әрекеттері, адамдардың жүріс-тұрысы, азаматтардың мүліктік емес құқықтары және т.б.);

3. субъективтік құқықтар мен заңи міндеттер, заңи фактілер (оқиға, іс-әрекет).

Конституциялық құқықтық қатынастардың ерекшеліктері:

1. қоғам құрылысы мен мемлекет құрылысының негіздерін білдіреді;
2. басқа құқықтық қатынастардың негізі болып табылады;
3. қоғам өмірінің барлық жақтарында болады;
4. кейбір субъектілері ерекше келеді (мемлекет, халық, ұлт т.б.)

Конституциялық құқықтық қатынастар белгілі бір жағдайлардың нәтижесінде пайда болады, өзгеріп, жойылады. Ол жағдайлар – заңи фактілер. Олай болса, заңи факті дегеніміз конституциялық құқықтық қатынастарды пайда болғызатын, өзгертетін, жоятын (тоқтататын) оқиға немесе іс-әрекет. Оқиға – ол конституциялық құқықтық қатынастарды пайда болғызатын, өзгертетін немесе жоятын (тоқтататын) адамның еркіне байланысты емес жағдайлар (адамның тууылуы, өлімі, белгілі бір жасқа толуы ...) Мысалы, ҚР азаматының қайтыс болуы сол адам мен мемлекеттің арасында “азаматтық” қатынасынының тоқтатылуына негіз болады. Іс-әрекет – бұл конституциялық құқықтық қатынастарды пайда болғызатын, өзгертетін немесе жоятын (тоқтататын) әрекет немесе әрекетсіздік. Әрекет – мысалы, ҚР азаматының басқа мемлекеттің азаматтығын қабылдауы (әрекеті) оны мен Қазақстан арасындағы “азаматтық” қатынасының тоқтауына негіз болады. Әрекетсіздік – мысалы, егер шет елде тұрақты тұратын ҚР азаматы 3 жыл ішінде дәлелді себепсіз консулдық есепке тұрмаса ол ҚР азаматтығынан айырылады. Ашып айтсақ, ол азаматтың ҚР азаматтығынан айырылуының негізі – оның әрекетсіздігі, яғни консулдық есепке тұрмауы болып табылады.

*Конституциялық құқықтың қайнар көздері* дегеніміз конституциялық құқықтық нормалардан тұратын актілер. Кеңірек ашып қарастырар болсақ, конституциялық құқықтың қайнар көздері болып конституциялық құрылыс негіздерін, жеке адамдардың құқықтық жағдайының негіздерін, мемлекеттік биліктің ұйымдастырылуы мен қызметінің қағидаларын, жергілікті ммелекеттік және өзін-өзі басқару негіздерін реттеп, бекітетін нормалардан тұратын актілер. Олардың екі түрі бар: ішкі қайнар көздер және сыртқы қайнар көздер. Сыртқы қайнар көздерге конституциялық құқықтық нормалардан тұратын Қазақстан Республикасы бекіткен актілер кіреді (халықаралық келісімдер, шарттар, пактілер т.б.) Ішкі қайнар көздерге конституциялық құқықтық нормалардан тұратын ҚР халқымен, мемлекеттік органдарымен және лауазымды тұлғаларымен қабылданған нормативтік құқықтық актілер табылады. Олар:

* Конституция;
* Заңдар: конституцияға өзгертулер мен толықтырулар енгізетін заңдар, конституциялық заңдар және жай заңдар
* Президенттің жарлықтары: конституциялық заң күші бар жарлық, жай заң күші бар жарлық, нормативтік жарлық;
* Парламенттің және оның палаталарының қаулылары;
* Үкіметтің қаулылары;
* Қазақстан Республикасы Конституциялық Кеңесінің, Жоғарғы Сотының және Қазақстан Республикасы Орталық сайлау комиссиясының нормативтік қаулылары;
* Орталық атқарушы органдардың басшыларының нормативтік құқықтық бұйрықтары;
* Жергілікті өкілді және атқарушы органдардың нормативтік актілері;
* Декларация, регламенттер, ережелер...

ҚР Конституциясы конституциялық құқықтың негізгі қайнар көзі болып табылады. Ол келесі жағдайлармен түсіндіріледі:

1. Конституцияда барлық басқа қайнар көздер үшін бастапқы болып табылатын жалпы сипаттағы құқықтық нормалар бекітіледі. Басқа қайнар көздер Конституция нормаларынан туындалады, оның ережелерін нактылайды.

2. Конституция – онда белгіленген нормалардың мазмұнының кеңдігімен сипатталады. Конституция нормалары қоғам өмірінің барлық салаларына әсер етеді. Ал, басқа қайнар көздер қатынастардың қандай да белгілі бір саласын реттейді;

3. Конституция басқа қайнар көздерге қарағанда жоғары заңи күшке ие, Қазақстанның бүкіл аумағында тікелей қолданылады;

4. Конституцияда құқық саласы қайнар көздерінің басқа да көптеген түрлері анықталады. Онда құқықтық актілердің аты, олардың заңдылық күші, қабылдану, күшін жою және жариялау тәртібі белгіленеді;

5. Конституцияда бекітілген нормалар халықтың мемлекеттік еркін жүзеге асыру нысаны ретінде болады;

6. Конституция жоғары құқықтық мәні, жоғары қоғамдық маңызы бар акт болып табылады. Оның нормалары әрбір азаматқа, қоғамдық қызметтің барлық субъектілеріне бағытталған.

**Ұсынылатын әдебиеттер:**

**Арнайы:**

1. Сапарғалиев Ғ. Қазақстан Республикасының Конституциялық құқығы. Алматы, 2008
2. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж.
3. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Қосымша:**

1. Баишев Ж. Конституционное право Республики Казахстан Алматы: Жеті жарғы, 2001.
2. Конституционное право РК. Отв. ред. М.С.Нарикбаев. Алматы, 2001.
3. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.

**Тақырып 2. ҚР конституциялық құқығы – заңи ғылым**  **2 апта, 1 сағат.**

**Мақсаты: «**ҚР конституциялық құқығын» ғылым және оқу тәртібі ретінде анықтау, конституциялық құқық ғылымының зерттеу пәні мен әдістемесін, міндеттерін көрсету, қайнар көздерін ашу

**Сұрақтар:**

1. ғылым ретiнде конституциялық құқықтың түсiнiгi және пәнi, құқық саласымен арақатынасы.

2. Конституциялық құқық ғылымының әдiстемесi.

3. Қазақстан Республикасының қазiргi даму кезеңiндегi конституциялық құқық ғылымының мiндеттерi.

4. Конституциялық құқық ғылымының қайнар көздерi.

**Пәнді оқу нәтижесінде студет қабілетті болады:**

* + конституциялық құқық ғылымының мәнін түсініп, оның конституциялық құқық саласымен арақатынасын анықтауға;
  + конституциялық құқық ғылымының әдiстемесiн қолдануға;
  + қазiргi даму кезеңiндегi конституциялық құқық ғылымының мiндеттерiн анықтауға;
  + конституциялық құқық ғылымының қайнар көздерiмен жұмыс істеуге .

Конституциялық құқық құқықтық ғылымның бір саласы ретінде оқытылады. Құқық саласы ретінде конституциялық құқық белгілі бір қоғамдық қатынастар тобын, нақты айтсақ ҚР-ң конституциялық құрылыс негіздерін, жеке адамның құқықтық жағдайының негіздерін, мемлекеттік биліктің ұйымдастырылуы мен қызметінің қағидаларын, жергілікті мемлекеттік және өзін-өзі басқару негіздерін реттеп, бекітсе, ғылым ретінде ол сол бір қатынастарды, олардың реттелу жай-күйін, реттеу тәсілдері мен амалдарын, тарихи даму өзгешеліктерін зерттейді, оларды жетілдіру, дамыту жөнінде ұсыныстар береді.

Ғылым ретінде конституциялық құқықка өз пәні, өз бастаулары, оны оқып-үйренуге өзіндік бағыт-бағдар тән. Конституциялық құқық ғылымы конституциялық кұқықтың қалыптасу, даму, қызмет ету зандылығын зерттеуге бағытталған, конституциялық заңдылыкқа сүйенетін негізгі үғымдар мен санаттарды қалыптастырады және конституциялық құкықтың құқықтық ғылым жүйесіндегі орны мен рөлін анықтайды.

Конституциялық құқық ғылымы жоғарыда айтқандай мемлекеттік биліктің ұйымдастырылу және қызмет ету негіздерін, қағидаларын, мемлекеттік басқару және мемлекеттік құрылыс нысандарын, Қазақстан мемлекеті тетігін (механизмін), мемлекеттік органдардың өзара карым-қатынасының нысандарын, әдістері мен тәсілдерін зерттейді. Мұнымен шектлемей конституциялық құқық ғылымы жергілікті мемлекеттік және өзін-өзі басқару органдары жүйесін де, сайлау жүйесін де зерделеп, саралайды. Сайлау мен референдум мәселелеріне конституциялық құқық ғылымы демократияның қайнар көзі ретінде ерекше назар аударады.

Жеке адамның конституциялық құқықтық жағдайы конституциялық құқық ғылымының өзекті ауқымды мәселесі болып табылады. Адам мен азаматтың құқы, шетел азаматтары, конституциялық нормалардың адам құқының халықаралық құқық нормаларымен өзара байланысы проблемаларын зерттеуге ғылымда айрықша назар бөлінеді.

Зерттеу нәтижесінде конституциялық құқық ғылымы аталмыш мәселелерді жетілдіру, дамыту, тиімділігін көтеру жөнінде ұсыныстар береді. Тиісті қоғамдық қатынастарды зерттеп қана қоймай конституциялық құқық ғылымы оларды реттейтін нормалардың жай-күйін, кемшін тұстары мен олардың тиімділігін де зерттейді. Зерттеу нәтижесі жаңа құқықтық қатынастардың пайда болуына, өзгеруіне немесе жойылуына әсер етуі мүмкін. Конституциялық құқық бүкіл құқық жүйесінің жетекші, фундаменттік саласы болғандықтан жаңа конституциялық-құқықтық қатынастардың, жаңа конституциялық-құқықтық нормалардың пайда болуы басқа құқық салаларына да өзгерістер алып келуі ықтимал. Сондықтан конституциялық құқық ғылымы тиісті мәселелерді басқа құқық салаларымен салыстырмалы, байланысты жағдайда зерттейді деп айтуға болады. Жоғарыда айтқанымыздай зерттеу нәтижесі бойынша ғылым ұсыныстар береді, халық өкілдігі ұлттық, халықтық және мемлекеттік егемендік, мемлекеттік басқару мен құрылым, әкімшілік-аймақтық бөлініс нысандары т.б. сиякты кешенді проблемалардың тұжырымдамасын жасайды.

Жоғарыда аталғандарды қорыта келе, конституциялық құқық ғылымының зерттеу пәні болып конституциялық құқық саласы табылады деп айтуға болады. Олай болса, бір ауыз сөзбен айтқанда ғылым ретіндегі конституциялық құқық – бұл конституциялық құқық саласын зерттейтін ғылыми ережелердің жиынтығы. Ал, конституциялық құқық ғылымының зерттеу тәсілдері – бұл жоғарыда аталған мәселелерді зерттеудің амал, әдістері. Конституциялық құқық ғылымының зерттеу әдiстеріне келесі әдістер кіреді: тарихи, қисындық, статистикалық, философиялық, салыстыру, талдау, синтез, анализ, дедукция, индукция, т.б.

Конституциялық құқық ғылымының қайнар көздері. Теориялық қорытындылар бере отырып конституциялық құқық ғылымы қайнар көздердің кең көлеміне сүйенеді. Ғылымның қайнар көзі ретінде ғылыми тану негіздерін құрайтын факторлар ұғынылады. Мұндай қайнар көздерге конститциялық құқықтық нормалардан тұратын нормативтік құқықтық актілер, ғылыми еңбектер, ... жатады. Ғылым "конституциялык, құқык" деп аталғандықтан, оның негізгі қайнар көзі болып Конституция табылады. Ол Конституцияның негізінде езінің басты теориялық ережелерін қалыптастырады. Сонымен қоса өзге актілер де конституциялық құқық ғылымының қайнар көздері болып табылады. Бұл - конституциялык, құқық ғылымының нормативтік құқықтық қайнарлары.

Конституциялық құқық ғылымының келесі бір қайнар көзі - отандық, сондай-ак, шетелдік ғалымдардың конституциялық құрылыстың философиялық, зандық, саяси, әлеуметтік және басқа мәселелеріне арналған, осы салаға тікелей немесе жанамалай катысты еңбектері.

Конституциялық құқық ғылымының басқа бір қайнар көзі – практика, яғни конституциялық құқықтық нормалар мен институттардың әрекет етуі негізінде өмірде болып жатқан процесстер. Ғылыми танудың қайнар көзі болып практика табылмаса, ғылым қажетті шамада өзінің міндеттерін орындау алмас еді. Сондықтан, ғылымның қайнар көзі ретінде мемлекеттік органдардың, конституциялық құқықтық қатынастың басқа да субъектілерінің нақты практикалық қызметі, бүкіл қоғамдық-саяси қызмет саналады.

**Ұсынылатын әдебиеттер:**

**Арнайы:**

1. Сапарғалиев Ғ. Қазақстан Республикасының Конституциялық құқығы. Алматы, 2008
2. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж.
3. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Қосымша:**

1. Баишев Ж. Конституционное право Республики Казахстан Алматы: Жеті жарғы, 2001.
2. Конституционное право РК. Отв. ред. М.С.Нарикбаев. Алматы, 2001.
3. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
4. Козлова Е.И., Кутафин О.Е. Конституционное право России. М., 1996

**Тақырып 3. ҚР Конституциясы – мемлекеттің негізгі заңы. 3 апта, 1 сағат.**

**Мақсаты:** мемлекеттің негізгі заңы ретінде Конституцияның мәнін ашып, оның нормативтік құқықтық актілер жүйесіндегі орнын көрсету, ҚР Конституциясының дамуының негізгі кезеңдерін қарастыру.

**Сұрақтар:**

1. Конституцияның түсiнiгi, оның мәнi және мазмұны.

2. ҚР Конституциясының заңи қасиеттерi, негiзгi белгiлерi, қағидалары, функциялары.

3. Қазақстан Республикасының Конституциясының нормаларын сақтау және жүзеге асыру кепiлдiктерi.

4. ҚР Конституциясының дамуының негiзгi кезеңдерi.

**Пәнді оқу нәтижесінде студет қабілетті болады:**

* + Конституцияның түсiнiгi мен мәнiн, нормативтік құқықтық актілер жүйесінде алатын орнын анықтауға;
  + ҚР Конституциясының заңи қасиеттерi мен функцияларын көрсете білуге;
  + ҚР Конституциясының даму кезеңдерін анықтап, әрқайсысына салыстырмалы талдау жасауға;
  + 1993 және 1995 жылғы Конституциялардың қабылдану себептері мен кемшіліктерін ашуға;
  + 1995 жылғы ҚР Конституциясына енгізілген өзгертулер мен толықтыруларды саралап, талдауға

Конституция – бұл мемлекет өмірінің негізгі бастауларын – мемлекеттің құрылысын, саяси және әлеуметтік-экономикалық жүйесінің негіздерін бекітетін, адамның қоғамдағы алатын орнын байқататын мемлекеттің негізгі заңы немесе актілердің жиынтығы.

Конституцияда адам мен азаматтың табиғи және ажырамас құқықтары байқалады және бекітіледі. Олардың негізінде мемлекеттің құрылымы мен нысаны, билік тәртібі орнығады.

*Конституцияның негізгі мәні* мынада:

- Конституция ағымдағы заңнаманың заңи базасын құрайды, яғни Конституцияның заңи жоғарылығы танылады. Бұл дегеніміз, жаңа Конституция қабылданған жағдайда өзге барлық заңнама оған сәйкестендіріледі. Барлық құқықтық актілер оған сәйкес болуы тиіс, ал мұндай талапқа жауап бермейтін барлық актілер заңсыз деп танылады және қолдануға жатпайды;

- сондай-ақ, Конституция – бұл қоғамның барлық топтарының мүдделерін қамтамасыз ететін заң, себебі, Конституция таптан (таптардың мүддесінен) жоғары тұратын, қоғамның барлық мүшелері үшін теңдей міндеттеме белгілейтін құжат болып табылады. Конституция – бұл заңдар үшін заң болып табылады.

Конституция – конституциялық құқықтың негізгі қайнар көзі болып табылады. *Конституцияның келесідей белгілері* (заңи қасиеттері) оны өзге құқықтық актілерден айырады:

* Конституцияның жоғарылығы – оның нормаларына, қағидаларына бүкіл мемелкеттік, қоғамдық құрылымның, азаматтардың қоғамның барлық салаларындағы қызметтері сай келуі тиіс.;
* жоғары заңи күші – мемлекетте қабылданған барлық заңдар мен өзге нормативтік актілер Конституцияға қайшы келмеуі керек;
* тікелей қолданылуы.Бұл Конституцияның негізінде қандай да бір мәселелер бойынша нақты салалық нормалардың шығарылғанына немесе шығарылмағанына қарамастан оның нормаларының тікелей қолданыла беретінін білдіреді.
* бүкіл құқықтық жүйенің ядросы болып табылатындығы – Конституция бүкіл құқық жүйесінің ядросын құрайтын нормаларды белгілейді, оның нормалары ағымдағы заңнаманың барлығы үшін бағыт беруші, фундаменттік рөл атқарады;
* базалық мәні, яғни Конституция ағымдағы заңнама, заң шығару қызметі үшін база болып табылады, заңдар және басқа нормативтік актілер Конституцияның негізінде қабылданады, өзгертіледі және күшін жояды.
* ерекше тәртіппен қорғалуы. Конституция ерекше қорғалатын акт болып табылады. Конституция бойынша оны қорғау Конституцияның мызғымастығының кепілі ретінде Президентке, конституциялық қадағалау органы – Конституциялық Кеңеске жүктелген. Сонымен қатар, Республика Конституциясын сақтау әркімнің конституциялық міндеті болып табылады.
* ерекше жолмен қабылданылуы. Конституция - халықтың тікелей ерік білдіруінің көрінісі, ол референдум арқылы Қазақстан халқымен қабылданған бірден-бір акт болып табылады.
* күрделендірілген тәртіпте өзгерістер мен толықтырулар енгізу. ҚР Конституциясына өзгертулер мен толықтырулар енгізу ерекше күрделі тәртіпте жүзеге асырылады. Ол екі түрлі жолмен жүргізілуі мүмкін: Парламентпен және республикалық референдум арқылы. Парламент Конституцияға өзгертулер мен толықтыруларды Президенттің бастамасы бойынша әр Палата депутаттары жалпы санының кемiнде төрттен үшiнiң көпшiлiк даусымен енгiзедi. Конституцияға өзгертулер мен толықтыруларды референдум арқылы енгізу тәртібі Конституцияның 91 бабында реттелген.

**Конституцияның функциялары:**

*Құрылтайшылық функция.* Бұл функция Негізгі заңымыздың мемлекеттің конституциялық құрылысының, саясатының негізгі қағидаларын және бастауларын бекітетінін көрсетеді. Конституция азаматтардың негізгі құқықтары мен бостандықтарын, міндеттерін бекітеді, сондай-ақ біздің қоғамымызға тән меншік нысандарын бекітеді. Қоғамдағы барлық құқықтық қатынастар реті Конституциямен анықтылады және одан туындалады. ҚР-ң негізгі заңының құрылтайшылық функциясын осыдан байқауға болады.

*Ұйымдастырушылық функция.* Конституция барлық мемлекеттік органдардың жүйесін, басты функцияларын және қызметінің нысандарын бекітеді, яғни Конституция бүкіл мемлекеттік механизмнің жергілікті өзін-өзі басқарумен үйлесімдікте тиімді, ұйымдық түрде қызмет етуінің негіздерін қалайды.

*Құқықтық функция.* Конституция бүкіл құқықтық жүйенің ядросы ретінде болады, түрлі құқық салалары үшін негіз болып табылатын маңызды қағидаларды заңи белгілейді, түрлі құқық салаларын біртұтас құқықтық жүйеге біріктіреді.

*Сыртқы саяси функция.* Ол Конституцияның мемлекеттің сыртқы саяси қызметінің де фундаменті ретінде болатындығын білдіреді, Конституция Қазақстанның сыртқы қатынаста ұстанатын негізгі қағидаларын белгілейді.

**Конституцияның негізгі түрлері:**

1. Нысаны бойынша: *жазылған* – мазмұны әріптермен, басқа да белгілермен жазылған мемлекеттің негізгі заңы. Өз кезегінде олар кодификацияланған немесе заңдар жинағы түрінде болуы мүмкін. *Жазылмаған* – бір құжатқа жинақталмаған, мазмұны жазбашамен қоса ауызша сипаттағы ережелерден де құралған Конституция.

2. Конституцияларды өзгерту және жою әдістеріне қарай: *қатты* *Конституция* – ерекше күрделендірілген тәртіппен өзгертіліп, толықтырылатын конституция, *жұмсақ Конституция* – жай заң қабылдау тәртібінде өзгертіліп, толықтырылатын конституция;

3. Қабылдау тәртібі бойынша: 1) *октроированная* - сыйғы тартылған конституция, 2) *халықтық:* референдумда қабылданған конституция; өкілді органмен (Парламентпен) қабылданған конституция; арнайы құрылған органмен қабылданған конституция.

4. Мәні бойынша*: шынайы* – нормалары өмірде жүзеге асатын, шындыққа сай келетін конституция, *шынайы емес* – шындықпен үйлеспейтін, ережелері тек жазылған күйде ғана қалатын конституция;

5. Әрекет ету мерзімі бойынша: *тұрақты* - әрекет етуі шексіз ұзақ мерзімге есептелген конституция, *уақытша* - әрекеті нақты мерзімге есетелген конституция, т.б.

Тәуелсіз Қазақстанның Конституциясының дамуы бірнеше кезеңнен өтті. Оның келесідей 3 кезеңін көрсетуге болады:

* 1. Қазақстан тәуелсіздік алғаннан 28 қантар 1993 жылға дейінгі Қазақ ССР Конституциясы кезеңі;
  2. 28 қантар 1993 жылдан 30 тамыз 1995 жылға дейінгі аралықты қамтитын тәуелсіз Қазақстанның бірінші Конституциясы кезеңі;
  3. 1995 жылдың 30 тамызынан бүгінгі күнге дейінгі Қазақстанның екінші Конституциясы.

*1993 жылғы Конституцияның қабылдану себептері:*

1. ҚР-ның шынайы егемендік фактісін конституциялық тұрғыда бекіту қажеттігі;
2. адам мен азаматтардың неғұрлым кең құқықтары мен бостандықтарын конституциялық тұрғыда бекемдеу;
3. экономикалық себеп – меншіктің алуан түрлілігіне негізделген экономикалық жүйені бекіту;
4. саяси жүйе мен мемлекеттік тетік құрылымында жүріп жатқан сапалық өзгерістерді конституциялық тұрғыда бекіту;
5. сапалық жағынан өзге құқықтық жүйе жасау.

1993 жылғы Конституцияның кемшіліктері 1995 жылғы Конституцияны қабылдауға себеп болды. *1995 жылғы Конституцияның қабылдану себептері:*

1. Орыс тілінің мәртебесін айқындау.
2. Жерге жеке меншік бекіту мәселесі.
3. Азаматтық мәселесі.
4. Жеке адамдардың құқықтары мен бостандықтары жүйесін кеңейту, халықаралық деңгейге көтеру мәселесі.
5. Жоғары өкілді органның құрылымын жетілдіру және оның құқықтық өкілеттігін айқындап беру.
6. Үкіметтің мәртебесі мен оның өкілеттігі туралы мәселесі.
7. Сот жүйесін реформалау.
8. т.б.

Президенттің ұсынысына сәйкес 1998 жылғы 7 қазанда “Қазақстан Республикасының Конституциясына өзгерістер мен толықтырулар енгізу туралы” заң қабылданды. 1995 жылғы Конституцияға енгізілген өзгертулер мен толықтырулар сайлау жүйесін жетілдіру, Президенттің өкілеттігі уақытынан бұрын тоқтатылған жағдайда биліктің сабақтастығын қамтамасыз ету үшін Сенат пен Мәжілістің рөлін көтеру, партиялық тізімдер бойынша сайланатын депутаттар ретінде саяси партиялардың өкілдерінің Парлдаментке қатысуын кеңейту мәселелеріне байланысты болды. Бұл заң саяси партиялардың да саяси және мемлекеттік өмірдегі, саяси жүйені нығайтудағы рөлін біршама көтерді, олардың халық алдында беделін жоғарылатты, бірінші рет сайлау жүйесіне бара-бар өкілдік қағидасын енгізді.

2007 жылдың 21 мамырында ҚР Конституциясына екінші рет өзгертулер мен толықтырулар енгізген тиісінше заң қабылданды. Конституциялық реформа Негізгі заңымыздың ешбір бөлімін сырт айналып кеткен жоқ, өзгертулер мен толықтырулар Конституцияның барлық бөлімдеріне енгізілді.

**ҚР Конституциясына өзгертулер мен толықтырулар енгізу тәртібі.**ҚР Конституциясына өзгертулер мен толықтырулар енгізудің екі жолы бар:

1. Президенттің бастамасы бойынша Парламент енгізеді;
2. республикалық референдум арқылы.

ҚР Конституциясының 62 бабының 3 тармағына сәйкес Қазақстан Республикасы Президентінің бастамасы бойынша Республика Парламенті Конституцияға өзгертулер мен толықтыруларды әр Палата депутаттары жалпы санының кемiнде төрттен үшiнiң көпшiлiк даусымен палаталардың бірлескен отырысында енгiзедi.

Ал, Конституцияға өзгертулер мен толықтыруларды референдумда енгізу тәртібіне келсек, Қазақстан Республикасының Конституциясына өзгертулер мен толықтырулар енгiзу туралы республикалық референдум мыналардың бастамасы негізінде Президенттің шешімімен өткізіледі:

1. Президенттiң өзінің бастамасымен;
2. Парламенттiң ұсынысымен;
3. Үкiметтiң ұсынысымен.

Президент Парламент немесе Үкімет білдірген ұсыныс бойынша мынадай шешімдердің бірін қабылдайды:

1) референдум өткізу туралы.

2) референдум өткізбей-ақ Конституцияға енгiзiлетiн өзгертулер мен толықтырулар жобасын Парламенттiң қарауына беру туралы. Мұндай жағдайда Конституцияға өзгертулер мен толықтыруларды жоғарыда атап кеткендей тәртіппен (палаталардың бірлескен отырысында әр Палата депутаттары жалпы санының кемiнде төрттен үшiнiң көпшiлiк даусымен) Парламент енгізеді.

3) Конституцияға өзгерiстер мен толықтыруларды республикалық референдумға шығару туралы ұсынысты қабылдамай тастайды. Егер ұсыныс Парламентпен білдірілген болса және оны Президент қабылдамай тастаса, онда Парламент Палаталарының әрқайсысының депутаттары жалпы санының кемiнде бестен төртiнiң көпшiлiк даусымен Парламент осы өзгерiстер мен толықтыруларды Конституцияға енгiзу туралы заң қабылдауға хақылы. Мұндай жағдайда Республика Президентi осы заңға қол қояды немесе оны республикалық референдумға шығарады.

Конституцияға өзгертулер мен толықтырулар енгізу мәселесі референдумға шығарылған жағдайда республикалық референдумға қатысуға құқығы бар Республика азаматтарының (18 жасқа толған, әрекет қабілеттігі бар, соттың айыптау үкімі бойынша түрмеде отырмаған азаматтардың) жартысынан астамы дауыс беруге қатысса, ол өткiзiлдi деп есептеледi. Республикалық референдумға шығарылған Конституцияға өзгерістер мен толықтырулар, егер олар үшін облыстардың, республикалық маңызы бар қалалардың және астананың кемінде үштен екісінде дауыс беруге қатысқан азаматтардың жартысынан астамы жақтап дауыс берсе, қабылданды деп есептеледі.

**Ұсынылатын әдебиеттер:**

**Арнайы:**

1. Қазақстан Республикасының 1995 жылғы Конституциясы. Алматы, Жеті жарғы, 1995

2. Қазақстан Республикасының 1993 жылғы Конституциясы

3. Қазақстан Республикасының 7 қазан 1998 жылғы "Қазақстан Республикасының Конституциясына өзгерiстер мен толықтырулар енгiзу туралы" Заңы. //"Егемен Қазақстан", 08.10.1998 ж.

4. Қазақстан Республикасының 21 мамыр 2007 жылғы "Қазақстан Республикасының Конституциясына өзгерiстер мен толықтырулар енгiзу туралы" Заңы. //"Егемен Қазақстан", 22.05.2007 ж.

5. Қазақстан Республикасының 2 ақпан 2011 жылғы "Қазақстан Республикасының Конституциясына толықтырулар енгiзу туралы" Заңы. //"Егемен Қазақстан", 03.02.2011 ж.

6. Сапарғалиев Ғ. Қазақстан Республикасының Конституциялық құқығы. Алматы, 2008 ж.

7. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Қосымша:**

1. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
2. Н.Ә. Назарбаев. Ата Заң халыққа қызмет етедi // Егемен Қазақстан. - 1996. - 30 тамыз
3. Сартаев С.С., Назаркулова Л.Т. Конституция РК – как ядро правовой системы общества // Вестник КазНУ, 2005, №2
4. Кенжалиев З.Ж. Конституция және қоғамдық сана // Егемен Қазақстан, 2005 – 25 тамыз
5. З.Ж. Кенжалиев. Қазақстан Республикасының Конституциясы және құқықтық саясат тұжырымдамасының iске асу кезеңдерi // Вестник КазНУ. Серия юридическая. – 2003. - № 2 (27).
6. В.Ким. Жасампаз жылдар. Алматы, 2001.

**Тақырып 4. ҚР конституциялық құрылысы және оның негіздері.** **4 апта, 1 сағат.**

**Мақсаты:** конституциялық құрылыс ұғымның мәнін анықтап, тәуелсіз Қазақстанның конституциялық құрылысының негiздерiн ашып қарастыру.

**Негізгі сұрақтар:**

1. конституциялық құрылыстың ұғымы, оның элементтерi.

2. ҚР конституциялық құрылысының құқықтық тұрғыда реттелуi.

3. Қазақстан Республикасының конституциялық құрылысының негiздерi.

* құқықтық мемлекет.
* демократиялық мемлекет.
* зайырлы мемлекет.
* президенттiк басқару нысанындағы бiртұтас мемлекет.
* егемен мемлекет.
* әлеуметтiк мемлекет.
* адам, оның өмiрi, құқықтары мен бостандықтары жоғары құндылық ретiнде.
* Қазақстан Республикасының саяси жүйесi: түсiнiгi, элементтерi.

**Пәнді оқу нәтижесінде студет қабілетті болады:**

* конституциялық құрылыстың ұғымының мәнін түсініп, оның элементтерiн саралауға;
* Қазақстан Республикасының конституциялық құрылысының құқықтық тұрғыда реттелуiне талдау жасауға;
* Қазақстанды құқықтық, демократиялық, зайырлы, әлеуметтік, егемен мемлекет ретінде анықтап, оның белгілерін ашып-көрсетуге;
* ҚР-сын президенттiк басқару нысанындағы бiртұтас мемлекет ретінде сипаттап, оны негіздей білуге;
* Қазақстанның конституциялық құрылысында адамның алатын орнын анықтап, Қазақстан Республикасының саяси және экономикалық жүйесiнің негіздерін ашуға.

Әрбір мемлекет қандай-да бір нышандармен сипатталады. Бұл нышандарда оның өзіндік белгі-қасиеттері айқындалады. Мысалы, мемлекет демократиялық немесе тоталитарлық, республика немесе монархия, біртұтас немесе федеративтік болуы мүмкін. Осы нышандардың жиынтығы мемлекетті ұйымдастырудың белгілі бір әдістері, нысандары туралы немесе мемлекеттік құрылыс пен қоғамдық құрылыс туралы түсінік береді. Мемлекеттің конституциясында бекітілген бұл құрылыс оның конституциялық құрылысы болып табылады. Олай болса, конституциялық құрылыс – бұл Конституцияда бекітілген мемлекеттің және қоғамның ұйымдастырылуының белгілі бір нысаны немесе амалы.

Мемлекеттік құрылыс басқару нысанын, мемлекеттік құрылым нысанын, саяси режимді, яғни мемлекеттің ұйымдастырылуы мен мемлекеттік билікті жүзеге асыру тәртібін қамтиды. Ал, қоғамның құрылысы адамның және азаматтың жағдайын, шаруашылық жүргізу жүйесін, меншік нысандарын, қоғамның саяси, идеологиялық, діни және өзге де бастауларын қамтиды.

Жоғарыда айтқанымыздай олар Конституцияда бекітілген. Ашып қарастырсақ, Конституцияның жалпы ережелер бөлімінің 1, 2 баптарында Қазақстан Республикасының мемлекеттік құрылысы, яғни мемлекет ретінде басқару нысаны, мемлекеттік құрылым нысаны, саяси режимі жарияланған, ал 3 бапта бүкіл биліктің халыққа тән болып табылатындығы бекітілген, кейін мемлекеттік билікті жүзеге асыру тетігі ашылған. Басқаша айтқанда, мұнда мемлекеттің құрылысы (мемлекеттік құрылыс, мемлекетті ұйымдастыру) көрініс тапқан. Ал, қоғамның құрылысының, оның ұйымдастырылуының элементтері болып табылатын адамның және азаматтың мәртебесі, қоғамның экономикалық, идеологиялық, саяси, діни бастаулары 1 баптың 1 тармағынан бастап бірнеше баптарда көрініс тапқан.

Қазақстан Республикасы Конституцияның 1 бабында аталғандай өзін демократиялық, зайырлы, құқықтық және әлеуметтік мемлекет ретінде орнықтырады. Конституцияның екінші бабына сәйкес Қазақстан Республикасы – Президенттік басқару нысанындағы біртұтас, егемен мемлекет болып табылады. Олай болса, ҚР конституциялық құрылысының негіздері болып келесілер танылады:

1. *Қазақстан Респбликасы - демократиялық мемлекет.* Демократиялық мемлекет – бұл билік халыққа тән болатын, биліктің жоғары эшолоны халықпен сайланатын, халыққа есепті болатын, саяси әралуандылық, өзін-өзі басқару танылатын мемлекет. Негізгі белгілері:

* халық билігі (сайлау, референдум, демонстрация, митинг т.б.)
* идеологиялық және саяси алуандылық;
* жергілікті өзін-өзі басқару;
* өкілді биліктің болуы.

1. *Қазақстан Реаспубликасы – құқықтық мемлекет.* Құқықтық мемлекеттің мәні – барлық мемлекеттік органдардың, лауазымды адамдардың, қоғамдық бірлесіктер мен азаматтардың құқықтық нормаларға қатаң сәйкестікте әрекет ету тиістілігінде, яғни мемлекетте құқықтық үстемдік етуінде. Белгілері:

* заңның (құқықтың) жоғарылығы;
* соттың тәуелсіздігі;
* жеке тұлғаның шынайы бостандығы, адамның және азаматтың құқықтары мен бостандықтарының кепілдігі;
* адам мен азаматтың құқықтары мен бостандықтарының мемлекет мүдделерінен басымдығы;
* биліктің бөлінуі;
* мемлекет пен жеке тұлғаның өзара жауаптылығы.

*3. Қазақстан Республикасы - әлеуметтік мемлекет.* Әлеуметтік мемлекет – бұл қызметі қоғамның жоғары әл-ауқаттылығына жетуге, қоғамның мүмкіндіктерін, мүліктік және рухани қажеттіктерін қанағаттандыруға бағытталған мемлекет. Әлеуметтік мемлекет жекелеген топтарға (таптарға) емес, қоғам мен адамға тұтастай қызмет етеді. Міндеті – барлық азаматтарға мүмкіндігінше бірдей мөлшерде игіліктер көрсетіп, әлеуметтік теңсіздікті жеңілдетуге, жоюға тырысу. Белгілері:

* жұмыссыздықтан қорғау;
* отбасыны, аналықты, балалықты, мүгедектікті, кәрі адамдарды қорғау;
* әлеуметтік қызмет түрлерін дамыту (тегін білім беру, тегін дәрігерлік көмек т.б.)
* адамдардың денсаулығын және еңбегін қорғау;
* еңбек ақысының ең төменгі көлеміне кепілдік беру міндеті,
* көп балалы атбасыларға, жалғыз басты аналарға, асыраушысынан айырылған отбасыларға, кедей тұратын отбасыларға жәрдем көрсету
* т.б.

*4. Қазақстан Республикасы – зайырлы мемлекет.* Зайырлы мемлекет – бұл діннің мемлекеттен бөлінуі. Белгілері:

* дін мен мемлекет бір-бірінің ішкі істеріне араласпайды – діни бiрлестiктер қандай да болсын мемлекеттiк қызметтер атқармайды, дін мемлекеттің саясатына, сайлауларға, мемлекеттік органдардың қызметіне, білім беру жүйесіне араласа алмайды, мемлекет те дiни бiрлестiктердiң қызметiне, егер ол заңға қайшы келмесе, араласпайды;
* мемлекет дiни бірлестiктердi қаржыландырмайды;
* барлық дiндер мен діни бiрлестiктер заң алдында бiрдей. Ешбiр дiн немесе дiни бiрлестіктер басқаларға қарағанда ешқандай артықшылықтарды пайдаланбайды;
* ешбір дін міндетті дін ретінде бекітілмейді;
* діни сипаттағы партияларды және өзге де саяси құрылымдарды құруға, сондай-ақ дiни бiрлестiктердің саяси партиялар қызметiне қатысуына немесе оларға қаржы жағынан қолдау жасауына жол берiлмейдi;
* міндетті дін болмайды, әркім қандай дінді ұстанам десе, балаларын қандай дінде тәрбиелеймін десе өзі біледі, яғни діни сенім бостандығы танылады. Дiнге деген, құдайға құлшылық жасауға, дiни жоралар мен рәсiмдерге, дiндi оқып-үйренуге қатысуға немесе қатыспауға көзқарасты айқындау кезiнде қандай да бiр күштеп мәжбүр етуге жол берiлмейдi;
* дiни бiрлестiктердiң қызметшiлерi саяси өмiрге барлық азаматтармен бiрдей тек өз атынан ғана қатыса алады;
* діни бiрлестiктер заң талаптарын және хұқық тәртiбiн сақтауға мiндеттi. Қазақстан Республикасының заңдарында белгiленген тәртiппен тiркелмеген дiни бiрлестiктердiң қызметiне жол берiлмейдi
* т.б.

*5. Қазақстан Республикасы – егемен мемлекет.* Мемлекеттік егемендік – бұл мемлекеттің ішкі және сыртқы қатынаста тәуелсіз, дербес болуы. Оның белгілері:

* мемлекет Конституциясын және өзге заңдарын дербес қабылдауға құқылы;
* мемлекеттік биліктің жоғары органдарын дербес құрады;
* бюджетті әзірлеу және бекіту құқығы болады;
* қаржы жүйесін өзі анықтайды – ұлттық валютасы болады;
* қарулы күштерін құрады;
* өз азаматтығы болады;
* сыртқы сауда және сыртқы экономикалық қатынас түрлеріне құқылы болады;
* өзге мемлекеттермен сыртқы қатынасты жүзеге асырады;
* мемлекеттік егемендігін көрсететін мемлекеттік рәміздері болады;
* мемлекеттік тілі болады,
* табиғи ресурстарын, табиғи құндылықтарын дербес пайдалану құқығы болады,
* мемлекеттік шекарасына, оның қол сұғылмауына, тұтастығына және бөлінбеуіне құқығы, т.б. ...

*6. Қазақстан Республикасы – президенттік басқару нысанындағы біртұтас мемлекет.* Президенттік басқару нысаны - ҚР Конституциясында бекітілген мемлекетті басқару жүйесі. Бұл жүйе бойынша мемлекет басшысы жалпы халық сайлаған Президент болады, ол өзінің алдында жауапты болатын Үкіметті тағайындайды. Бұл негіз Қазақстанның басқару нысанымен қоса оның мемлекеттік құрылымын да байқатады. Қазақстан – біртұтас мемлекет, яғни өз ішінде қандай да бір басқадай мемлекеттік құрылымы жоқ, елді және халықты үйлесімді басқару үшін өз аумағы әкімшілік-аумақтық бөліністерге бөлінетін мемлекет.

*7. Экономикалық негіздері.* ҚР-ның экономикасының негізі болып меншік нысандарының көптүрлілігі және теңдігі қағидаты танылады*.* Қазақстан Республикасында мемлекеттiк меншiк пен жеке меншiк танылады және бiрдей қорғалады.

*8. Саяси жүйені ұйымдастыру негіздері.* Қазақстан Республикасында идеологиялық және саяси әр-алуандылық танылады.

Мемлекеттік органдарда партия ұйымдарын құруға жол берiлмейдi. Қоғамдық бiрлестiктер заң алдында бiрдей. Қоғамдық бiрлестiктер iсiне мемлекеттiң және мемлекет iсiне қоғамдық бiрлестiктердiң заңсыз араласуына, қоғамдық бiрлестiктерге мемлекеттiк органдардың қызметiн жүктеуге жол берiлмейдi.

9. *Адам.* Конституцияда белгіленгендей ҚР-ның ең қымбат қазынасы - адам және адамның өмiрi, құқықтары мен бостандықтары болып табылады.

Қазақстан Республикасы қызметінің түбегейлі қағидалары: қазақстандық патриотизм, саяси тұрақтылық, қоғамдық татуластық, бүкіл халықтың игілігін көздейтін экономикалық даму, мемлекеттің аса маңызды мәселелерін демократиялық әдістермен шешу.

**Ұсынылатын әдебиеттер:**

**Арнайы:**

1. Қазақстан Республикасының 1995 жылғы Конституциясы (02.02.2011ж. енгізілген толықтырулармен)
2. 6 желтоқсан 1991 жылғы "Қазақстан Республикасының мемлекеттiк тәуелсiздiгi туралы" Қазақстан Республикасының конституциялық заңы.
3. 25 қазан 1990 жылғы "Қазақ ССР-iнiң мемлекеттiк егемендiгi туралы" Декларация.
4. “Қазақ ССР-iнiң атауын өзгерту туралы" 10.12.1991 жылғы Қазақстан Республикасының заңы.
5. Сапарғалиев Ғ. Қазақстан Республикасының Конституциялық құқығы. Алматы, 2008 ж.

6. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Қосымша:**

1. С.К. Амандықова. Қазақстан Республикасының конституциялық құқығы. – Астана: Фолиант, 2000.
2. З.Ж.Кенжалиев, В.А.Ким. Қазақстан Республикасының конституциялық заңнамасының дамуы. 1-3 бөлім, Алматы, «Қазақ университеті». 2008 ж.
3. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж
4. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.

**Тақырып 5. ҚР-да жеке тұлғаның құқықтық жағдайының негiздерi. 5-6 апта, 2 сағат**

**Мақсаты:** жеке тұлғаның құқықтық жағдайы мен оның құқықтық жағдайының негiздерiнiң арақатынасын анықтап, ҚР азаматтарының құқықтық жағдайының негiздерiнің мазмұнын құрайтын элементтерді ашу.

**Сұрақтар:**

1. Қазақстан Республикасы азаматтарының құқықтық жағдайы, оның түсiнiгi және қағидалары.

2. ҚР азаматтарының құқықтық жағдайы мен ҚР азаматтарының құқықтық жағдайының негiздерiнiң арақатынасы

3. ҚР азаматтығы: түсiнiгi, қағидалары. Азаматтықты алу және оның тоқтатылу негiздерi

4. ата-аналарының азаматтығы өзгерген, асырап алған және қамқорлыққа алған жағдайдағы балалардың азаматтығы.

5. азаматтық мәселелерiмен айналысатын мемлекеттiк органдар, азаматтық мәселелерi жөнiндегi арыздар мен ұсыныстарды қарау бойынша өндiрiс.

6. ҚР азаматтарының негiзгi құқықтары, бостандықтары және мiндеттерiнiң түсiнiгi, жiктелуi, конституциялық бекiтiлуi, ерекшеліктері

**Пәнді оқу нәтижесінде студет қабілетті болады:**

* жеке азаматтың құқықтық жағдайына түсінік беріп, оның қағидаларын сипаттауға;
* ҚР азаматтарының құқықтық жағдайы мен ҚР азаматтарының құқықтық жағдайының негiздерiнiң арақатынасын анықтай білуге;
* Мемлекет пен жеке тұлғаның арасындағы саяси-құқықтық байланыс ретінде азаматтықтың мәнін түсiнiп, ҚР заматтығын алу жодары мен оның тоқтатылу негiздерiн ашып-көрсетуге;
* ҚР азаматтығы туралы заңнаманы саралау негізінде ата-аналарының азаматтығы өзгерген, асырап алған және қамқорлыққа алған жағдайдағы балалардың азаматтығының қалай шешілетінін анықтауға;
* азаматтық мәселелерiмен айналысатын мемлекеттiк органдардың өкілеттіктерін саралауға;
* ҚР азаматтарының негiзгi құқықтары, бостандықтары және мiндеттерiнiң конституциялық бекiтiлуiне талдау жасауға.

Конституциялық құқық саласында маңызды орынды жеке адамның құқықтық мәртебесінің негіздерін бекітетін нормалардан тұратын институт алады. Бұл институт Конституцияның екінші бөлімінде, яғни “Адам және азамат” деп аталатын бөлімде реттелген. Адам, оның өмірі, құқықтары мен бостандықтары жоғары бағалы құндылық ретінде ата заңда бекітілген. Сондай-ақ тиісті институттың қатынастары Конституциядан басқа актілерде де толығырақ ашылып, нақтыланады. Мысалы, азаматтық туралы, қоғамдық бірлестіктер туралы, діни сенім бостандығы және діни бірлестіктер туралы заңдарда және т.б.

Нормалары жеке адамның мәртебесінің негіздерін бекітетін бұл институт адамның қоғам мен мемлекеттегі жағдайын, олардың өзарақатынасының қағидаларын анықтайтын неғұрлым маңызды бастапқы бастауларды байқатады.

Адамның және азаматтың құқықтық жағдайы – барлық құқық салаларының нормалары жүзеге асу процесінде пайда болатын қоғамдық қатынастың субъектісі ретінде адам мен азамат ие болатын құқықтар, бостандықтар мен міндеттердің жиынтығы ретінде сипатталса, жеке адамның (жеке тұлғаның) құқықтық жағдайының негіздері – бұл жеке тұлға мен мемлекеттің өзарақатынасын, жеке тұлғаның қоғамдағы жағдайын көрсететін және *Конституцияда бекітілген* құқықтар, бостандықтар және міндеттер жүйесі ретінде анықталады.

Жеке тұлғаның құқықтық жағдайы алдымен оның мәртебесіне: азамат, шетелдік азамат, азаматтығы жоқ адам екендігіне байланысты. Құқықтардың неғұрлым кең көлеміне (саяси құқықтарды қоса, оның ішінде сайлау құқықтары, саяси партияларға бірігу құқығы, мемлекеттік қызметке кіру құқығы, ...) тиісті мемлекеттің азаматтары ие болады, тиісінше олар неғұрлым көбірек міндеттер атқарады. Әдетте шетел азаматтары саяси құқықтарды иеленбейді. Азаматтығы жоқ адамдардың жағдайы көбінесе шетел азаматының жағдайына ұқсас, теңестірілген болып келеді.

*Жеке тұлғаның құқықтық мәртебесінің қағидалары:*

а) адам мен азаматтың құқықтары мен бостандықтарының теңдігі және жалпыға тәндігі қағидасы;

б) құқықтар мен міндеттердің біртұтастығы қағидасы – құқықтар мен бостандықтардың жүзеге асырылуы міндеттерді орындаудан бөлінбейді.

в) мемлекеттің құқықтар мен бостандықтарды сақтау және қорғау, оларды кепілдендіру міндеттілігі қағидасы;

г) конституциялық құқықтар мен бостандықтардың тұрақтылығы қағидасы;

д) адамдардың мүдделерінің мемлекет мүдделерінен басымдығы қағидасы;

е) конституциялық құқықтар мен бостандықтардың заңдылығы қағидасы. Конституциялық құқықтар мен бостандықтар заңды болуы үшін мына шарттарды сақтау қажет деп есептелінеді: оларды бекітетін Конституцияның халықпен не оның өкілді органымен демократиялық жолмен әрі заңи бекітілген тәртіпте қабылданылуы, конституциялық құқықтар мен бостандықтардың және міндеттердің өзгеруі тиісті заң актілерінің негізінде ғана жүзеге асуы.

Жеке тұлғаның құқықтық жағдайының негіздері келесідей элементтерді қамтиды. Бұл элементтер жеке тұлғаның құқықтық жағдайының негіздерінің мазмұнын құрайды:

* азаматтық. Азаматтық – бұл жеке тұлғалардың арасынан ҚР азаматтарын бөліп көрсететін элемент.
* конституциялық (негізгі) құқықтар, бостандықтар және міндеттер.
* конституциялық құқықсубъектілік – азамат құқық қабілеттігі мен әрекет қабілеттігіне ие болса ғана конституциялық құқықтар мен бостандықтардың толық көлеміне ие болады және толық көлемде міндеттер атқарады.
* конституциялық құқықтар мен бостандықтардың жүзеге асырылу кепілдіктері.

Жеке тұлғаның құқықтық жағдайының басты элементтерінің бірі – *азаматтық.* Азаматтық институты Республика егемендігінің, тәуелсіздігі мен конституциялық құрылысының айқындаушы белгісі болып табылады, өйткені мемлекеттің азаматтарынан тұратын Қазақстан халқы ғана "мемлекеттік биліктің бірден-бір бастауы" болып табылады және "билікті тікелей республикалық референдум және еркін сайлау арқылы жүзеге асырады, сондай-ақ өз билігін жүзеге асыруды мемлекеттік органдарға береді".

Республика Конституциясының ережелерін талдаудан келіп шығатыны, азаматтық - тұлғаның Қазақстан мемлекетімен конституциялық-құқықтық байланысын білдіреді, ол ұзаққа созылатын және орнықты байланыстармен, олардың өзара құқықтары мен міндеттерінің жиынтығы болуымен сипатталады. Қандай да бір тұлға нақты бір мемлекеттің азаматы болуы мүмкін, тиісінше сол мемлекетпен құқықтық байланыста болады. Осы байланыстың нәтижесінде тиісті тұлға мен мемлекет арасында өзара құқықтар мен міндеттер туындайды. Олай болса, азаматтық – бұл өзара құқықтар мен міндеттер туындайтын жеке тұлға мен мемлекеттің арасындағы саяси-құқықтық байланыс. Өзімен тиісті байланыста болатын адамдарға нақты мемлекеттің билігі тарайды. Жеке тұлға мен мемлекет арасындағы “азаматтық” байланысы белгілі бір қағидаларға негізделеді. Азаматтықтың жалпы және өзіндік қағидаларын көрсетуге болады. *Азаматтықтың өзіндік қағидаларына* мыналар жатады:

* азаматтықтың бірыңғайлығы және теңдігі қағидасы – Азаматтықтың бірыңғайлығы туралы конституциялық қағида мемлекеттің біртұтастығынан келіп шығады және Республика азаматтарының, бірыңғай конституциялық құқық субъектілікке негізделген, бірыңғай құқықтық мәртебеге ие екендігін білдіреді. Азаматтықтың теңдігі қағидасы Республика азаматтарының тегіне, әлеуметтік, лауазымдық және мүліктік жағдайына, нәсіліне, ұлтына, тіліне, дінге көзқарасына, нанымына, тұрғылықты жеріне немесе кез келген өзге жағдаяттарға (м\ы азаматтықтың алыну жолына) қарамастан құқықтары, бостандықтары мен міндеттерінің теңдігін білдіреді
* азаматтықтың еріктілігі қағидасы – азаматтық алу және одан шығу ерікті түрде жүргізіледі;
* азаматтықтың тұрақтылығы қағидасы - тұрған жеріне, отбасылық жағдайына, жас шамасына қарамастан ҚР азаматтығы тұрақты болып табылады, яғни біріншіден, ҚР азаматтығы адам қайтыс болғанға дейін (егер азаматтықтан шығып кетпесе немесе айырылмаса) сақталады, екіншіден, Қазақстан Республикасы азаматының ҚР-нан тыс жерде ұзақ мерзім бойы тұрақты тұруы ҚР азаматтығын тоқтатуға әкеп соқтырмайды. Үшіншіден, ҚР азаматының (азаматшасының) республика азаматы емес адаммен некеге тұруы, сондай-ақ мұндай некені бұзуы азаматтықтың өзгеруіне әкеп соқтырмайды. Олай болса, біздің азаматтық тұрақты.
* бір азаматтық қағидасы – ҚР-да азаматтық біртұтас, қос азаматтық мойындалмайды;
* ҚР азаматтығынан айыруға болмайтындығы қағидасы – ҚР Конституциясына сәйкес Республиканың азаматын ешқандай жағдайда азаматтығынан, өзінің азаматтығын өзгерту құқығынан айыруға болмайды;
* азамат пен мемлекеттің өзара жауаптылығы қағидасы – азаматтық байланысы жеке тұлға мен мемлекеттің арасында өзара құқықтар мен міндеттер туындап, өзара жауаптылық жағдайын белгілейді; Тиісті байланыс (азаматтық) нәтижесінде нақты тұлға мен мемлекет арасында өзара құқықтар мен міндеттер, тиісінше жауаптылық туындайды. Мысалы, ҚР-сы өз азаматын қайда болмасын қорғауға міндетті, ал ҚР азаматы оны қорғауға міндетті, т.с.с.;
* ҚР азаматын басқа мемлекетке бермеу қағидасы. Республиканың халықаралық шарттарында өзгеше белгiленбесе, Қазақстан Республикасының азаматын шет мемлекетке беруге болмайды;
* қан және топырақ құқығының үйлесімдігі қағидасы - ҚР азаматтығын алу бала туылған кезде оның ата-анасының азаматтығына қарай және ҚР аумағында тууылуына қарай шешілуі мүмкін. “Қан” қағидасы ҚР азаматтарынан туылған баланың туылған жеріне қарамастан ҚР азаматы болып табылатындығын білдіреді. “Топырақ” қағидасы баланың ата-анасының азаматтығына емес, оның туылған жеріне қарай азаматтықты иеленуді білдіреді. Қазақстанда осы екі қағида үйлесімді түрде қолданылады. “Қан” қағидасы бойынша ҚР азаматтығын алу жағдайлары “ҚР азаматтығы туралы” заңның 11, 12 баптарында реттелген, ал “топрықа” қағидасы бойынша алу жағдайлары 13, 14 баптарда қарастырылған.

Азаматтық алу, оның тоқтатылуы, балалардың азаматтығы мәселе**лері,** Қазақстан Республикасы Президентiнiң және мемлекеттiк органдарының азаматтық мәселелер жөнiндегi өкiлеттiгi “ҚР азаматтығы туралы” 20.12.1990 жылғы заңда толығырақ реттелген.

Қазақстан Республикасы азаматтарының конституциялық-құқықтық мәртебесі, олардың заң алдында тең бола отырып, Конституциямен белгіленген құқықтардың, бостандықтар мен міндеттердің барлық кешеніне ие болуын көздейді.

Алдында атап кеткеніміздей, жеке тұлғаның құқықтық жағдайы барлық құқық салаларының нормаларында көрініс тапқан құқықтар мен бостандықтардың жиынтығымен анықталады. Ал, жеке тұлғаның құқықтық жағдайының негіздері конституцияда бекітілген құқықтар мен бостандықтарды қамтиды. Олар конституциялық (негізгі) құқықтар мен бостандықтар және міндеттер деп аталады әрі олар барлық құқықтар мен бостандықтардың азымаз, негізгі бөлігін құрайды. Олар негізінен әркімге тумысынан тән болып табылады, сондықтан да олар адамнан бөлінбейтін, ажырамас құқықтар мен бостандықтар болып есептеледі. Олай болса, конституциялық құқықтар және бостандықтар дегеніміз Республика Конституциясында бекітілген, әркімге тумысынан тән болатын, адамнан бөлінбейтін құқықтар және бостандықтар. *Конституциялық құқықтар мен бостандықтардың* өзге құқықтар мен бостандықтардан бірқатар *ерекшеліктері* бар. Олар:

1. конституциялық құқықтар мен бостандықтар мемлекеттің негізгі заңы – Конституцияда бекітілген.
2. конституциялық құқықтар мен бостандықтар адам үшін, қоғам үшін неғұрлым маңызды болып табылады.
3. конституциялық құқықтар мен бостандықтар адамға әдетте тумысынан тән болып табылады және ажырамайды (кейбір өзгеше жағдайларды қоспағанда);
4. жалпы алғанда конституциялық құқықтар мен бостандықтар әрбір адамға, азаматқа тән (кейбір өзгеше жағдайларды қоспағанда);
5. конституциялық құқықтар мен бостандықтар жалпы құқықтар мен бостандықтардың ядросы, негізі болып табылады.

*Конституциялық құқықтар мен бостандықтардың түрлері.* Конституциялық құқықтар мен бостандықтардың 3 түрі бар:

* жеке құқықтар мен бостандықтар - әркімнің құқығы болып табылады және тікелей мемлекеттің азаматтығына тәндігімен байланысты емес, одан туындамайды; адамға тумысынан тән болады және одан бөлінбейді; адамның жеке өміріне, бас бостандығына, ар-ожданына байланысты өзге де табиғи құқықтарын қорғау үшін қажетті құқықтар мен бостандықтарды қамтиды.
* саяси құқықтар мен бостандықтар – мемлекеттің азаматтығында болуға байланысты және белгілі бір жасқа (18) толғанда туындайды, азаматтардың ммелекеттің саяси өміріне қатысуын байқатады;
* әлеуметтік-экономикалық құқықтар мен бостандықтар – адамның әлеуметтік, экономикалық, мәдени қажеттіктерін қанағаттандыруға байланысты құқықтар мен бостандықтар.

*Адамдар мен азаматтардың құқықтары мен бостандықтарының кепілдіктері* – бұл конституциялық құқықтар мен бостандықтарды шынайы жүзеге асыруға арналған, оларды түрлі қол сұғушылықтардан қорғауға бағытталған амалдар. Олардың үш түрін көрсетуге болады:

1. әлеуметтік-экономикалық кепілдіктер. Бұл кепілдіктер адамдардың құқықтар мен бостандықтарды еркін пайдалануын қамтамасыз ететін тиісті орта мен материалдық негіздің болуын анықтайды – мысалы, әлеуметтік тұрақтылық, дамыған экономика, қоғамның барлық әлеуметтік қажеттіктеріне қызмет көрсетуге мүмкіндік беретін мекемелер жүйесінің болуы т.б.

2. саяси кепілдіктер – адамдардың еркін дамуы мен лайықты өмір сүруін қамтамасыз ететін жағдайларды жасауға бағытталған мемлекеттің саясаты – саяси құрылымдардың тұрақтылығы, олардың азаматтық келісімге қол жеткізу қабілеттігі, қоғамда тұрақсыздықты жою, азаматтардың саяси мәдениетінің тиісті деңгейі.

3. заңи кепілдіктер – адам және азаматтың құқықтары мен бостандықтарын жүзеге асыру мен қорғауды қамтамасыз ететін барлық құқықтық амалдар - әрбір құқықтың нақты кепілдіктерінің конституциялық, заңи бекітілуі.

Адам құқықтарын сақтаушы субьектілердің барлығының мақсаттары бір – адам құқықтары ең жоғарғы құндылық, бірақ олар қорғауға мұқтаж. Адам құқықтары Конституцияда және мемлекеттің басқа да заңдарнда заңды түрде бекітілген. Адам құқықтарына байланысты барлық қарым-қатынастар ҚР Парламентінің қызметінде алғашқы реттеуден өтті. Қазақстан Республикасы Конституциясының 61-бабында жазылған: «Парламент аса маңызды қоғамдық қатынастарды реттейтін...1) жеке және заңды тұлғалардың құқық суьектілігіне, азаматтардың құқықтары мен бостандықтарына, жеке және заңды тұлғалардың міндеттері мен жауапкершілігіне қатысты негізгі қағидалар мен нормаларды белгілейтін заңдарды шығаруға хақылы. Басқа мемлекеттік органдардың ҚР Парламенті белгілеген нормаларды бұзуға, өзгертуге құқығы жоқ».

Бұл ереже нормативтік негіздеу тұтастығын, заңдар қақтығысының, заңдар мен заңға бағынатын актілердің араларында қарама-қайшылықтардың болмауын қалайды. Заң әдебиетінде кепілдіктер проблемасын зерттеу барысында мынандай идеялар: «біріншіден, кепілдіктерді құқықтық жүйенің элементі ретінде қарастыру; екіншіден, оларды басқа ұйымдармен: күзету шараларымен, құқықтық қорғау шараларымен, заңдық жауапкершілікпен теңдестірмеу; үшіншіден, оларды өзінің белгілері, әсер ету обьектілері, жүйесі, құрылымы, іске асыру әдістері бар дербес категория ретінде зерттеу айтылып жүр. Кепілдіктер – бұл, А.С. Мордовецтің пікірінше, тұлға үшін өзінің құқықтарын, бостандықтары мен мүдделерін іске асыруға тең мүмкіндіктер тудырушы әлеуметтік-экономикалық, саяси, адамгершілік, құқықтық, ұйымдастырушылық алғышарттардың, жағдайлардың, құралдар мен әдістердің жүйесі. Кепілдіктер тұлғаның мүдделерін қамтамасыз етуге мүмкіндік беретін жағдайлардың жүйесі болып табылады. Олар демократиялық қоғамның экономикалық, саяси дамуының, халықтың құқықтық және саяси мәдениетінің деңгейін көрсетеді.

Заңдылық кепілдіктері деп белгілі бір мемлекеттің құрылымның ішінде де, одан тыс та жағымды әрекет етуші жағдайларды, факторларды және құралдарды айтады. Кепілдіктердің мазмұны қоғам дамуының қоғамдық-саяси, рухани және басқа да жағдайларына байланысты. Кепілдіктердің қызметі сол, олар конституциялар мен заңдарда бекітілген тұлғаның заңды мәртебесі, оның құқықтары мен бостандықтары жеке адам мен азаматтың өмірінің іс жүзіндегі шындықтарына айналатын қолайлы жағдайды қамтамасыз ету болып табылады. Кепілдіктер жалпыдан жекеге, заңда жарияланған мүмкіндіктен шындыққа өтуді қамтамасыз ететін сенімді көпір болып табылады. Тиісті кепілдіктерсіз жарияланған құқықтар мен бостандықтарын іске асыруға, олардың жарым-жартылай немесе қалай болса солай іске асырылуының мүмкін болатын себептері мен кедергілерін жоюға бағытталған обьективтік және субьективтік факторлардың барлық жиынтығын қамтиды. Заңдық кепілдікдер адам мен азамат құқықтарын күзету мен қорғаудың заңды құралдары мен жолдарының жүйесін құрайды. Ең алдымен әңгіме мемлекеттің тұлғаның сотпен қорғалуға, заңмен тиым салынбаған басқа да әдістердің, сонымен бірге білікті заң көмегін оның ішінде ақысыз көмек алуға, әділ сот шешіміне қол жеткізуге, шеккен зиянының орнын толтыруға құқығын қамтамасыз ету жөніндегі міндеттері туралы болып отыр. Заңды кепілдіктерді ол нормативтік және аспаптық деп жіктейді. Нормативтік кепілдіктер конституцияда, заңдар мен нормативті актілерде құқықтар мен бостандықтарды іске асыру мен қорғауға бағытталған тиісті ережелер, талаптар мен санкциялар түрлерінде көрініс тапқан. Тұлғаның құқықтары мен бостандықтарына аспаптық кепілдіктерге келер болсақ, оған адамдар өз құқықтарын қорғауды өтініп, жүгіне алатын және олар өз құзіреттіліктері шеңберінде тұлғаның құқықтары мен заңды мүдделерін қорғау жөнінде нақтылы шаралар қолдануға міндетті мемлекеттік, кейде мемлекетаралық құрылымдар жатқызылады. Олар: соттар, прокуратура, адвокатура, тұлғаны қорғау үшін арнайы бекітілген лауазымды тұлғалар – омбудсмен.

**Ұсынылатын әдебиеттер:**

**Арнайы:**

1. Сапарғалиев Ғ. Қазақстан Республикасының Конституциялық құқығы. Алматы, 2008 ж.

2. Баишев Ж. Конституционное право Республики Казахстан Алматы: Жеті жарғы, 2001.

3. Баймаханова Д.М. Некоторые вопросы конституционно-правового регулирования политических прав и свобод граждан РК. // Вестник КазНУ.2003, №2.

1. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

5. Ынтыкбаева Б.Б. Гражданство РК: проблемы теории и практики //Автореферат канд. дисс. Алматы, 1997.

6. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж

**Қосымша:**

1. С.К. Амандықова. Қазақстан Республикасының конституциялық құқығы. – Астана: Фолиант, 2000.
2. З.Ж.Кенжалиев, В.А.Ким. Қазақстан Республикасының конституциялық заңнамасының дамуы. 1-3 бөлім, Алматы, «Қазақ университеті». 2008 ж.
3. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
4. Конституционное право РК. Отв. ред. М.С.Нарикбаев. Алматы, 2001.
5. Что такое гражданство? Комментарии к закону “О гражданстве”. Алматы, 1994.

**Тақырып 6. Қазақстан Республикасында меншiк пен кәсiпкерлiктiң конституциялық негiздерi. 7 апта, 1 сағат.**

**Мақсаты:** Қазақстанның экономикалық жүйесінін мәні мен мазмұнын ашып, ҚР-да меншiк пен кәсiпкерлiктiң конституциялық реттелуін саралау.

**Сұрақтар:**

1. Қоғамның экономикалық жүйесiнiң түсiнiгi, оның конституциялық бекiтiлуi.

2. Қазақстан Республикасындағы меншiктiң нысандары.

3. Айрықша мемлекеттiк меншiк объектiлерi.

4. Жерге жеке меншiк.

5. Кәсiпкерлiктiң негiзi.

**Пәнді оқу нәтижесінде студет қабілетті болады:**

* + Қоғамның экономикалық жүйесiн ұғынып, оның конституциялық бекiтiлуiне талдауға;
  + Заңнаманы зерделеу негізінде Қазақстан Республикасындағы меншiктiң нысандарын, айрықша мемлекеттiк меншiк объектiлерiн тани білуге.
  + Жерге жеке меншiк мәселесінің құқықтық реттелу жағдайына саралау жасауға;
* Кәсiпкерлiктiң негiзi болып табылатын қатынастардың мазмұнын түсінуге.

Экономикалық жүйе – меншіктің алуантүрлігі, кәсіпкерліктің және бағаның еркінділігі, тиянақты бәсекелестік қағидаларымен, сондай-ақ адамдарды қажеттіктерін қанағаттандыруға бағытталған басқа да шаруашылық қызметінің түрлерімен сипатталатын Конституцияда және басқа заң актілерінде бекітілген экономикалық қатынастардың құрылысы.

*Экономикалық жүйенің негізгі қағидалары:*

1. меншіктің алуантүрлігі;
2. меншікке ешкімнің қол сұқпауы;
3. меншіктің барлық субъектілерінің теңдігі;
4. меншік иесінің құқығын мемлекеттің қорғауы;
5. экономикада монаполизмді жою;
6. еркін кәсіпкерлік;
7. бәсеке;
8. еркін баға;
9. салықтарды төлеу міндеттілігі;
10. адамдардың қажеттіктерін қанағаттандыру;
11. т.б.

Экономикалық жүйенің негізі болып меншік табылады. Қазақстан Республикасының Конституциясы Қазақстанның экономикалық жүйесіне түрлі нысандағы меншік тән екендігін бекітеді – жеке, мемлекеттік. Қазақстан Республикасында мемлекеттiк меншiк пен жеке меншiк бiрдей қорғалады. Мемлекеттiк меншiк екі түрге бөлінеді: республикалық және коммуналдық меншiк.

*Республикалық меншiк* мемлекеттік қазынадан және заң құжаттарына сәйкес мемлекеттiк республикалық заңды тұлғаларға бекiтiлiп берiлген мүлiктен тұрады.

Қазақстан Республикасының мемлекеттiк қазынасын келесілер құрайды: республикалық бюджеттiң қаражаты, алтын валюта қоры және алмас қоры, жер, оның қойнауы, су, өсiмдiк және жануарлар дүниесi, басқа да табиғи ресурстар және мемлекеттiк заңды тұлғаларға бекiтiлiп берiлмеген өзге де мемлекеттiк мүлiк. Жер заң актiлерiнде белгiленген негiздерде, шарттар мен шектерде жеке меншiкте болуы да мүмкiн.

*Коммуналдық меншiк* жергiлiктi қазынадан және заң құжаттарына сәйкес коммуналдық заңды тұлғаларға бекiтiлiп берiлген мүлiктен тұрады.

Жергiлiктi қазынаны жергiлiктi бюджет қаражаты және мемлекеттiк заңды тұлғаларға бекiтiлiп берiлмеген өзге де коммуналдық мүлiк құрайды.

Коммуналдық меншік жергілікті мемлекеттік басқару деңгейлері бойынша облыстық (республикалық маңызы бар қаланың, астананың) және аудандық (облыстық маңызы бар қалалардың) меншік болып бөлінеді.

Жеке меншiкті:

1. ҚР азаматтарының, шетел азаматтары мен азаматтығы жоқ адамдардың меншігі;
2. мемлекеттiк емес заңды тұлғалар мен олардың бiрлестiктерiнiң меншiгi құрайды.

Конституция адамдардың меншік иесі болу құқығын таниды. Меншiк құқығы – бұл субъектiнiң заң құжаттары арқылы танылатын және қорғалатын өзiне тиесiлi мүлiктi өз қалауынша иелену, пайдалану және оған билiк ету құқығы.

Меншiк иесiнiң өз мүлкiн иелену, пайдалану және оған билiк ету құқығы болады.

Иелену құқығы дегенiмiз мүлiктi iс жүзiнде иеленудi жүзеге асыруды заң жүзiнде қамтамасыз ету.

Пайдалану құқығы дегенiмiз мүлiктен оның пайдалы табиғи қасиеттерiн алудың, сондай-ақ одан пайда табудың заң жүзiнде қамтамасыз етiлуi. Пайда кiрiс, өсiм, жемiс, төл алу және өзге нысандарында болуы мүмкiн.

Билiк ету құқығы дегенiмiз мүлiктiң заң жүзiндегi тағдырын белгiлеудiң заңмен қамтамасыз етiлуi.

Меншiк иесiнiң өз өкiлеттiгiн жүзеге асыруы басқа тұлғалар мен мемлекеттiң құқықтарын және заңмен қорғалатын мүдделерiн бұзбауға тиiс. Соттың шешiмiнсiз ешкiмдi де меншігінен - өз мүлкiнен айыруға болмайды. Заңмен көзделген ерекше жағдайларда мемлекет мұқтажы үшiн мүлiктен күштеп айыру оның құны тең бағамен өтелген кезде жүргiзiлуi мүмкiн.

Конституцияға сәйкес әркiмнiң кәсiпкерлiк қызмет еркiндiгiне, өз мүлкiн кез келген заңды кәсiпкерлiк қызмет үшiн еркiн пайдалануға құқығы бар.

Кәсiпкерлiк – бұл меншiк түрлерiне қарамастан, азаматтар мен заңды тұлғалардың, тауарларға (жұмысқа, қызметке) сұранымды қанағаттандыру арқылы таза табыс табуға бағытталған, жеке меншiкке (жеке кәсiпкерлiк) не мемлекеттiк кәсiпорынды шаруашылық басқару құқығына (мемлекеттiк кәсiпкерлiк) негiзделген ынталы қызметi. Кәсiпкерлiк қызмет кәсiпкердiң атынан, оның тәуекел етуiмен және мүлiктiк жауапкершiлiгiмен жүзеге асырылады.

Қазақстанда кәсіпкерлердің кәсіпкерлік еркіндігі бекітілгендіктен оны пайдаланып қиянат жасауға жол берілмейтіндігі де реттелген. Кәсіпкерлік еркіндігін пайдаланып қиянат жасау формасы ретінде заңды бәсекелестiктi шектеуге немесе жоюға, негiзсiз артықшылықтар алуға, тұтынушылардың құқықтары мен заңды мүдделерiне қысым жасауға бағытталған монополистiк және қандай болса да басқа қызмет түсініледі.

Ал, монополистік қызмет – бұл нарық субъектілерінің бәсекеге қарсы келісімдері (келісілген іс-әрекеттері), үстем (монополиялық) жағдайды теріс пайдалануы, мемлекеттік органдардың бәсекеге қарсы іс-әрекеттері;

Монополистiк қызмет заңмен реттеледi әрi шектеледi. Жосықсыз бәсекеге тыйым салынады. Жосықсыз бәсеке ретінде заңды тұлғаның және (немесе) жеке адамның, сондай-ақ мемлекеттiк органдар мен жергiлiктi өзiн-өзi басқару органдарының бәсекенi жою немесе шектеу арқылы кәсiпкерлiк қызметте негiзсiз артықшылықтар алуға бағытталған кез келген iс-әрекетi (әрекетсiздiгi) анықталады.

Меншiк пен кәсiпкерлiктiң негiзгi мәселелері Қазақстан Республикасының Азаматтық Кодексінде(2017.01.07. берілген [өзгерістер мен толықтырулармен](jl:62006061.0%20)) толығырақ реттелген

**Ұсынылатын әдебиеттер:**

**Арнайы:**

1. Қазақстан Республикасының Азаматтық Кодексі (2017.01.07. берілген [өзгерістер мен толықтырулармен](jl:62006061.0%20)
2. Жеке кәсіпкерлік туралы ҚР заңы 12.01.2007 ж. (20.02.2009 өзгертулер мен толықтырулармен)
3. Бәсекелестiк туралы. Қазақстан Республикасының 2008 жылғы 25 желтоқсандағы N 112-IV Заңы
4. Сапарғалиев Ғ. Қазақстан Республикасының Конституциялық құқығы. Алматы, 2008 ж.
5. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж

**Қосымша:**

1. Баишев Ж. Конституционное право Республики Казахстан Алматы: Жеті жарғы, 2001.
2. Конституционное право РК. Отв. ред. М.С.Нарикбаев. Алматы, 2001.
3. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
4. Қазақстан Республикасының құқықтық саясат тұжырымдамасы. 20.09.2002ж. / Егемен Қазақстан 07.09.2002 ж.

**Тақырып 7. ҚР сайлау жүйесі – 9-10 апта, 2 сағат.**

**Мақсаты:** Сайлау құқығы мен сайлау жүйесіне жалпы түсінік беріп, ҚР-да Президентті, Парламент және мәслихат депутаттарын, жергілікті өзін-өзі басқару органдарының мүшелерін сайлауда қолданылатын сайлау жүйелерінің мәнін, өзгешеліктерін ашып, көрсету.

**Сұрақтар:**

1. Сайлау жүйесiнiң және құқығының түсiнiгi, қағидалары.

2. Сайлау органдары, сайлау окруктерi мен сайлау учаскелерi.

3. ҚР Президентi, Парламент, маслихаттар депутаттары және өзге де жергiлiктi өзiн-өзi басқару органдары мүшелерi сайлауын өткiзу сатылары

4. Қайта дауыс беру және қайта сайлау.

5. сайлау туралы заңнамаға енгiзiлген өзгертулер мен толықтырулар.

6. саяси партиядан Парламент депутаттарын сайлаудың өзгешелiктерi.

**Пәнді оқу нәтижесінде студет қабілетті болады:**

- сайлау құқығының қағидаларын анықтап, олардың мазмұнын анықтауға;

- сайлау жүйесiнiң мәнін түсiнiп, оның түрлерін ашып, талдауға;

- ҚР Президентi, Парламент, маслихаттар депутаттарын және өзге де жергiлiктi өзiн-өзi басқару органдарының мүшелерiн сайлау процесін сатыларға бөліп, әрқайсысын жеке ашып қарастыруға;

- саяси партиядан Парламент депутаттарын сайлаудың өзгешелiктерiн саралауға;

- жалпы Республиканың сайлау туралы заңнамасымен танысып, оған құқықтық талдау жасауға.

Сайлау құқығының түсінігі. “Сайлау құқығы” түсінігі көпмағыналы болып табылады. Біз оны екі мағынада қарастырамыз: объективтік және субъективтік. Объективтік мағынада сайлау құқығы – бұл мемлекеттің өкілді органдарын және жеке лауазымды тұлғаларын сайлау тәртібін реттейтін нормалардың жиынтығы. Бұл мағынада ол конституциялық құқықтың бір институты, бөлімі болып табылады. Субъективтік мағынада сайлау құқығы – бұл азаматтың мемлекеттің сайланбалы органдары мен тұлғаларын құруға, қалыптастыруға қатысу құқығы. Азаматтың тиісті органдарды (тұлғаларды) қалыптастыруға қатысуы оның осы органдарға сайлауы және сайлануы арқылы байқалады. Олай болса, субъективтік тұрғыда сайлау құқығы екі мағынада анықталады:

1. белсенді сайлау құқығы – бұл азаматтың сайлау құқығы, яғни қандай-да бір кандидатты жақтап немесе қарсы дауыс беру құқығы;
2. бәсең сайлау құқығы – бұл азаматтардың өкілді органдарға, сайланбалы лауазымдарға сайлануға құқығы.

Қазақстанда сайлау туралы қатынастар ҚР Конституциясымен, Қазақстан Республикасындағы сайлау туралы заңмен реттеледі. ҚР-ғы сайлау туралы заңға сәйкес сайлау құқығы – бұл азаматтардың ҚР Президентін, ҚР Парламенті және маслихат депутаттарын, жергілікті өзін-өзі басқару органдарының мүшелерін сайлауы және сол қызметтерге сайлануы.

Жоғарыда атап кеткеніміздей сайлау құқығының екі түрі бар: белсенді сайлау құқығы (сайлау, дауыс беру құқығы) және бәсең сайлау құқығы (сайлану құқығы). Белсенді сайлау құқығы әдетте 18 жасқа толған бастап пайда болады. Бұған қоса, Қазақстанның сайлау туралы заңнамасына сәйкес сайлауға қатысу үшін әрекет қабілеттігі болуы керек және соттың заңды күшіне енген үкімі бойынша бас бостандығынан айыру орындарында отырмаған болуы қажет. Азаматта белсенді сайлау құқығы болғанымен, бәсең сайлау құқығы болмауы мүмкін. Олай дейтін себебіміз, 18 жасқа толған ҚР азаматы ҚР Президентін сайлауға қатысуға құқылы, бірақ өзі бұл жаста Президент болып сайлана алмайды: ол үшін оның 40 жасқа толуы, тумысынан ҚР азаматы болуы, соңғы 15 жыл бойы ҚР аумағында тұруы және мемлекеттік тілді еркін меңгеруі қажет. Белсенді және бәсең құқығының кері арақатынасы кездеспейді. Себебі, егер азаматта бәсең сайлау құқығы болса, ол белсенді сайлау құқығына да ие болады.

Қазақстанда сайлаулар белгілі бір қағидаларға сәйкестікте өткізіледі. Сайлау құқығының қағидалары:

*1.* *жалпыға бірдей сайлау құқығы,* яғни 18 жасқа толған азаматтардың тегіне, нәсіліне, лауазымына, мүліктік жағдайына, жынысына, ұлтына, т.б. қарамастан сайлауға қатысу құқығы. Сайлауға іс-әрекетке қабілетсіз деп танылған, сондай-ақ сот үкімімен бас бостандығынан айыру орындарында отырған азаматтар қатыспайды. Сонымен қоса, сайлау құқығын Қазақстанда тұрып жатқан шетелдіктер мен азаматтығы жоқ адамдар да иеленбейді.

*2.* *тең сайлау құқығы* – сайлаушылардың сайлауларға тең негіздерде қатысуы әрі олардың әрқайсысының бір немесе тең дауыс санына ие болуы. Тең сайлау құқығының мазмұны екі элементті қамтиды: а) сайлаушылардың сайлауға тең негізде қатысуы; б) сайлаушылардың әрқайсысының бір немесе тең дауыс санына ие болуы. Бірінші элемент сайлауға қатысуға құқылы барлық азаматтардың сайлаушы ретінде де және кандидат ретінде де теңдей құқықтар мен теңдей міндеттерге ие болатынын білдіреді. Екінші элемент әрбір сайлаушының Республика Президентiн, партиялық тізімдер бойынша сайланатын Парламенті Мәжілісінің депутаттарын  және мәслихаттарының депутаттарын сайлау кезінде бiр сайлау бюллетенiне тиiсiнше бiр дауысқа, Республиканың өзге де  жергiлiктi өзiн-өзi басқару органдарының мүшелерiн сайлау кезінде тең дауыс санына ие болатынын және әрбір сайлаушының дауысының басқа сайлаушының дауысына тең болатының, яғни сайлаушылар арасында қандай да бір басымдықтардың болмайтындығын білдіреді. Тең сайлау құқығы бұған қоса сайлау округтерінің теңдігі талабын да қамтиды, яғни сайлау округтеріндегі сайлаушылардың саны шамамен тең болуы тиіс. Демек, тең сайлау құқығы – бұл сайлау қорытындысына әсер ету мен заң талаптарына сәйкес сайланудың сайлаушы үшін заңмен белгіленген теңдей мүмкіндіктері.

*3. төте сайлау құқығы* – Республика Президентiн, Парламентi Мәжiлiсiнiң және мәслихаттарының депутаттарын, өзге де жергiлiктi өзiн-өзi басқару органдарының мүшелерiн азаматтадың тiкелей сайлауы. Тікелей – бұл сайлаушылардың аталған тұлғаларды қандай да бір басқа тұлғалар (таңдаушылар) арқылы емес, дербес, жеке өздері қатыса отырып сайлауы.

*4. жанама сайлау құқығы* – Сенат депутаттарын таңдаушылардың -маслихат депутаттары болып табылатын ҚР азаматтарының сайлауы. Таңдаушылар Сенат депутаттарын сайлауға тең негiздерде қатысады әрi олардың әрқайсысының Сенат депутатын сайлаған кезде бiр дауысы болады.

*5. жасырын дауыс беру* – сайлаушылардың Республика Президентiн, Парламентiнiң және мәслихаттарының депутаттарын, өзге де жергiлiктi өзiн-өзi басқару органдарының мүшелерiн сайлау жөніндегі ерік білдіруіне қандай да болсын бақылаудың жасалуын болдырмау үшін олардың жасырын түрде дауыс беруі. Жасырын дауыс беру қағидасының мәні – сайлаушының ерік білдіруіне ешкімнің кедергі келтірмеуі, ерікті, дербес түрде өз еркін білдіруіне сырттан әсер етуді жою.

*6. еркін сайлау қағидасы* – азаматтардың сайлау және сайлану құқығын еркін жүзеге асыруы, яғни сайлаушының сайлауға қатысу немесе қатыспау мәселесін өзінің шешуі.

Сайлаудың түрлері. Сайлауды әртүрлі негіздер бойынша бірнеше түрлерге бөлуге болады:

* *өткізілу аумағы бойынша:* жалпыұлттық (Президентті, Парламент депутаттарын сайлау) және жергілікті (маслихат және өзге де жергілікті өзін-өзі басқару органдарына сайлау);
* *азаматтардың (сайлаушылардың) ерік білдіру әдісіне қарай:* тікелей (сайлаушылардың өздері сайлауды) және тікелей емес (Қазақстанда – жанама – сайлаушылар Сенатты жанама түрде таңдаушылар арқылы қалыптастырады );
* *өткізілу уақытына қарай:*

а)кезекті сайлау - тиісті органның не лауазымды тұлғаның өкілеттік мерзімінің аяқталуына қарай өткізілетін сайлау;

б) кезектен тыс сайлау - тиісті органның не лауазымды тұлғаның өкiлеттiгiнiң мерзiмiнен бұрын тоқтатылуы орай өткізілетін сайлау.

в) қосымша сайлау - шығып қалғандардың орнына сайлау. Шығып қалғандардың орнына сайлау өткiзу үшiн депутат (жергілікті өзін-өзі басқару органының мүшесі) өкiлеттiгiнiң мерзiмiнен бұрын тоқтатылуы, оны мандатынан айыру не оның қайтыс болуы негiз болып табылады;

г) ішінара сайлау – алқалы сайланбалы органды ішінара жаңарту (ротация) мақсатында өткізілетін сайлау. Мысалы, Сенаттың сайланған депутаттарының жартысы әрбір үш жыл сайын қайта сайланып жаңартылып отырады.

*- кімді сайлайтынына байланысты:* президенттік сайлау, парламенттік сайлау, муниципалдық сайлау (маслихат және өзге де жергілікті өзін-өзі басқару органдарына сайлау).

Сайлау жүйесі – бұл мемлекеттің өкілді, жергілікті өзін-өзі басқару органдары мен сайланбалы лауазымды тұлғасын (Президент) құрудың заңмен бекітілген тәртібі, яғни кандидаттарды ұсыну мен дауыстарды санаудың жүйесі. Басқаша айтқанда, сайлауларды ұйымдастыру мен өткізудің нақты амалы. Сайлау жүйесінің екі түрін көрсетуге болады: *мажоритарлық сайлау жәйесі және бара-бар өкілдік (пропорционалдық) сайлау жүйесі*. Тарихи тұрғыда алғашқы сайлау жүйесі болып мажоритарлық жүйе табылады. Оның негізінде көпшілік қағидасы жатыр, яғни белгіленген көпшілік дауыс санын алған кандидат сайланды деп есептеледі. Бұл көпшіліктің қандай болатындығына байланысты мажоритарлық жүйе өз кезегінде әдетте үш түрге бөлінеді:

*1. Салыстырмалы көпшілік мажоритарлық жүйесі* – бұл ең қарапайым сайлау жүйесі. Мұнда қарсыластарына қарағанда дауыстардың ең көбірек санын алған кандидат сайланды деп есептеледі. Қазақстанда Президентті және Сенаттың сайланатын депутаттарын сайлаудың екінші турында (қайта дауыс беру) және маслихат пен өзге де жергілікті өзін-өзі басқару органдарына сайлау кезінде салыстырмалы көпшілік жйүесі қолданылады.

*2. Абсолюттік көпшілік мажоритарлық жүйе* – сайлану үшін дауыстардың абсолюттік көпшілігін, яғни жалпы санының жартысынан астамын алу талап етеді. Қазақстанда бұл жүйе бойынша кандидат дауыс беруге қатысқан сайлаушылардың (таңдаушылардың) жартысынан астамының дауысын алуы қажет.

*3. Квалификацияланған көпшілік мажоритарлық жүйе* – тиісті сайлау жүйесінде квалификацияланған көпшілік дауыс санын алған кандидат сайланған болып есептеледі. Квалификацияланған көпшілік дауыс саны заңмен белгіленеді және ол абсолюттік көпшілік дауыс санынан жоғары болып табылады. Қазақстанда бұл жүйе қолданылмайды.

Бара-бар өкілдік (пропорционалдық) сайлау жүйесі бойыншаҚазақстанда Парламент Мәжілісінің 98 депутаты сайланады. Бұл жүйенің басты идеясы мынада: әрбір саяси партия парламентте сайлаушылардың өзі үшін берген дауысына бара-бар болатын (сай келетін) мандаттар санын иеленеді. Бұл жүйе салыстырмалы түрде шағын партиялардың да парламентте өкілдіктерінің болуына кепілдік береді және бұл жүйеде сайлаушылар дауысын нақты кандидаттарға емес партиялық тізімге береді.

Республикамызда сайлауларды әзірлеу мен өткізуді ұйымдастыру үшін сайлау комиссиялары құрылып, қызмет етеді. Сайлау комиссияларының біртұтас жүйесін мыналар құрайды:

1) Орталық сайлау комиссиясы;

2) Аумақтық сайлау комиссиясы;

3) Округтік сайлау комиссиясы;

4) Учаскелік сайлау комиссиясы.

Сайлау комиссияларының өкілеттік мерзімі 5 жыл. Орталық сайлау комиссиясының төрағасы мен екі мүшесін Президент, екі-екіден төрт мүшесін Парламент палаталары тағайындайды. Орталық сайлау комиссиясы төрағадан және алты мүшеден тұрады. Қалған сайлау комиссияларын саяси партиялардың ұсыныстары негізінде тиісті маслихаттар сайлайды және олар жеті адамнан құралады.

Қазақстанда сайлаулар өткізу кезінде сайлау округтері, сайлау учаскелері құрылып, пайдаланылады. Сенат депутаттарын сайлауда сайлау округтері құрылмайды. *Сайлау округтерінің* үш түрі болады:

А) бірмандатты (униноминальный) сайлау округі. Мұнда әр округтен тек бір ғана депутат сайланады. Бір округтегі кандидаттар саны көп болуы мүмкін, бірақ сайланған тұлға біреу ғана болады. Бірмандатты округ мажоритарлық жүйеге тән болып келеді. Мәслихаттардың депутаттарын сайлау кезiнде бiр мандаттық сайлау округтерi құрылады.

Б) Көп мандатты (полиноминальный) сайлау округі. Мұндай көп мандатты округ маслихаттан өзге де жергiлiктi өзiн-өзi басқару органдарының мүшелерiн сайлау кезiнде құрылады. Мұнда әрбір округтен бірнеше тұлға сайланады.

В) Біртұтас округ. Мұндай округ бүкіл мемлекеттің аумағын қамтиды. Мысалы, Республика Президентiн және бара-бар өкiлдiк жүйесi бойынша партиялық тiзiмдер негiзiнде сайланатын Мәжiлiс депутаттарын сайлау кезiнде Қазақстан Республикасының бүкiл аумағы бiртұтас жалпыұлттық сайлау округi болып табылады. Мұндай сайлау округінде бүкіл сайлаушылар тек бір ғана бюллетеньге дауыс береді.

Қазақстанда сайлау округтерiн аумақтық сайлау комиссиялары құрады, олар республиканың әкімшілік-аумақтық бөлінісі мен сайлаушылардың шамамен тең саны ескеріліп құрылады.

Сайлау округтері әдетте сайлау учаскелеріне бөлінеді. Сайлау учаскелері – бұл сайлаушыларға барынша қолайлылық түғызу мақсатында құрылатын дауыс беру үшін арналған орын. Ол мына жағдайлар ескеріле отырып құрылады: - әрбір сайлау учаскесінде 3 000 аспайтын сайлаушы болуы; - әкімшілік аумақтық бөліністегі әкімшілік-аумақтық құрылым шекарасының сақталуы.

Қазақстанда Президентті, Парламент, маслихат депутаттарын және өзге де жергілікті өзін-өзі басқару органдарының мүшелерін сайлау процесін бірнеше сатыға бөліп көрсетуге болады. Сонымен, *сайлау процесінің сатылары:*

1.Сайлауды тағайындау және жариялау (семинарға арналған кестеде ашылған);

2. Кандитаттар ұсыну (семинарға арналған кестеде ашылған);

1. Кандитаттарды тіркеу (семинарға арналған кестеде ашылған);
2. Дауыс беру. Президенттi, Парламент Мәжiлiсi мен мәслихаттар депутаттарын,  өзге дежергiлiктi өзiн-өзi басқару органдары мүшелерiн сайлау жөнiндегi дауыс беру сайлау күнi жергiлiктi уақытпен сағат жетiден жиырмаға дейiн өткiзiледi. Аумақтық немесе округтiк сайлау комиссиялары тиiстi әкiмнiң, учаскелiк сайлау комиссияларының ұсынысы бойынша дауыс берудi бастайтын және аяқтайтын басқа уақыт белгiлеуге хақылы. Бұл орайда дауыс берудi сағат алтыдан ерте бастап, сағат жиырма екiден кеш аяқтауға болмайды.

Сенат депутаттарын сайлау бойынша дауыс беру бiр күннiң iшiнде өткiзiледi. Бұл ретте дауыс беру уақытын аумақтық сайлау комиссиясы анықтайды.

5. Дауыстарды санау.

Президенттi, партиялық тізімдер бойынша сайланатын Парламент Мәжілісінің депутаттары  мен мәслихаттар депутаттарын, өзге де жергiлiктi өзiн-өзi басқару органдары мүшелерiн сайлау кезiнде дауыстарды санау сайлау учаскелерiнде жүргізіледі және ол дауыс беру уақыты біткеннен кейін, яғни жергiлiктi уақытпен сағат жиырмада (егер дауыс беру уақыты өзгертiлмеген болса) басталады. Дауыс беру уақыты өзгерген жағдайда дауыстарды санау дауыс беру аяқталғаннан кейiн басталады. Сайлау учаскесiнде дауыстарды санау уақыты санау басталған кезден бастап он екi сағаттан аспауға тиiс.

Парламент Сенаты депутаттарын,   Қазақстан халқы Ассамблеясы сайлайтын Парламент Мәжілісі депутаттарын  сайлау кезiнде дауыстарды санау дауыс беру аяқталғаннан кейiн кiдiрiссiз басталады.

1. Сайлау қорытындысын анықтау және жариялау;

Президенттi, Парламент депутаттарын сайлау қорытындыларын Орталық сайлау комиссиясы анықтайды және сайлау өткізілген күннен бастап он күннен кешіктірмей бұқаралық ақпарат құралдарында жариялайды;

Мәслихат депутаттарын, сондай-ақ  өзге де жергілікті өзін-өзі басқару органдарының  мүшелерiн сайлау қорытындыларын аумақтық сайлау комиссиялары анықтайды. Мәслихаттар депутаттарын сайлау қорытындылары туралы хабарды тиiстi аумақтық және округтік сайлау комиссиялары сайлау өткiзiлген күннен бастап 7 күннен кешiктiрмей жергiлiктi бұқаралық ақпарат құралдарында жариялайды. Ал, мәслихаттардан басқа, өзге де жергілікті өзін-өзі басқару органдарының мүшелерін  сайлаудың қорытындысы туралы хабарды тиiстi аумақтық сайлау комиссиясы сайлау өткiзiлген күннен кейiн 4 күннен кешiктiрмей жариялайды.

Жоғарыда аталған органдар мен Президенттікке сайлау кезінде үгіт жүргізіледі. Сайлау алдындағы үгiт – бұл сайлаушылардың белгiлi бiр кандидатты, саяси партияны жақтап немесе қарсы дауыс беруге қатысуына түрткi болу мақсатындағы қызмет. Сайлау алдындағы үгiт кандидаттар тiркелген мерзімі аяқталған кезден басталып, сайлау болатын күннің алдындағы күнгi жергілiктi уақыт бойынша нөл сағатта аяқталады. Қайтадан дауыс берудi өткiзген кезде сайлау алдындағы үгiт қайтадан дауыс беру күнi тағайындалған күннен басталып, сайлау болатын күннiң алдындағы күнгi жергiлiктi уақыт бойынша нөл сағатта аяқталады.

Сайлауды ұйымдастыру және өткізу қаржыландыруды қажет етеді. Заңға сәйкес сайлауды қаржыландырудың екі түрі болады: мемлекеттік қаржыландыру және мемлекеттік емес қаржыландыру. Партиялық тiзiмдер бойынша сайланатын Парламент Мәжілісi депутаттарының сайлауын қоспағанда, Президенттiң, Парламент, мәслихаттар депутаттарының, өзге де жергілікті өзін-өзі басқару органдары мүшелерінің сайлауы республикалық бюджет қаражатынан қаржыландырылады. Сонымен қоса, Президенттi және Парламент және мәслихаттар депутаттарын сайлауда кандидаттардың сайлау алдындағы үгiтiн сайлау қорлары қаражатынан қаржыландыруға болады. Бұл ммелекеттік емес қаржыландыру болып табылады.

**Ұсынылатын әдебиеттер:**

**Арнайы:**

1. ҚР Конституциясы 30 тамыз 1995 жылғы. Алматы, 2011
2. "Қазақстан Республикасындағы сайлау туралы" 28.09.1995 жылғы Қазақстан Республикасының конституциялық заңы (2011 берілген өзгерістер мен толықтыруларымен)
3. Мухамеджанов Э.Б. Избирательное право Республики Казахстан. // Право и государство, 1997, №2-4.
4. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014
5. Исмаганбетов Т.Т. Избирательная система и становление многопартийности (сравнительный анализ). // Саясат, 1998, №2.
6. Мухамеджанов Э.Б. Избирательное право РК. Алматы, 2001.

**Қосымша:**

1. Сапарғалиев Ғ. Қазақстан Республикасының Конституциялық құқығы. Алматы, 2008 ж
2. Баишев Ж. Конституционное право Республики Казахстан Алматы: Жеті жарғы, 2001.
3. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
4. Баймаханова Д.М. Институты непосредственной демократии в условиях переходного периода. // Известия МН-АН РК. Серия общественных наук. 1997, №4.
5. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж

**Тақырып 8. Қазақстан Республикасының Президентi, оның құқықтық мәртебесi, өкiлеттiктерi. 11 апта, 1 сағат**

**Мақсаты:** Қазақстанда президент институтының қалыптасу және даму ерекшеліктерін көрсету, ҚР Президентінің конституциялық мәртебесін анықтап, оның ұйымдастырылуы мен қызметін, қызмет ету тәртібін ашу

**Сұрақтар:**

1. ҚР Президентi – мемлекет басшысы, оның ең жоғарғы лауазымды тұлғасы.
2. Президентiн сайлау тәртiбi.
3. ҚР Президентiнiң өкілеттігінің мерзімінен бұрын тоқтатылуы. ҚР Президентi қызметiнен мерзiмiнен бұрын босаған немесе кетiрiлген, сондай-ақ қайтыс болған жағдайда Республика Президентiнiң мiндеттерiн атқару.
4. ҚР Президентінің өкілеттіктері. актілері.
5. ҚР Президентi институтының құқықтық реттелуiне енгiзiлген өзгертулер.

**Пәнді оқу нәтижесінде студет қабілетті болады:**

- Қазақстанда президент институтының енгізілу себептерін анықтауға;

- ҚР Президентiн мемлекеттік билік жүйесіндегі орнын анықтап, оның өкілеттіктеріне талдау жасауға;

- ҚР Президентiнің қызметке орналасу және қызметінен кету тәртібін ашып, қарастыруға;

- ҚР Президентінің құқықшығармашылығымен танысып, оларды жеке-жеке ашып, саралауға;

- ҚР Президентi институтының құқықтық реттелуiне енгiзiлген өзгертулердің мәнін ашып, оларды талдауға.

Президент институты Қазақстанда алғаш рет 1990 жылы 24 сәуірде қабылданған “Қазақ ССР Президенті қызметін тағайындау және Қазақ ССР Конституциясына (негізгі заңына) өзгерістер мен толықтырулар енгізу туралы” заңға сәйкес құрылды. Сол күні ҚазССР-ң тұңғыш Президенті ҚазССР Жоғарғы Советімен алты жыл мерзімге сайланды. Бұл заңда Қазақстанда Президент қызметін тағайындаудың негізгі себептері ретінде келесілер көрсетілді: елімізде жүзеге асырылып жатқан терең саяси және экономикалық өзгерістердің одар әрі дамытылуын қамтамасыз ету; конституциялық құрылысты нығайту; азаматтардың құқықтары мен бостандықтарын, қауіпсіздігін нығайту; ҚазССР-ң мемлекеттік өкімет мен басқаруының жоғары органдарының өзара іс-қимылын жақсарту.

1991 жылғы 1 желтоқсанда бірінші рет бүкілхалықтық Президент сайлауы өтті. Президент Республика халқымен бес жыл мерзімге сайланды. 1990 жылғы заңда Президенттің мемлекет басшысы болып табылатындығы бекітілді. “Қазақ ССР-ң мемлекеттік егемендігі туралы” декларацияда Президенттің Республиканың басшысы болып табылатындығымен қатар онда ең жоғары өкiмшiлiк-атқару билiк болатындығы реттелді. 1993 жылғы Конституция ҚР Президентінің мемлекет басшысы болып табылатындығын және республиканың атқарушы өкімет билігінің біртұтас жүйесін басқаратындығын жария етті. 1995 жылғы Конституцияға сәйкес Президент атқарушы биліктің басшысы емес, ол енді Үкіметті басқармайды, оған тікелей басшылықты жүзеге асырмайды. 1995 жылғы Конституция бойынша ҚР Президентi - мемлекеттiң басшысы, мемлекеттiң iшкi және сыртқы саясатының негiзгi бағыттарын айқындайтын, ел iшiнде және халықаралық қатынастарда Қазақстанның атынан өкiлдiк ететiн ең жоғары лауазымды тұлға; халық пен мемлекеттiк билiк бiрлiгiнiң, Конституцияның мызғымастығының, адам және азамат құқықтары мен бостандықтарының нышаны әрi кепiлi. Президент мемлекеттiк билiктiң барлық тармағының келiсiп жұмыс iстеуiн және өкiмет органдарының халық алдындағы жауапкершiлiгiн қамтамасыз етедi.

Республика Конституциясына енгізілген 07.10.1998 жылғы өзгертуге сәйкес Республика Президенті жеті жыл мерзімге сайланды. 2007 жылы 21 мамырда қабылданған “ҚР Конституциясына өзгертулер мен толықтырулар енгізу туралы” заң бойынша ҚР Президентiн конституциялық заңға сәйкес жалпыға бiрдей, тең және төте сайлау құқығы негiзiнде Республиканың кәмелетке толған азаматтары жасырын дауыс беру арқылы бес жыл мерзiмге сайлайды және 5 жылдық өкілеттік мерзімі 2005 жылғы 4 желтоқсандағы сайлауда сайланған Республика Президентінің жеті жылдық өкілеттік мерзімінің аяқталуына байланысты өткізілетін президенттік сайлау қорытындысы бойынша Республика Президенті болып сайланған адамға қолданылатын болады. Республика Президентi болып тумысынан республика азаматы болып табылатын қырық жасқа толған, мемлекеттiк тiлдi еркiн меңгерген әрi Қазақстанда соңғы он бес жыл бойы тұратын Республика азаматы сайлана алады.

Республика заңнамасында Президентті сайлаудың тек кезекті түрі ғана өткізілетіндігі реттелген. Президентiнiң кезектi сайлауы желтоқсанның бiрiншi жексенбiсiнде өткiзiледi және ол мерзiмi жағынан Республика Парламентiнiң жаңа құрамын сайлаумен тұспа-тұс келмеуге тиiс. ҚР Президентiнің өкілеттігі мерзiмiнен бұрын тоқтатылған жағдайларда Республика Президентiнiң өкiлеттiгi қалған мерзiмге келесі тұлғалардың біріне көшеді: Парламент Сенатының Төрағасы, Парламент Мәжiлiсiнiң Төрағасы, Премьер-Министр.

Президент халыққа ант берген сәттен бастап қызметiне кiрiседi. Оның өкiлеттiгi жаңадан сайланған Республика Президентi қызметiне кiрiскен сәттен бастап, сондай-ақ Президент қызметiнен мерзiмiнен бұрын босатылған немесе кетiрiлген не ол қайтыс болған жағдайда тоқтатылады. Ант беру қаңтардың екiншi сәрсенбiсiнде салтанатты жағдайда Парламент депутаттарының, Конституциялық Кеңес мүшелерiнiң, Жоғарғы Сот судьяларының, сондай-ақ Республиканың барлық бұрынғы Президенттерiнiң қатысуымен өткiзiледi. Қазақстан Республикасы Президентiнiң өкiлеттiгiн өзiне қабылдаған адам Республика Президентiнiң өкiлеттiгiн қабылдаған күннен бастап бiр айдың iшiнде ант бередi.

Конституцияға сәйкес бiр тұлға қатарынан екi реттен артық Республика Президентi болып сайлана алмайды. Конституцияға енгізілген соңғы өзгертулерге сәйкес бұл шектеу Қазақстан Республикасының Тұңғыш Президентіне қолданылмайды.

Конституцияда және Президент туралы конституциялық заңда Президенттің өкілеттіктері айқындалған. Президенттің өкілеттіктері жеткілікті шамада кең және күшті болып табылады. Олар экономикалық, әлеуметтік және саяси салалардағы терең реформаларды ары қарай жүргізудің, қауіпсіздік пен тұрақтылықты сақтау мен нығайтудың міндеті ретінде болады. Президенттің өкілеттіктерін келесідей түрлерге бөлуге болады:

- сыртқы саясаттағы өкiлеттiгi;

- мемлекеттiң қорғаныс қабiлетiн және қауiпсiздiгiн қамтамасыз ету саласындағы өкiлеттiгi;

- Парламентке және оның Палатасына қатысты өкiлеттiгi;

- Үкiметке қатысты өкiлеттiгi;

- Конституциялық Кеңеске қатысты өкiлеттiгi;

- соттарға және судьяларға қатысты өкілеттіктері;

- прокуратура органдарына қатысты өкiлеттiгi;

- Орталық сайлау комиссиясына қатысты өкiлеттiгi;

- Ұлттық Банкке қатысты өкiлеттiгi;

- Республикалық бюджеттiң атқарылуын бақылау жөнiндегi есеп комитетiне қатысты өкiлеттiгi;

- әкiмдерге қатысты өкiлеттiгi;

- өзiне тiкелей бағынатын және есеп беретiн мемлекеттiк органдарға қатысты өкiлеттiгi;

- республикалық референдумға қатысты өкiлеттiгi;

- Республика Президентiнiң өзге де өкiлеттiгi.

1995 жылғы Конституцияға сәйкес Президентке бірінші рет заң актілерін шығару құқығы берілді. Президент Республикасының бүкiл аумағында мiндеттi күшi бар жарлықтар мен өкiмдер шығарумен қоса Конституцияда белгіленген жағдайларда заңдар және заң күші бар жарлықтар да шығарады. Парламент Президентке заң шығару өкілеттігін берген жағдайда Президент уақытша заңдар шығару құқығын иеленеді. Ал, Президенттің заң күші бар жарлықтар шығаруының себебі болып Президенттің белгілі бір заң жобасын жедел (1 айда) қабылдануы тиістілігін білдіретін талабын Парламенттің орындамауы табылады.

Республика Президентiнiң жарлықтарымен:

1) Президенттiң Республика Президентiнiң актiлерiн шығаруды талап ететiн конституциялық өкілеттігі жүзеге асырылады;

2) мемлекеттiк билiктiң барлық тармақтарының келiсiмдi жұмыс iстеуiн және өкiмет органдарының Қазақстан халқы алдында Конституциямен және заңдармен белгiленген жауаптылығын қамтамасыз ету мәселелерi шешiледi;

3) Парламенттiң заңдық құзыретiне кiрмейтiн, сондай-ақ Үкiмет пен басқа да мемлекеттiк органдардың заңмен белгiленген құзыретiне жатпайтын мәселелердi құқықтық реттеу жүзеге асырылады;

4) Қазақстан Республикасының экономикалық және әлеуметтiк-саяси дамуының стратегиялық мәселелерi бойынша шешiмдер қабылданады.

Республика Президентi шығаратын жарлықтардың ғана нормативтiк құқықтық акт күшi болады.

Республика Президентiнiң өкiмдерiмен:

1) әкiмшiлiк-өкiмдiк, жедел және жеке сипаттағы мәселелердi шешу жүзеге асырылады;

2) Республика Президентiнiң құзыретiне сәйкес конституциялық мәртебесi жоқ лауазымды тұлғалар қызметке тағайындалады және босатылады.

*Республика Президентiн қызметiнен мерзiмiнен бұрын босату, кетiру*

Президент науқастануына байланысты өзiнiң мiндеттерiн жүзеге асыруға қабiлетсiздiгi дендеген жағдайда мерзiмiнен бұрын босатылуы мүмкiн.

Ал, мемлекетке опасыздық жасаған жағдайда ол қызметінен кетірілуі мүмкін. Мемлекетке опасыздық жасау ретінде Президенттің соғыс не қарулы қақтығыс кезiнде жау жағына шығып кетуі, шет мемлекеттiң Республикаға қарсы дұшпандық әрекетiн жүзеге асыруына көмектесу арқылы көрiнген Қазақстан Республикасының сыртқы қауiпсiздiгi мен тәуелсiздiгiне нұқсан келтiру немесе әлсiрету мақсатында әдейi жасаған әрекеттері түсініледі.

Президентті қызметінен босату және кетіру Конституцияда белгіленген тәртіпте Парламентпен жүзеге асырылады.

Республиканың бұрынғы Президенттерiнiң бәрiнiң, қызметiнен кетiрiлгендерден басқасының, Қазақстан Республикасының экс-Президентi деген атағы болады. Республиканың экс-Президенттерi құқығы жөнiнде өмiр бойы Республика Конституциялық Кеңесiнiң мүшелерi болып табылады.

**Ұсынылатын әдебиеттер:**

**Арнайы:**

1. ҚР Конституциясы 30 тамыз 1995 жылғы. Алматы, 2014
2. Қаз ССР-нiң “Қазақ ССР Президентi қызметiн тағайындау және Қазақ ССР Конституциясына (негiзгi заңына) өзгерiстер мен толықтырулар енгiзу туралы” 1990 жылғы 24 сәуiрдегi заңы
3. "Қазақстан Республикасының Президентi туралы" 26.12.1995 жылғы ҚР конституциялық заңы.
4. "Қазақстан Республикасының Тұңғыш Президенті туралы" Конституциялық заң 20.07.2000 ж.
5. Сапарғалиев Ғ. Қазақстан Республикасының Конституциялық құқығы. Алматы, 2008 ж.

6. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Қосымша:**

1. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
2. З.Ж.Кенжалиев, В.А.Ким. Қазақстан Республикасының конституциялық заңнамасының дамуы. 1-3 бөлім, Алматы, «Қазақ университеті». 2008 ж.
3. Сартаев С.С. Три высоты Президента / Экспресс К – 16 декабря 2006 г.
4. Сахаров Н.А. Институт президента в современном мире. - М.: Юр. лит., 1994. - с. 176
5. Окуньков Л.А., Рощин В.А. Вето Президента. - М.: Городец. Формула права, 1999.
6. Жарболова А.Ж. ҚР Президентiне заң шығару құқығын беру туралы. Известия Министерства образования и науки РК и НАН РК. 2. 2000.
7. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж

**Тақырып 9. ҚР Парламентi, оның құқықтық мәртебесi. 12 апта, 1 сағат**

**Мақсаты:** ҚР Парламентінің мемлекеттік билік жүйесінде алатын орнын көрсету, оның заң шығармашылық және өкілдік сипатын ашу, қызмет ету тәртібін анықтап, Парламентте заң шығару процесіне жалпы тоқталу

**Сұрақтар:**

1. ҚР Парламентiнің мәртебесі, өкiлеттiк мерзiмi, құрамы, екi палаталы Парламент құрылымына өту қажеттiлiгi мен палаталарды құру тәртiбi.

2. Сенат және Мәжiлiс депутаттарына қойылатын талаптар.

3. Парламенттің өкілеттіктері. Заң шығару процесi.

4. Парламент қызметiнiң ұйымдық-құқықтық нысандары.

5. ҚР Парламентiнiң актiлерi.

**Пәнді оқу нәтижесінде студет қабілетті болады:**

- ҚР Парламентiнің мәртебесін анықтап, екi палаталы Парламент құрылымына өту қажеттiлiгiн негіздеуге;

- ҚР Парламентінің құрамы мен құрылу тәртібінің реттелуін анықтап, депутаттарды сайлау практикасына талдау жасауға;

- Парламентте заң шығару процесiнің реттелу жағдайымен танысып, оған құқықтық баға беруге;

- Парламент қызметiнiң ұйымдық-құқықтық нысандарын саралауға.

1995 жылғы ҚР Конституциясы мемлекеттік органдардың өкілеттіктерінің жаңа шеңберін бекітіп, олрадың мемлекеттік билік жүйесінде алатын орнын анықтап берді. Ерекше мәртебеге жаңа қос палаталы орган – Парламент ие болды. Ол Кеңес заманындағыдай республиканың қарауына жатқызылған кез-келген мәселені шеше алатын мемлекеттік өкіметтің жоғары органы емес, сондай-ақ 1993 жылғы Конституцияда бекітілгендей бірден-бір заң шығарушы орган емес, заң шығару қызметін жүзеге асыратын ең жоғарғы өкілді орган ретінде бекітілді. ҚР Парламентінің 1993 жылғы үлгідегі Жоғарғы Кеңестен айырмашылығы оның заң шығарушы орган бола отырып заңдар шығаруда монополиялық құқықты иеленбейтіндігінде. Конституцияда қарастырылған жағдайларда заң шығару құқығы Президентке де тән болады.

Біріншіден, ҚР Парламенті - республика халқының еркін білдіретін, ұлттық, халықтық және мемлекеттік егемендікті байқататын өкілді орган. Өкілді сипат қай елдің болмасын Парламентіне тән қасиет. Халықпен тікелей және жанама құрылатын бұл орган бүкіл халықтың атынан өкілдік етеді, барлық халықтың біртұтастығын білдіреді және азаматтардың билікті жүзеге асыруының негізгі нысаны болып табылады. Ол халықтың, яғни мемлекеттегі барлық азаматтардың мақмат-мүдделері мен еркін бідіруші ретінде қарастырылады. Сондықтан да Парламенттің негізгі бағыты: тұрғылықты халықтың ерік-жігерін, мүдделерін тану, зерттеу және оларды заңдарда бейнелеу, өз депутаттары арқылы халықтың мемлекетпен тікелей, тұрақты байланысын қамтамасыз ету. Парламенттің халық өкілдігі деп аталуының мәні міне осында. Екіншіден, Парламент - бүкіл ҚР аумағында міндетті күші бар заң актілерін қабылдайтын заң шығарушы орган. Парламенттің басты мақсаты – заңдарда халық мүддесін бейнелеу, ерік-жігерін заңи рәсімдеу. Ал, басты міндеті (саяси) - өзінің заң шығарушылық қызметі арқылы елдегі саяси, экономикалық және әлеуметтік жағдайды түпкілікті тұрақтандыру үшін қызмет ету болып табылады.

Конституция бойынша Парламент қос палаталы құрылымда құрылды: Сенат және Мәжіліс.

Парламенттің екі палаталық құрылымының қажеттігі:

* біріншіден, екі палаталық құрылым заң жобасын палаталарда екі қайтара талқылаудан өткізуді мүмкін ете отырып қабылданатын заңдардың сапасын жақсартуға мүмкіндік береді.
* екіншіден, Парламенттің екі палаталы құрылымы жалпы мемлекеттік мүдделер шегінде түрлі аймақтардың өзіндік мүдделерін ескеруді қамтамасыз етеді.

Сенат әр облыстан, республикалық маңызы бар қаладан және Қазақстан Республикасының астанасынан екі адамнан өкілдік ететін депутаттардан құралады. Сенатта қоғамның ұлттық-мәдени және өзге де елеулі мүдделерінің білдірілуін қамтамасыз ету қажеттілігі ескеріліп, Сенаттың он бес депутатын Республика Президенті тағайындайды. 21 мамырда ҚР Конституцияна енгізілген соңғы өзгертулерге дейін Мәжіліс 77 депутаттан тұрды. Алпыс жетi депутат бiр мандатты аумақтық сайлау округтерi бойынша сайланды, ал он депутат бара-бар өкiлдiк жүйесi бойынша партиялық тiзiмдер негiзiнде сайланды. Жаңартылған нұсқадағы 51-ші бап бойынша Мәжіліс жүз жеті депутаттан тұрады, оның тоқсан сегіз депутатын сайлау жалпыға бірдей, тең және төте сайлау құқығы негізінде жасырын дауыс беру арқылы жүзеге асырылады. Ал, Мәжілістің тоғыз депутатын Қазақстан халқы Ассамблеясы сайлайды. Мәжіліс палатасында депутаттар санының өсуі оның потенциалын біршама көтереді, ал тоғыз депутатты Қазақстан халқы Ассамблеясының сайлауы Қазақстан халқы өкілдігін тағы да нығайтып, Ассамблеяның мәртебесін жоғарылатады.

Жаңартылған Конституция саяси партиялардың рөлін көтерді. Мәжілістің тоқсан сегіз депутатын сайлау партиялық тізім бойынша жалпыға бірдей, тең және тікелей сайлау құқығы негізінде жасырын дауыс беру арқылы жүзеге асырылады.

Сенат депутаттарының өкілеттік мерзімі - алты жыл, Mәжіліс депутаттарының өкілеттік мерзiмi - бес жыл. Парламенттің өкілеттік мерзімі кезекті сайланған Мәжіліс депутаттарының өкілеттік мерзімімен айқындалады. Кезекті сайланған Парламенттің өкілеттігі оның бірінші сессиясы ашылған кезден басталады және келесі сайланған Парламенттің біріншi сессиясы жұмысының басталуымен аяқталады. Парламенттiң бiрiншi сессиясын Республика Президентi сайлау қорытындылары жарияланған күннен бастап отыз күннен кешiктiрмей шақырады. Ал, Парламент депутаттарын сайлау қорытындылары туралы хабарды Орталық сайлау комиссиясы сайлау өткізілген күннен бастап он күннен кешіктірмей бұқаралық ақпарат құралдарында жариялайды.

Екі палаталық құрылымның бекітілуіне орай Парламенттің қызметінің де екі нысаны анықталған – Палаталардың бірлескен отырысы және бөлек отырыстары. Олай болса, Парламенттiң сессиясы оның Палаталарының бiрлескен және бөлек отырыстары түрiнде өткiзiледi. Сессия – бұл Парламенттің өкілеттіктері жүзеге асырылатын оның қызметінің негізгі ұйымдық құқықтық нысаны.

Парламенттiң кезектi сессиялары жылына бiр рет қыркүйектiң бiрiншi жұмыс күнiнен бастап, маусымның соңғы жұмыс күнi бiткенше өткiзiледi.

Парламенттiң сессиялары аралығындағы кезеңде Республика Президентi өз бастамасымен, Палаталар Төрағаларының немесе Парламент депутаттары жалпы санының кемiнде үштен бiрiнiң ұсынысымен Парламенттің кезектен тыс сессиясын  шақыра алады. Онда  сессияны шақыруға негiз болған мәселелер ғана қаралуы мүмкiн. Палата отырыстары заңды, құқылы болуы үшін кворум қажет етіледі. Кворум – бұл отырысты құқылы деп тану үшін оған тиісті адамдар (депутаттар, мүшелер) санының қатысуы. Палаталардың бiрлескен және бөлек отырыстары оларға әр Палата депутаттарының жалпы санының кемiнде үштен екiсi қатысқан жағдайда құқылы болады.

Парламент құзыретін өзінің органдарының қызметiнде де жүзеге асырады. Заңнамаға сәйкес ондай органдар бірнешеу. Біріншіден - Парламентiнiң үйлестірушi органдары. Парламенттiң үйлестiрушi органдары Палаталар төрағаларының жанынан құрылатын Сенаттың Бюросы және Мәжiлiстiң Бюросы болып табылады. Оның құрамында Палаталар төрағаларының орынбасарлары, Палаталардың тұрақты комитеттерiнiң төрағалары кiредi.  Мәжіліс Бюросының құрамына Мәжілісте өкілдік ететін саяси партиялар фракцияларының жетекшілері де енеді. Бюро отырыстарын Палаталардың төрағалары қажетiне қарай шақырады. Екіншіден - Парламенттiң жұмыс органдары. Парламенттiң жұмыс органдары Сенат пен Мәжiлiстің тұрақты комитеттерi, сондай-ақ Палаталардың бiрлескен комиссиялары болып табылады. Палаталардың тұрақты комитеттерi заң жобалары жұмысын жүргiзу, Палаталардың құзырына қатысты мәселелердi алдын-ала қарап, дайындау үшiн құрылады. Палаталардың бiрлескен қызметiне қатысты мәселелердi шешу үшiн Сенат пен Мәжiлiс тепе-тең негiзде бiрлескен комиссиялар құруға хақылы. Тұрақты комитеттер мен комиссиялар өз құзыретiндегi мәселелер бойынша қаулылар шығарады. Үшіншіден - Парламент жанындағы консультативтік-кеңесші органдар. Олар Парламенттің және оның Палаталарының құзыретіне жатқызылған мәселелер бойынша ұсыныстарды талдап жасау үшін құрылуы мүмкін. Олардың шешімдері ұсынымдық сипатта болады.

Парламент Палаталары өз құзыретiндегi мәселелер бойынша Парламенттiк тыңдаулар өткiзуi мүмкін. Парламенттiк тыңдауларды Палаталар Бюроларының шешiмдерi бойынша Палаталардың тұрақты комитеттерi өткiзедi әрi олар ашық және жабық нысанда өткiзiлуi мүмкiн.

*Қазақстан Республикасы Парламентiнiң актiлерi:*

* ҚР заңдары
* Парламенттiң  қаулылары
* Палаталардың  қаулылары
* үндеулер, декларациялар, мәлiмдемелер және заң сипаты болмайтын өзге де актiлер.

Конституцияға сәйкес Парламенттің өкілеттіктерін мынадай түрлерге бөлуге болады:

* Палаталардың бірлескен отырысында жүзеге асырылатын өкілеттіктер;
* палаталардың бөлек отырысында мәселелерді әуелі - Мәжілісте, ал содан кейін Сенатта өз кезегімен қарау арқылы жүзеге асырылатын өкілеттіктер;
* Сенаттың ерекше қарауына жататын мәселелер;
* Мәжілістің ерекше қарауына жататын мәселелер;
* Парламенттiң әр Палатасы дербес, басқа Палатаның қатысуынсыз жүзеге асыратын өкілеттіктер.

Парламент жүзеге асыратын негізгі қызмет – заң шығармашылығы. Заң шығару процесі келесідей сатылардан тұрады:

1. Заң шығару бастамашылығы.
2. Заң жобасын Мәжілісте қарау.
3. Заң жобасын Сенатта қарау.
4. Заңға Президенттің қол қоюы және оны жариялау.

Заң шығару бастамашылығы құқығы субъектiнiң Парламент қарауға мiндеттi заң жобасының және Парламенттiң өзге заң актiсiнiң мәтiнiн ресми енгiзуi заң шығару бастамашылығы болып табылады. Заң шығару бастамашылығы құқығы тек Мәжiлiсте ғана жүзеге асырылады және ол Республика Президентіне, Парламент депутаттарына және Республика Үкiметiне берiледi.

Республика заңдары Палаталарды әр Палата депутаттарының жалпы санының көпшілік даусымен қабылданады. Конституциялық заңдар Конституцияда көзделген мәселелер бойынша әр Палата депутаттарының жалпы санының кемiнде үштен екiсiнiң көпшiлiк даусымен қабылданады. Ал, Конституцияға өзгертулер мен толықтырулар әр Палата депутаттары жалпы санының кемiнде төрттен үшiнiң көпшiлiк даусымен енгiзiледi. Республиканың заңдары Республика Президентi қол қойғаннан кейiн күшiне енедi.

Республика заңнамасына сәйкес Парламент тұтастай немесе Мәжіліс жеке таратылуы мүмкін. 19.06.2007 жылы Парламент туралы заңға енгізілген өзгертулерге дейін Республика Президентi мынадай жағдайларда Парламентті тарата алатын: 1) Парламент Үкiметке сенiмсiздiк бiлдiрген; 2) Парламент Премьер-Министрдi тағайындауға келiсiм беруден екi мәрте бас тартқан; 3) Парламент Палаталары немесе Парламент пен мемлекеттiк билiктiң басқа тармақтары арасында еңсерiлмейтiн келiспеушiліктер нәтижесiнде саяси дағдарыс туындаған жағдайларда. Соңғы өзгертулерге сәйкес Парламенттің және Парламент Мәжілісінің өкілеттігін мерзімінен бұрын тоқтату тәртібіне жаңалық енгізілді, яғни Республика Президенті Парламент палаталары төрағаларымен және Премьер-Министрмен консультациялардан кейін Парламентті немесе Парламент Мәжілісін тарата алады. Тарату жағдайлары анықталмаған.

Төтенше немесе соғыс жағдайы кезеңiнде, Республика Президентi өкiлеттiгiнiң соңғы алты айында, сондай-ақ осының алдындағы таратудан кейiн бiр жыл өтпейiнше Парламенттi және Парламент Мәжілісін таратуға болмайды. Мәжіліс таратылған жағдайда Парламенттің конституциялық заңдар мен заңдар қабылдау жөніндегі қызметін уақытша, Мәжілістің жаңа құрамы сайланғанға дейін Сенат атқарады.

**Ұсынылатын әдебиеттер:**

**Арнайы:**

1. ҚР Конституциясы 30 тамыз 1995 жылғы. Алматы, 2011
2. ҚР Парламентi және оның депутаттарының мәртебесi туралы 1995 жылғы 16 қазандағы ҚР конституциялық Заңы (2007.19.06. берілген өзгерістер мен толықтыруларымен*)*
3. ҚР Парламентiнiң комитеттерi мен комиссиялары туралы ҚР заңы. 07.05.1997ж. (19.05.99 ж. берілген өзгерістер мен толықтыруларымен*)*
4. Сапаргалиев Г.С. Парламентское право. Астана: Ин-т законодательства РК, 2009
5. Сапарғалиев Ғ. Қазақстан Республикасының Конституциялық құқығы. Алматы, 2008 ж.

6. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Қосымша:**

1. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
2. Н.Ә. Назарбаев. Қазақстанның екi палаталы тұңғыш Парламентi - елiмiздiң заң шығармашылығындағы жаңа кезең // Егемен Қазақстан. - 1996. - 31 шiлде
3. Зиманов С.З. Размышления о новой модели формирования Парламента // Заңгер, 2007, №5
4. Парламент и законодательная власть Казахстана. Алматы, 1995.
5. Лаврентьев А.Н. Депутатские фракции в Парламенте РК. // Саясат, 1998, №3.
6. Ибраева А.С., Устинов Д.Е. Теоретические проблемы развития парламентаризма в Казахстане // Вестник КазНУ, Алматы, №1, 2008
7. О. Әбдiкәрiмов. Қазақстандағы парламентаризм: қалыптасу және даму жолдары // Егемен Қазақстан. - 2001. - 10 желтоқсан
8. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012

**Тақырып 10. ҚР Үкіметі, оның құқықтық мәртебесі. 13 апта, 1 сағат**

**Мақсаты:** ҚР Үкіметінің біртұтас мемлекеттік билік жүйесінде алатын орнын көрсету, ҚР Үкіметінің құрамы мен құрылымын, құрылу тәртібін, қызметін ашу.

**Сұрақтар:**

1. ҚР Үкiметiнің мәртебесі, атқарушы билік жүйесіндегі орны

2. ҚР Үкіметінің құрамы және құрылымы. Құрылу тәртібі

3. ҚР Үкiметтiң құзыретi және оның қызмет ету тәртiбi.

4. Үкiметтiң таратылуы.

5. ҚР Үкiметінің билік тармақтарымен арақатынасы.

**Пәнді оқу нәтижесінде студет қабілетті болады:**

- ҚР Үкiметiнің мәртебесін анықтап оның билік жүйесінде алатын орнын көрсетуге;

- ҚР Үкіметінің құрамы мен құрылымын және құрылу тәртібін талдауға;

- ҚР Үкiметтiң құзыретiн және оның қызмет ету тәртiбiнің реттейтін заңнамамен танысып, оған талдай жасауға;

- ҚР Үкiметінің өзге билік тармақтарымен арақатынасын анықтауға.

ҚР Үкіметі – атқару билігін жүзеге асыратын, атқарушы органдардың жүйесін басқаратын және олардың қызметіне басшылық жасайтын алқалы орган болып табылады. Үкiметтiң құрамына Үкiмет мүшелерi - Республиканың Премьер-Министрi, оның орынбасарлары, министрлер және Республиканың өзге де лауазымды адамдары кiредi. Үкiметтi Республика Президентi Қазақстан Республикасының Конституциясында көзделген тәртiппен құрады. Нақты қарастырсақ, Конституцияның 44 бабының 3)-тармақшасына сәйкес ол алдымен Премьер-Министрді тағайындайды. Премьер-Министрді тағайындау тәртібіне келсек, Президент Парламент Мәжілісінде өкілдігі бар саяси партиялар фракцияларымен консультациялардан кейін келісім беру үшін Мәжілістің қарауына Республика Премьер-Министрінің кандидатурасын енгізеді, Парламент Мәжілісінің келісімімен Республиканың Премьер-Министрін қызметке тағайындайды. Премьер-Министрдің ұсынуымен ол Үкіметтің құрылымын айқындайды, мүшелерін қызметке тағайындайды. Премьер-Министр Үкiметтiң құрылымы мен құрамы туралы ұсыныстарды өзі тағайындалғаннан кейiн он күн мерзiмде енгiзедi.

Үкiметтiң құрылымын министрлiктер және өзге де орталық атқарушы органдар құрайды.

Үкiмет мүшесi Қазақстан халқына және Президентiне ант бередi. Үкiмет мүшелерiнiң антын Республика Президентi қабылдайды.

Республика Үкiметiнің өкілеттік мерзімі заңда анықталмаған. Ол Президенттiң өкілеттік мерзімі бiткенше iс-қимыл жасайды және жаңадан сайланған Республика Президентi алдында өзiнiң өкiлеттiгiн доғарады. Республика Үкiметiнiң жаңа құрамы бекiтiлгенге дейiн Республика Үкiметi өз мiндеттерiн атқара бередi.

Үкіметтің жаңа сайланған Президент алдында өкілеттігін тоқтату рәсіміне келсек, Үкімет Президенттің атына жолдап өтініш береді, оған Үкiмет мүшелерi қол қояды.

Соңғы реформа бойынша Үкімет туралы заңға енгізілген бір жаңалық - Премьер-Министрдің жаңадан сайланған Парламент Мәжілісінің алдында Үкіметке сенім туралы мәселесін қоюы. Нақты айтсақ, Республиканың Премьер-Министрі жаңадан сайланған Парламент Мәжілісінің алдында Үкіметке сенім туралы мәселе қояды. Мәжіліс сенім білдірген жағдайда, егер Республика Президенті өзгеше шешім қабылдамаса, Үкімет өз міндеттерін атқаруды жалғастыра береді.

Үкімет туралы республика заңнамасында Үкіметтің орнынан түсуі мәселесі реттелген. Үкіметтің орнынан түсуінің негізі болып келесі жағдайлар табылады:

- Үкiмет пен оның кез-келген мүшесiнің өздерiне жүктелген функцияларды одан әрi жүзеге асыру мүмкiн емес деп санауы;

- Үкiмет жүргiзiп отырған саясатпен келiспеуі немесе оны жүргiзбей отыруы;

- Парламент Мәжілісінің немесе Парламенттің үкiметке сенiмсiздiк бiлдiруі

Тиісті жағдайларда Үкiмет және оның кез-келген мүшесi Республика Президентiне өзiнiң орнынан түсуi туралы мәлiмдейді. Республика Президентi орнынан түсудi қабылдау немесе қабылдамау туралы мәселенi он күн мерзiмде қарайды. Орнынан түсудi қабылдау Үкiметтiң немесе оның тиiстi мүшесiнiң өкiлеттiгi тоқтатылғанын бiлдiредi. Премьер-Министрдiң орнынан түсуiн қабылдау бүкiл Үкiметтiң өкiлеттiгi тоқтатылғанын бiлдiредi. Үкiметтiң немесе оның мүшесiнiң орнынан түсуi қабылданбаған ретте, Президент оған өз мiндеттерiн одан әрi жүзеге асыра берудi тапсырады.

- Республика Президентiнiң бастамасымен Үкiметтің және оның кез-келген мүшесінің өкiлеттiгiнің тоқтатылуы.

“Қазақстан Республикасының Үкіметі туралы” 1995 жылғы 18 желтоқсандағы конституциялық заңға 19 маусым 2007 жылы енгізілген өзгертулер мен толықтырулар Үкіметтің ұйымдастырылуы мен қызметіне байланысты бірқатар өзгертулер енгізді, нәтижесінде кейбір ережелер жойылып кетті. Нақты айтсақ, соңғы өзгертулерге дейін Республика Премьер-Министрi өзi тағайындалғаннан кейiн бiр ай iшiнде Парламентке Үкiмет бағдарламасы туралы баяндама табыс ететін. Үкiмет Бағдарламасын Парламент қабылдамаған жағдайда Премьер-Министр екi ай iшiнде Парламентке қайталап баяндама табыс ететін. Республика Парламентiнiң Үкiмет Бағдарламасын қайта қабылдамауы Үкіметке сенімсіздік вотумының білдірілгенін көрсетеді. 2007 жылдың 19 маусымында енгізілген өзгертулер мен толықтыруларға сәйкес Үкіметтің бағдарламасы туралы норма алынып тасталды.

#### Заңнамада Үкіметке мүше болуға байланысты талаптар қойылмағанымен, Үкiмет мүшелерiне Үкімет құрамында болуға байланысты шектеулер белгіленген. Нақты айтсақ, Үкімет мүшелері:

1) өкiлдi органның депутаттары болуға;

2) оқытушылық, ғылыми немесе өзге шығармашылық қызметтерден басқа ақы төленетiн қызметтер атқаруға;

3) кәсiпкерлiкпен шұғылдануға;

4) Үкімет шешімдерімен белгіленген жағдайларда жарғылық капиталына мемлекет қатысатын коммерциялық ұйымдарды қоспағанда, коммерциялық ұйымның басшы органының немесе байқаушы кеңесінің құрамына кіруге хақы жоқ.

Қазақстан Республикасының Үкiметiнің конституциялық өкілеттіктері:

1) мемлекеттiң әлеуметтiк-экономикалық саясатының, оның қорғаныс қабiлетiнiң, қауiпсiздiгiнiң, қоғамдық тәртiптi қамтамасыз етудiң негiзгi бағыттарын әзiрлейдi және олардың жүзеге асырылуын ұйымдастырады;

2) Парламентке республикалық бюджеттi және оның атқарылуы туралы есептi ұсынады, бюджеттiң атқарылуын қамтамасыз етедi;

3) Мәжiлiске заң жобаларын енгiзедi және заңдардың орындалуын қамтамасыз етедi;

4) мемлекеттiк меншiктi басқаруды ұйымдастырады;

5) Республиканың сыртқы саясатын жүргiзу жөнiнде шаралар әзiрлейдi;

6) министрлiктердiң, мемлекеттiк комитеттердiң, өзге де орталық және жергiлiктi атқарушы органдардың қызметiне басшылық жасайды;

7) Республиканың министрлiктерi, мемлекеттiк комитеттерi, өзге де орталық және жергiлiктi атқарушы органдары актiлерiнiң күшiн толық немесе қолданылу бөлiгiнде жояды немесе тоқтата тұрады;

8) Үкiмет құрамына кiрмейтiн орталық атқарушы органдардың басшыларын қызметке тағайындайды және қызметтен босатады;

9) өзiне Конституциямен, заңдармен және Президент актiлерiмен жүктелген өзге де қызметтердi орындайды.

Үкіметтің актілері. Республика Үкiметi Республика Конституциясының, заңдарының, Президент актiлерiнiң, өзге нормативтiк құқықтық актiлердiң негiзiнде және оларды орындау үшiн нормативтiк және жеке қаулылар шығарады. Үкiмет қаулыларына Республика Премьер-Министрi қол қояды.

Республика Премьер-Министрi өкiмдер шығарады. Премьер-Министрдiң өкiмдерi әкiмшiлiк-өкiмдiк, жедел және жеке-дара сипаттағы мәселелер бойынша шығарылады.

Өздерiнiң құзыретi шегiнде қабылданған Үкiмет қаулылары мен Республика Премьер-Министрi өкiмдерiнiң Республиканың бүкiл аумағында мiндеттi күшi болады.

Үкiмет қаулыларының күшiн Республика Президентi мен Үкiметi жоя алады. Ал, Премьер-Министрдiң өкiмдерiнiң күшiн Республика Президентi, Үкiметi және Премьер-Министрi жоя алады.

Үкiмет өзiнiң бүкiл қызметiнде Республика Президентiнiң алдында жауапты болып табылады.

Үкiмет мүшелерi өз құзыретiнің шегiнде өз бетiнше шешiм қабылдайды, Республика Премьер-Министрiнiң алдында өздерiне бағынысты мемлекеттiк органдардың жұмысы немесе өздерiне тапсырылған жұмыс аясы үшiн дербес жауап бередi.

Үкімет Республика Конституциясында көзделген жағдайларда Парламент Мәжілісінің және Парламенттің алдында жауапты болып табылады. Сонымен қоса, Республика Конституциясының 57 бабының 6)-тармақшасында көзделген ретте Үкiмет мүшелерi Парламент Палаталарына есеп бередi.

Үкiметтiң отырыстары айына кемiнде бiр рет өткiзiлiп отырады. Үкiметтiң отырыстарын Премьер-Министр не Республика Президентi шақырады. Үкiметтiң отырыстарында Премьер-Министр төрағалық етедi, ол болмаған кезде мiндеттердiң бөлiнуiне сәйкес Премьер-Министрдiң мiндетiн атқаратын Премьер-Министрдiң орынбасары төрағалық етедi. Үкiмет ерекше маңызды мәселелердi қарағанда оның отырыстарында Республика Президентi төрағалық етедi.

Үкiмет мүшелерiнiң кемiнде үштен екiсi Үкiмет отырысына қатысса, отырыс құқылы болып саналады. Үкiмет мүшелерi оның отырыстарына алмастыру құқығынсыз қатысады. Үкiмет отырыстары ашық болады. Президенттiң не Премьер-Министрдiң бастамасымен Үкiметтiң жабық отырыстары өткiзiлуi мүмкiн.

Республика Үкіметінің ұйымдастырылуы мен қызмет етуінің өзге мәселелері Республика Конституциясымен және **“**Қазақстан Республикасының Үкіметі туралы” Қазақстан Республикасының1995 жылғы 18 желтоқсандағы Конституциялық Заңымен (19.06.2007 ж. өзгерістермен қоса) бекітілген.

**Ұсынылатын әдебиеттер:**

**Арнайы:**

1. ҚР Конституциясы 30 тамыз 1995 жылғы. Алматы, 2014
2. "Қазақстан Республикасының Үкiметi туралы" 18.12.1995 жылғы ҚР конституциялық заңы.
3. Сапарғалиев Ғ. Қазақстан Республикасының Конституциялық құқығы. Алматы, 2008 ж.

4. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Қосымша:**

1. Баишев Ж. Конституционное право Республики Казахстан Алматы: Жеті жарғы, 2001.
2. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
3. Назарбаев Н.Ә. Қазақстанның егемендi мемлекет ретiнде қалыптасу мен дамуының стратегиясы. Алматы, Дәуiр. 1992 ж.
4. З.Ж.Кенжалиев, В.А.Ким. Қазақстан Республикасының конституциялық заңнамасының дамуы. 1-3 бөлім, Алматы, «Қазақ университеті». 2008 ж.
5. Кусаинов Д.О. Вопросы модернизации государственного управления в Республике Казахстан // Вестник КазНУ, Алматы, №1, 2008, 30-32стр.
6. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012

**Тақырып 11. ҚР Конституциялық Кеңесі, оның құқықтық мәртебесі. 14 апта, 1 сағат**

**Мақсаты:** конституциялық қадағалау институтының тағайымын анықтап, оның ҚР-да даму өзгешелігін көрсету, ҚР Конституциялық Кеңесінің мәртебесінің конституциялық-құқықтық реттелуіне талдау жасау

**Сұрақтар:**

1. Конституциялық қадағалаудың түсiнiгi.

2. ҚР Конституциялық Кеңесiнiң мақсаты мен мiндеттерi.

3. Конституциялық Кеңестің құрылуы

4. Конституциялық Кеңестің өкілеттіктері. Конституциялық өндіріс.

5. Конституциялық Кеңес мүшелерiнiң мәртебесi.

6. Конституциялық Кеңестiң актiлерi. Олардың құқықтық табиғаты.

7. Конституциялық қадағалау институтына қатысты 2007 жылғы конституциялық реформа

**Пәнді оқу нәтижесінде студет қабілетті болады:**

- Конституциялық қадағалау институтының маңызы мен мәнін түсiнiп, ҚР Конституциялық Кеңесiнiң мақсаты мен мiндеттерiн анықтауға;

- ҚР Конституциялық Кеңестің өкілеттіктерін ашып, оларға салыстырмалы талдау жасауға;

- Конституциялық Кеңесте іс қарау тәртібін реттейтін Республика заңнамасын саралап, оған баға беруге;

- Конституциялық Кеңес мүшелерiнiң мәртебесiн анықтайтын нормалармен жұмыс істеуге;

- Конституциялық қадағалау институтын жетілдіруге қатысты 2007 жылғы конституциялық реформаның маңызын негіздеуге.

Билік тармақтарының қалыпты жұмыс істеуі, азаматтардың құқықтары мен бостандықтарының мызғымастығы, Конституцияның жоғарылығы мен сақталуы конституциялық қадағалау институты арқылы қамтамасыз етіледі деуге болады. Конституциялық қадағалау – бұл заңдар мен өзге актілердің Конституцияға сәйкестігін тексеруді, азаматтардың құқықтары мен болстандықтарын жоғары деңгейде қорғауды, билікті бөлу қағидасын орындауды қамтамасыз ететін демократиялық институт. Басқаша айтқанда, конституциялық қадағалау – бұл әдетте конституциялық соттар немесе арнайы құрылған мемлекеттік орган жүзеге асыратын, заңдардың және өзге нормативтік құқықтық актілердің Конституция ережелеріне сәйкес келуін бақылау. Конституциялық қадағалау билік бөлінісі мен саяси және идеологиялық әралуандылық орын алған және жеке тұлғаның құқықтары мен бостандықтары кепілдендірілген құқықтық, демократиялық мемлекет үшін тән институт болып саналады. ҚР Конституциясына сәйкес Конституциялық Кеңес конституциялық қадағалауды жүзеге асырады. Конституциялық қадағалау органдарының *тағайымы* мемлекет пен қоғамның Негізгі заңын қорғауда болып табылады. Конституциялық қадағалау органдары конституциялық заңдылық демократияның және оның саяси мәдениетінің табиғи элементі болып табылауына жәрдем жасау үшін құрылған деп айтуға болады. Жалпы алғанда Конституцияны қорғау өзге мемлекеттік органдармен де жүзеге асырылуы мүмкін, бірақ құқықтың басты қайнар көзі ретінде оның жоғарылығын қамтамасыз ету – конституциялық қадағалау органдарының айрықша құзыры болып табылады.

Конституциялық қадағалау доктринасын алғаш рет Джон Маршаллдың басшылығымен АҚШ Жоғары Соты қалыптастырып, қолданды. 1803 жылы АҚШ Жоғары Соты “Сот құрылысы туралы" заңның 13 бөлімін АҚШ Конституциясына қайшы келеді деп танып, оның қолданылуына тыйым салды. Бұл конституциялық қадағалау жүйесінің өмірде қалыптасуының алғашқы қадамы еді. Осылайша АҚШ Жоғары Соты конституциялық қадағалау органдарын қалыптастыру қажеттігіне бастамашылық жасады.

Конституциялық бақылаудың жүйесі туралы айтсақ, қазіргі жағдайда конституцияны қорғауды жүзеге асыратын органдардың үш үлгісін көрсетуге болады:

біріншісі – конституциялық қадағалауды жалпы юрисдикциялық соттардың жүзеге асыруы – соңғы инстанциясы Жоғарғы Сот болып табылады; екіншісі – еуропалық үлгі - арнайы құрылған сот органдары жүзеге асырады (конституциялық соттар); үшіншісі – сот жүйесіне жатпайтын Конституциялық Кеңестер, бұл органдарды “квазисот” органдары деп те атайды.

Жалпы соттар жүзеге асыратын конституциялық қадағалау негізінен англосаксондық құқық елдерінде тараған – АҚШ, Дания, Австралия, Бразилия т.б. (Ұлыбританияның өзі бұған кірмейді деп есептеледі). Мысалы, АҚШ Конституциясының 1 тарауының 3 бабына сәйкес сот билігі Жоғарғы Сотқа және төменгі соттарға берілген. АҚШ соты қылмыстық немесе азаматтық істі қарап жатқан кезде кез-келген тарап оған процесте қолданылудағы заңның конституциялық еместігі туралы арыздануы мүмкін. Бұл жағдайда негізгі процесс тоқтатылуы немесе кейінгі қалдырылып, басқа мәселе – яғни заңның конституцияға сәйкес еместігі туралы іс басталуы мүмкін.

Континенталдық Еуропа мемлекеттерінің бірқатарында конституциялық қадағалауды арнайы құрылған Конституциялық соттар. Конституциялық соттар сот билігі жүйесіне жатқызылғанымен, өзге соттар секілді қылмыстық және азаматтық істерді қарамайды. Мұндай елдерге Испания, Австрия, Германия, т.б. елдер жатады.

Конституциялық қадағалаудың үшінші үлгісі - бұл сот органдарына кірмейтін арнайы құрылған органдармен жүзеге асырылатын қадағалау. Жоғарыда оларды “квазисот” органдары деп атадық. Мұндай органның классикалық үлгісі болып Франция табылады. Қазақстан Республикасы да осындай үлгідегі елдердің қатарына жатады.

1995 жылғы Конституция Конституциялық Соттың орнына Конституциялық Кеңесті құрды. Ол бұрыңғыдай республика Конституциясын қорғау жөніндегі сот билігінің жоғары органы емес, ешбір билік тармағына кірмейтін, мүшелері тәуелсіз қызмет ететін конституциялық қадағалау органы болып табылады.

Қазақстан Республикасының Конституциялық Кеңесi жетi мүшеден тұрады, олардың өкiлеттiгi алты жылға созылады. Республиканың экс-Президенттерi құқығы бойынша ғұмыр бойы Конституциялық Кеңестiң мүшелерi болып табылады.

Конституциялық Кеңестiң Төрағасын және екі мүшесін Республиканың Президентi тағайындайды, қалғандарын екі-екі мүшеден тиісінше Сенат пен Мәжіліс тағайындайды. Конституциялық Кеңесті құру тәртібіне 2007 жылы 21 мамырда өзгертулер енгізілді. Ол уақытқа дейін Конституциялық Кеңестің мүшелерін (екі-екіден төртеуін) Сенат пен Мәжіліс емес, олардың төрағалары тағайындап келді. Төрағадан басқа Конституциялық Кеңес мүшелерінің жартысы әрбір үш жыл сайын жаңартылып отырады.

Конституциялық Кеңеске мүше болу үшін келесідей талаптар қойылады:

* отыз жасқа толуы,
* Республика аумағында тұруы,
* жоғары заң бiлiмiнің болуы,
* заң мамандығы бойынша кемiнде бес жыл жұмыс стажының болуы,
* Республика азаматы болуы

Бұл талаптар Республиканың экс-Президенттерiне қолданылмайды.

Конституциялық Кеңестiң мүшелерi өз мiндеттерiн орындау кезiнде тәуелсiз болады және тек Конституция мен Конституциялық Кеңес туралы заңға ғана бағынады. Олардың қызметiне қандай болса да араласуға, сондай-ақ оларға қандай түрде болса да қысым жасауға немесе басқадай ықпал етуге жол берiлмейдi және бұл заң бойынша жауапкершiлiкке әкелiп соғады.

Конституциялық Кеңес туралы заңда Конституциялық Кеңестің ұйымдастырылуы мен қызметінің қағидалары анықталған:

1. Конституциялық Кеңестің дербестігі және тәуелсіздігі (1 бап 1)-т.)

2. Конституциялық Кеңестің айрықша құзыреттілігі(1 бап 2)-т.)

3. Конституциялық Кеңес мүшелерінің тәуелсіздігі (11 бап)

4. Конституциялық Кеңес мүшелерiне ешкiмнiң тиiспеуi (12 бап)

5. Конституциялық Кеңес Төрағасы мен мүшелерi құқықтарының теңдiгi (13 бап)

Конституцияда Конституциялық Кеңестің өкілеттіктерінің және оған жолдануға құқылы тұлғалардың шегі анықталған. Конституциялық Кеңес Қазақстан *Республикасы Президентiнiң, Сенат Төрағасының, Мәжiлiс Төрағасының, Парламент депутаттары жалпы санының кемiнде бестен бiр бөлiгiнiң, Премьер-Министрдiң* *өтiнiшi* бойынша:

1) дау туған жағдайда Республика Президентiнiң, Парламент депутаттарының сайлауын өткiзудiң дұрыстығы және республикалық референдум өткiзу туралы мәселенi шешедi;

2) Парламент қабылдаған заңдардың Республика Конституциясына сәйкестiгiн Президент қол қойғанға дейiн қарайды.

3) Парламент және оның палаталары қабылдаған қаулылардың Республика Конституциясына сәйкестігін қарайды;

4) Республиканың халықаралық шарттарын бекiткенге дейiн олардың Конституцияға сәйкестiгiн қарайды;

5) Конституцияның нормаларына ресми түсiндiрме бередi;

6) Парламент тиiсiнше республика Президентiн мерзiмiнен бұрын қызметiнен босату туралы шешiм, Республика Президентiн қызметiнен кетiру туралы түпкiлiктi шешiм қабылдағанға дейiн - белгiленген конституциялық рәсiмдердiң сақталуы туралы қорытынды бередi,

7) соттардың өтiнiштерi бойынша Конституцияның 78 бабында белгiленген жағдайда белгілі бір актілердің конституциялығын қарайды.

Конституциялық қадағалау конституциялық іс жүргізу арқылы жүзеге асырылады. Конституциялық іс жүргізудің бірінші сатысы болып өтініш беру табылады. Конституциялық Кеңеске өтініш беріп жолдануға құқылы субъектілердің қатарына келесілер жатады: Республика Президентi, Сенат Төрағасы, Мәжiлiс Төрағасы, Парламент депутаттары жалпы санының кемiнде бестен бiр бөлiгi, Премьер-Министр және тек бір ғана жағдайда соттар.

Конституциялық Кеңестiң Төрағасы келiп түскен өтiнiштi Конституциялық Кеңестiң қарауына енгiзедi, оның отырысы ол келiп түскен күннен бастап үш күн мерзiмде өткiзiледi. Конституциялық Кеңес өтiнiштi тексерiп, егер

1) өтiнiш осы Конституциялық заңда белгiленген өтiнiш нысаны мен мазмұнына сәйкес келмесе немесе тиiстi субъектiден туындамаса;

2) өтiнiштiң мәнi Конституциялық Кеңестiң құзыретiне жатпаса;

3) өтiнiште көрсетiлген мәселенiң конституциялылығын Конституциялық Кеңес бұрын тексерiп қойған болса және Конституциялық Кеңестiң заңды күшiн сақтайтын шешiмi бар болса;

4) өтiнiште көрсетiлген мәселе Конституцияда шешiмiн таппаса;

5) конституциялығы талас тудырып отырған акт тоқтатылған немесе күшiн жойған болса, өтiнiштi iс жүргiзуге қабылдаудан бас тартып, оны қайтарып бередi.

Конституциялық Кеңес iс жүргiзуге қабылданған өтiнiштi қарап, өтiнiш келiп түскен күннен бастап бiр ай iшiнде ол жөнiнде қорытынды шешiм шығарады. Егер мәселенi кейiнге қалдыруға болмаса, Республика Президентiнiң жазбаша нысанда жасаған талабы бойынша бұл мерзiм он күнге дейiн қысқартылуы мүмкiн. Конституциялық Кеңес өтінішті қарау нәтижесі бойынша шешімдер шығаруы мүмкін немесе конституциялық iс жүргiзудi тоқтатуы мүмкін. Конституциялық iс жүргiзу кез келген сатыда, бiрақ қорытынды шешiм шығарылғанға дейiн мынадай реттерде тоқтатылады:

1) субъект өзi мәлiмдеген өтiнiштен бас тартса;

2) конституциялылығы талас тудыратын актiлер күшiн жойса немесе заңдық күшiн жойса;

3) мәлiмделген өтiнiш Конституциялық Кеңестiң қарауына жатпаса.

Конституциялық Кеңес шешiмдердi алқалы түрде қабылдайды. Егер шешiм қабылдау кезiнде Конституциялық Кеңес мүшелерiнiң дауыстары тепе-тең бөлiнген болса, Конституциялық Кеңес Төрағасының даусы шешушi дауыс болып табылады, ол барлық жағдайларда өз даусын ең соңында бередi. Конституциялық Кеңес Төрағасының орнын оның уәкiлдiк беруi бойынша Конституциялық Кеңестiң тиiстi мүшесi ауыстырған жағдайда бұл ереже қолданылмайды. Бұл жағдайда Конституциялық Кеңес Төрағасының немесе бастапқы дауыс беруге қатыспаған мүшесiнiң қатысуымен қайтадан дауыс беру өткiзiледi. Конституциялық Кеңестiң мәжiлiсi кезiнде оның отырысқа қатысқан мүшелерiнiң ешқайсысының да қалыс қалуға немесе дауыс беруге қатыспауға хақы жоқ.

Конституциялық Кеңестiң шешiмдерi мынадай нысанда қабылданады:

- қаулылар, соның iшiнде нормативтiк қаулылар;

- қорытындылар;

- жолдаулар.

Конституциялық Кеңестің алғашқы шешімі шығарылғаннан кейін белгілі бір жағдайларда қосымша шешім шығарылуы мүмкін. Нақтырақ айтсақ, Конституциялық Кеңес өз бастамасы бойынша, конституциялық iс жүргiзуге қатысушылардың өтiнiшi бойынша не шешiмдi орындауға мiндеттi мемлекеттiк органдар мен лауазымды адамдардың өтiнiшi бойынша, егер:

1) Конституциялық Кеңестiң шешiмдерiне түсiндiрмелер беру туралы мәселе қойылса;

2) Конституциялық Кеңестiң шешiмiнде жiберiлген редакциялық сипаттағы дәлсiздiктер мен қателердi түзету қажет болса, қосымша шешiм қабылдайды.

Қосымша шешiм Конституциялық Кеңес шешiмiнiң шынайы мазмұнына, мағынасы мен мақсатына қайшы келмеуге тиiс.

Сонымен қатар, Конституциялық Кеңес өзінің алғашқы шешiмiн қайта қарауы мүмкін.Конституциялық Кеңестiң шешiмiн ол өз бастамасы бойынша мына жағдайларда, егер Конституциялық Кеңес:

1) қабылданған шешiмге негiз болған Конституция нормасы өзгердi деп;

2) Шешiм қабылданған сәтте Конституциялық Кеңеске белгiсiз болған, өтiнiштiң мәнi үшiн жаңа елеулi нәрселер ашылды деп тапса, қайта қарауы мүмкiн.

Заңнамаға сәйкес Конституциялық Кеңестiң қорытынды шешiмi ол қабылданған күннен бастап күшiне енедi, Республиканың барлық аумағында жалпыға бiрдей мiндеттi, түпкiлiктi болып табылады және шағым жасауға жатпайды. Бірақ, заңнама бірмезетте Конституциялық Кеңестің шешіміне Президенттің қарсылық білдіруі мүмкіндігін де бекітеді.

**Ұсынылатын әдебиеттер:**

**Арнайы:**

1. ҚР Конституциясы 30 тамыз 1995 жылғы. Алматы, 2014
2. Қазақстан Республикасының Конституциялық Кеңесi туралы" 1995 жылғы 29 желтоқсандағы ҚР Конституциялық заңы
3. Бусурманов Ж. Конституционный Совет Республики Казахстан – институт опосредованной защиты прав и свобод человека и гражданина / Вестник КазНУ, юридическая серия, 2005 - №1

4. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

5. Караев А.А. Конституционный контроль Казахстан и зарубежный опыт. А., 2002.

**Қосымша:**

1. Сапарғалиев Ғ. Қазақстан Республикасының Конституциялық құқығы. Алматы, 2008 ж.
2. Баишев Ж. Конституционное право Республики Казахстан Алматы: Жеті жарғы, 2001.
3. Конституционное право РК. Отв. ред. М.С.Нарикбаев. Алматы, 2001.
4. Баймаханова Д.М., Жарболова А.Ж. Қазақстан Республикасының конституциялық құқығы пәні бойынша оқу-әдістемелік кешені. Алматы. «Қазақ университеті», 2008 ж.
5. Становление правового государства и конституционный процесс в РК. / Отв. ред. Баймаханов М.Т. Алматы, 2001.
6. Баишев Ж.Н. Судебная защита Конституции. Алматы, 1994.
7. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012

**Тақырып 12. ҚР-ғы жергiлiктi мемлекеттік басқару және өзін-өзі басқару негіздері. 15 апта, 1 сағат**

**Мақсаты:** жергiлiктi мемлекеттiк басқару мен жергілікті өзін-өзі басқарудың мәнін ашып, олардың өзарабайланысын көрсету, Қазақстанда жергiлiктi мемлекеттiк басқару және өзін-өзі басқарудың ұйымдастырылуы мен қызметінің ерекшеліктерін, конституциялық-құқықтық реттеллуін саралау

**Сұрақтар:**

1. Жергiлiктi мемлекеттiк басқарудың түсінігі. Қазақстан Республикасында жергілікті мемлекеттік басқарудың қазіргі жүйесінің қалыптасуы.

2. Жергiлiктi мемлекеттiк басқару органдары: түсiнiгi, жүйесі, қызметiнiң қағидалары, өкiлеттiктерi, актiлерi.

3. Жергiлiктi өкiлдi органдардың депутаттарын сайлау тәртiбi. Әртүрлi буындар арасындағы өзарақатынас.

4. жергiлiктi өкiлдi органдардың жергiлiктi әкiмият басшысымен арақатынасы, өзара қызмет етуiнiң негiзгi бағыттары.

**Пәнді оқу нәтижесінде студет қабілетті болады:**

- Жергiлiктi мемлекеттiк басқарудың мәнін анықтап, Қазақстанда жергілікті мемлекеттік басқарудың қазіргі жүйесінің қалыптасуын анықтауға;

- Жергiлiктi мемлекеттiк басқару органдарының жүйесін ашып, олардың өкiлеттiктерiне саралауға;

- Жергiлiктi өкiлдi органдардың құрылу тәртібін анықтап, әртүрлi буындағы мәслихаттар арасындағы өзарақатынасты ашып, негіздеуге.

- жергiлiктi өкiлдi және атқарушы органдардың арақатынасына құқықтық талдау жасап, олардың өзара қызмет етуiнiң негiзгi бағыттарын негіздеуге.

Жергiлiктi мемлекеттiк басқару – бұл тиiстi аумақта мемлекеттiк саясатты жүргiзу, оны дамыту мақсатында заң актiлерiнде белгiленген құзырет шегiнде жергiлiктi өкiлдi және атқарушы органдар жүзеге асыратын, сондай-ақ тиiстi аумақтағы iстiң жай-күйiне жауапты болып табылатын қызмет. Жергілікті мемлекеттік басқару мемлекеттің құрамдас бір бөлігі болып табылады және Республика үшін біртұтас мемлекеттік қызмет принциптерін басшылыққа алады. Демек, жергілікті мемлекеттік басқару мемлекеттік биліктің туындысы, мемлекет тетігінің ерекше белшегі болып табылады және белгілі бір дербестікке ие болады. Заңнамада жергілікті мемлекеттік басқаруды тиісті аумақтағы жергілікті өкілді және атқарушы органдардың жүзеге асыратыны бекітілген және олар үшiн негiзгi талаптар мен шектеулер белгiленген. Яғни жергілікті мемлекеттік басқару органдары өз қызметiнде:

1) жалпы мемлекеттiк сыртқы және iшкi саясатқа, қаржы және инвестициялық саясатқа сәйкес келмейтiн шешiмдердiң қабылдануына жол бермеуге;

2) ұлттық қауiпсiздiктi қамтамасыз етуде Қазақстан Республикасының мүдделерiн сақтауға;

3) қызметтiң қоғамдық маңызы бар салаларында белгiленген жалпы мемлекеттiк стандарттарды ұстануға;

4) азаматтардың құқықтары мен заңды мүдделерiнiң сақталуын қамтамасыз етуге мiндеттi.

Оларға Қазақстан Республикасының шегiнде бiрыңғай еңбек рыногын, капиталды, қаржыны қалыптастыруға, тауарлар мен қызмет көрсетудi еркiн алмасуға кедергi келтiретiн шешiмдер қабылдауға тыйым салынады. Олардың қабылдайтын аумақты дамыту жоспарлары Қазақстан Республикасының стратегиялық даму жоспарларына сәйкес келуге тиiс.

Жергiлiктi өкiлдi органдар - мәслихаттар тиiстi әкiмшiлiк-аумақтық, бөлiнiстегi халықтың еркiн бiлдiредi және жалпымемлекеттiк мүдделердi ескере отырып, оны iске асыруға қажеттi шараларды белгiлейдi, олардың жүзеге асырылуын бақылайды. Мәслихаттарды жалпыға бiрдей, тең, төте сайлау құқығы негiзiнде жасырын дауыс беру арқылы тиісінше облыстың (республикалық маңызы бар қаланың, астананың) немесе ауданның (облыстық маңызы бар қаланың) халқы бес жыл мерзiмге сайлайды. Қазақстан Республикасының жиырма жасқа толған азаматы мәслихат депутаты болып сайлана алады. Республика азаматы бiр мәслихаттың ғана депутаты бола алады.

Маслихат депутаттарының саны заңмен жеке маслихаттар үшін әртүрлі белгіленген. Мысалы, облыстық мәслихатта, Астана және Алматы қалалық мәслихаттарында - елуге дейiн; қалалық мәслихатта отызға дейiн; аудандық мәслихатта - жиырма беске дейiн. Депутаттар санын аталған шектерде Орталық сайлау комиссиясы белгiлейдi.

Қазақстан Республикасының Орталық сайлау комиссиясы белгiлеген оның депутаттары жалпы санының кемiнде төрттен үшi сайланған жағдайда мәслихат заңды болып есептеледi.

Мәслихаттың өкiлеттiгi бiрiншi сессия ашылған кезден басталады және жаңадан сайланған мәслихаттың бiрiншi сессиясының жұмысы басталғанда аяқталады. Әкiмшiлiк-аумақтық бөлiнiс қайта ұйымдастырылған (бiрiккен, қосылған, қайта құрылған, бөлiп шығарылған немесе бөлiнген) жағдайда жаңадан сайланған мәслихат сессиясының жұмысы басталғанға дейiн мәслихат депутаттары өз өкiлеттiгiн сақтайды және құрамына өз сайлаушыларының басым бөлiгi кiрген, қайта ұйымдастырылған мәслихаттардың депутаттары болып табылады. Ал, әкiмшiлiк-аумақтық бөлiнiс таратылған жағдайда тиiстi мәслихат таратылады.

Жоғарыда аталғандай маслихаттар жергілікті маңызы бар істерді шешеді және олардың жай-күйі үшін жауапты болып табылады. Оның құзыреті біршама кең болып табылады. Нақты конституциялық өкілеттіктерін қарастырсақ, оларға мыналар жатады:

1) аумақты дамыту жоспарларын, экономикалық және әлеуметтiк бағдарламаларын, жергiлiктi бюджеттi және олардың атқарылуы туралы есептердi бекiту;

2) өздерiнiң қарауына жатқызылған жергiлiктi әкiмшiлiк-аумақтық құрылыс мәселелерiн шешу;

3) заңмен мәслихат құзыретiне жатқызылған мәселелер бойынша жергiлiктi атқарушы органдар басшыларының есептерiн қарау;

4) мәслихаттың тұрақты комиссияларын және өзге де жұмыс органдарын құру, олардың қызметi туралы есептердi тыңдау, мәслихат жұмысын ұйымдастыруға байланысты өзге де мәселелердi шешу;

5) Республика заңдарына сәйкес азаматтардың құқықтары мен заңды мүдделерiн қамтамасыз ету жөнiндегi өзге де өкiлеттiктердi жүзеге асыру.

Маслихаттардың өкілеттіктерінің шегі осы аталғандармен бітпейді. Олардың толық көлемі “ҚР жергілікті мемлекеттік басқару және өзін-өзі басқару туралы” заңда реттелген.

Мәслихат өз өкiлеттiгiн сессияларда тұрақты комиссиялары мен өзге де органдары, мәслихат сессиясының төрағасы, мәслихаттың депутаттары мен хатшысы арқылы жүзеге асырады. Сессия Мәслихаттың қызметiнiң негiзгi ұйымдық-құқықтық нысаны болып табылады, онда мәслихаттың қарауына заңдармен жатқызылған мәселелер шешiледi. Егер мәслихат депутаттары жалпы санының кемiнде үштен екiсi сессияға қатысса, мәслихат сессиясы заңды болады.

Жаңадан сайланған мәслихаттың бiрiншi сессиясын осы мәслихат үшiн белгiленген депутаттар санының кемiнде төрттен үшi болған ретте, мәслихат депутаттары тiркелген күннен бастап отыз күн мерзiмнен кешiктiрмей, тиiстi аумақтық сайлау комиссиясының төрағасы шақырады.

Мәслихат сессиясының екі түрі болады:

1. кезекті сессия;
2. кезектен тыс сессия.

Мәслихаттың кезектi сессиясы кемiнде жылына төрт рет шақырылады және оны мәслихат сессиясының төрағасы жүргiзедi. Мәслихаттың кезектен тыс сессиясын осы мәслихатқа сайланған депутаттар санының кемiнде үштен бiрiнiң, сондай-ақ әкiмнiң ұсынысы бойынша мәслихат сессиясының төрағасы шақырады және жүргiзедi және кезектен тыс сессияда оны шақыруға негiз болған ерекше мәселелер қаралады.

Егер мәслихат депутаттары жалпы санының кемiнде үштен екiсi мәслихат сессиясына қатысса, ол заңды болады.

Сессияның ұзақтығын мәслихат белгiлейдi.

# Жоғарыда аталғандай мәслихат өз өкілеттігін өзінің органдары, мәслихат сессиясының төрағасы, мәслихаттың депутаттары мен хатшысы арқылы жүзеге асырады. Мәслихаттың органдарын үш түрге бөлеміз:

1. тұрақты комиссиялар;
2. тексеру комиссиясы,
3. уақытша комиссиялар.

Тұрақты комиссиялар Мәслихаттың өкiлеттiгi мерзiмiне оның өзімен құрылады. Олардың саны жетеуден аспауға тиiс. Тұрақты комиссиялардың төрағалары мен мүшелерiн өз депутаттары арасынан тиiстi мәслихат сайлайды. Тұрақты комиссиялар өздерiн сайлаған мәслихат алдында жауапты және жылына кемiнде бiр рет өз қызметi туралы есеп бередi, өз құзыретiндегi мәселелер бойынша қаулылар қабылдайды.

Мәслихаттың тексеру комиссиясы жергiлiктi бюджеттiң атқарылуын бақылау үшiн мәслихаттың өкiлеттiгi мерзiмiне құрылады. Мүшелерiнiң санын мәслихат белгiлейдi. Тексеру комиссиясының төрағасын мәслихат депутаттар арасынан сайлайды. Тексеру комиссиясының жұмысына мәслихат депутаты емес адамдар да шарт негiзiнде тартылуы мүмкін.

Тексерулер мәслихаттың, тексеру комиссиясының не мәслихат хатшысының шешiмдерiмен, мәслихаттың сайланған депутаттары санының кемiнде үштен бiрiнiң талап етуi бойынша, сондай-ақ Қазақстан Республикасының заңдарында белгiленген өзге де жағдайларда жүргiзiлуi мүмкiн. Тексеру нәтижесi бойынша тексеру комиссиясы акт жасап, ол туралы мәслихат пен әкiмиятқа хабарлайды. Тексеру жылына кемiнде бiр рет жүргiзiледi.

Мәслихаттың құзырына жатқызылған мәселелердi сессияларда қарауға әзiрлеу мақсатында мәслихат не мәслихат хатшысы уақытша комиссиялар құруға құқылы. Уақытша комиссиялардың құрамын, мiндеттерiн, өкiлеттiк мерзiмдерiн және құқықтарын мәслихат оларды құру кезiнде белгiлейдi.

Мәслихаттың уақытша комиссиялары өз құзыретiндегi мәселелер бойынша қорытындылар қабылдайды.

Мәслихаттың ұйымдастырылуындағы ерекше жағдай – онда басқа органдардағыдай төраға болмайды. Мәслихатта мәслихат төрағасы емес, мәслихат сессиясының төрағасы қызмет етеді. Ол мәслихаттың тұрақты емес, кезеңдік түрде жұмыс істеуіне байланысты деп айтуға болады.Мәслихат сессиясының төрағасын мәслихат өз депутаттарының арасынан сайлайды.

Мәслихаттың әрбір кезектi сессиясының төрағасы мәслихаттың алдыңғы сессиясында сайланады. Сессияның төрағасы болмаған жағдайда оның өкiлеттiгiн мәслихат хатшысы жүзеге асырады.

Мәслихат депутаты мәслихат сессиясының төрағасы болып күнтiзбелiк жыл iшiнде екi реттен артық сайлана алмайды және ол өз қызметiн басқа жұмыстан босатылмаған негiзде жүзеге асырады.

Мәслихат сессиясында дауыс беру кезiнде депутаттардың дауысы тең бөлiнген жағдайда, мәслихат сессиясының төрағасы шешушi дауыс құқығын пайдаланады. Маслихатта тұрақты, басқа жұмыстан босатылған негізде жұмыс істейтін лауазымды адам болып мәслихаттың хатшысы табылады. Оны мәслихат сессиясында депутаттардың арасынан ашық немесе жасырын дауыс беру арқылы депутаттар жалпы санының көпшiлiк даусымен мәслихат сайлайды және қызметтен босатады. Мәслихаттың хатшысы мәслихат өкiлеттiгi мерзiмiне сайланады.

Мәслихат хатшысының мәслихаттың тұрақты комиссияларында болуға құқығы жоқ. Ол болмаған кезде оның өкiлеттiгiн мәслихат сессиясы төрағасының шешiмi бойынша мәслихат тұрақты комиссияларының бiрiнiң төрағасы немесе мәслихат депутаты уақытша жүзеге асырады.

2007 жылғы 21 мамырдағы конституциялық реформа Мәслихаттың өкілеттігін мерзімінен бұрын тоқтату мәселесіне өзгертулер енгізді. Тиісті реформа бойынша Мәслихаттың өкілеттігін мерзімінен бұрын Республика Президенті тоқтататын болды, оған дейін маслихатты тарату құқығы Парламент Сенатының құқы болатын. Сондай-ақ мәслихат өзін-өзі тарату туралы шешім қабылдаған ретте де оның өкілеттігі мерзімінен бұрын тоқтатылады.

Жергілікті мемлекеттік басқаруды жүзеге асыратын келесі орган – жергілікті атқарушы органдар. “Жергілікті мемлекеттік басқару және өзін-өзі басқару туралы” заңға сәйкес жергiлiктi атқарушы орган (әкiмдік) – бұл облыстың (республикалық маңызы бар қаланың, астананың), ауданның (облыстық маңызы бар қаланың) әкiмi басқаратын, өз құзыретi шегiнде тиiстi аумақта жергiлiктi мемлекеттiк басқаруды жүзеге асыратын алқалы атқарушы орган.

Жергiлiктi атқарушы органдар Қазақстан Республикасының атқарушы органдарының бiрыңғай жүйесiне кiредi, тиiстi аумақтың мүддесi мен даму қажеттiлiгiн ұштастыра отырып, атқарушы билiктiң жалпы мемлекеттiк саясатын жүргiзудi қамтамасыз етедi.

Конституцияға сәйкес жергiлiктi атқарушы органдардың қарауына мыналар жатады:

1) аумақты дамыту жоспарларын, экономикалық және әлеуметтiк бағдарламаларын, жергiлiктi бюджеттi әзiрлеу және олардың атқарылуын қамтамасыз ету;

2) коммуналдық меншiктi басқару;

3) жергiлiктi атқарушы органдардың басшыларын қызметке тағайындау және қызметтен босату, жергiлiктi атқарушы органдардың жұмысын ұйымдастыруға байланысты өзге де мәселелердi шешу;

4) жергiлiктi мемлекеттiк басқару мүддесiне сай Республика заңдарымен жергiлiктi атқарушы органдарға жүктелетiн өзге де өкiлеттiктердi жүзеге асыру;

Жергiлiктi атқарушы органды Республика Президентi мен Үкiметiнiң өкiлi болып табылатын тиiстi әкiмшiлiк-аумақтық бөлiнiстiң әкiмi басқарады.

Облыстардың, республикалық маңызы бар қалалардың және астананың әкімдерін қызметке тиісінше облыстардың, республикалық маңызы бар қалалардың және астананың мәслихаттарының келісімімен Республика Президенті тағайындайды. Өзге әкімшілік-аумақтық бөліністердің әкімдері қызметке Қазақстан Республикасының Президенті айқындаған тәртіппен тағайындалады немесе сайланады. Республика Президенті өзінің ұйғаруы бойынша әкімдерді қызметтерінен босатуға хақылы. Облыстар, республикалық маңызы бар қалалар және астана әкімдерінің өкілеттігі жаңадан сайланған Республика Президенті қызметіне кіріскен кезде тоқтатылады.

Әкiмияттар Республикалық маңызы бар қаладағы (астанадағы) аудандық, аудандық маңызы бар қалалық, кенттiк, ауылдық (селолық), ауылдық (селолық) округтiк құрылмайды.

Мәслихаттар өз құзыретiндегi мәселелер бойынша шешiмдер, ал әкiмдер - тиiстi әкiмшiлiк-аумақтық бөлiнiстiң аумағында орындалуға мiндеттi шешiмдер мен өкiмдер қабылдайды.

Мәслихаттардың жергiлiктi бюджет кiрiсiн қысқартуды немесе жергiлiктi бюджет шығысын ұлғайтуды көздейтiн шешiмдерiнiң жобалары әкiмнiң оң қорытындысы болған кезде ғана қарауға енгiзiлуi мүмкiн.

Қазақстан Республикасының Конституциясы мен заңдарына сәйкес келмейтiн мәслихат шешiмдерiнiң күшi сот тәртiбiмен жойылуы мүмкiн.

Әкiмдердiң шешiмдерi мен өкiмдерiнiң күшiн тиiсiнше Қазақстан Республикасының Президентi, Үкiметi не жоғары тұрған әкiм жоюы мүмкiн, сондай-ақ олардың күшi сот тәртiбiмен жойылуы мүмкiн.

Жергілікті өзін-өзі басқару органдары жергілікті өзін-өзі басқару жүйесінің маңызды элементі болып табылады. Жергілікті өзін-өзі басқару органдары арқылы муниципалдық құрылымның халқы жанама түрде жергілікті маңызы бар мәселелерді шешуге қатысады, сөйтіп биліктің бірден-бір бастауы ретінде жанама түрде Конституциямен танылған билігін жүзеге асырады.

Тиісті аумақтың азаматтары жергілікті өзін-өзі басқаруды тікелей ерік білдіру нысандары арқылы ғана емес, сондай-ақ жергілікті өзін-өзі басқарудың сайланбалы және өзге органдары арқылы жүзеге асырады. Тұрғын халықтың жергілікті өзін-өзі басқаруды жүзеге асыру нысандары ҚР заңнамасында бекітілген. 30 тамыз 1995 жылғы Конституция жергілікті өзін-өзі басқаруды тұрғын халық селолық және қалалық жергілікті қауымдастықтардың сайланбалы және басқа жергілікті өзін-өзі басқару органдары арқылы жүзеге асыратындығын бекіткен болатын. 1995 жылғы Конституцияның тиісті нормасына 2007 жылы 21 мамырда өзгерістер енгізіліп, ендігі жерде жергілікті өзін-өзі басқаруды тұрғын халық мәслихаттар және халық топтары жинақы тұратын аумақтарды қамтитын жергілікті қауымдастықтардағы басқа да жергілікті өзін-өзі басқару органдары арқылы жүзеге асыратындығын бекітті.

«ҚР жергілікті мемлекеттік басқару және өзін-өзі басқару туралы» заңның 1 бабында жергілікті өзін-өзі басқаруға және жергілікті өзін-өзі басқару органдары терминіне анықтама берілді. Тиісінше нормаға сәйкес жергілікті өзін-өзі басқару – бұл халық тікелей жүзеге асыратын, сондай-ақ мәслихаттар және басқа да жергілікті өзін-өзі басқару органдары арқылы жүзеге асырылатын осы Заңда, өзге де нормативтік құқықтық актілерде айқындалған тәртіппен жергілікті маңызы бар мәселелерді өзінің жауапкершілігімен дербес шешуге бағытталған қызмет. Ал, жергілікті өзін-өзі басқару органдары — бұл тиісті заңға сәйкес жергілікті маңызы бар мәселелерді шешу жөніндегі функциялар жүктелген органдар. Байқап отырғанымыздай, жергілікті өзін-өзі басқару органдарын анытайтын тиісті норма қандай органдардың жергілікті өзін-өзі басқару органдары болып табылатындығын нақты атап көрсетпейді. Тиісті баптың 4), 9), 1) тармақшаларын саралау Қазақстанда жергілікті басқару органдары ретінде келесілерді анықтауға болатынын көрсетеді:

1. мәслихаттар – жергілікті өзін-өзі басқарудың өкілді органы

2. әкімдіктер – жергілікті өзін-өзі басқарудың атқарушы органы

3. жергілікті өзін-өзі басқарудың өзге де органдары

«ҚР жергілікті мемлекеттік басқару және өзін-өзі басқару туралы» заңның 1 бабының 1) тармақшасы әкімді жергілікті өзін-өзі басқару субъектісі ретінде анықтауға мүмкіндік береді. Онда әкімнің ... ҚР заңнамасына сәйкес жергілікті ... өзін-өзі басқару функциялары берілген тұлға болып табылатындығы қарастырылған. Айта кететіні, Қазақстанда мәслихаттар да, әкімдіктер де, әрі әкім де таза жергілікті өзін-өзі басқару субъектілері болып табылмайды. Олар бір мезетте атап кеткеніміздей жергілікті мемлекеттік басқару органдары болып табылады. Демек, Қазақстанда жергілікті өзін-өзі басқару органдарына қосарлас сипат тән.

Оған қоса, мәслихаттар мен әкімдіктерді толықтай жергілікті өзін-өзі басқару органдары ретінде анықтауға болмайтыны олардың құрылып қызмт ету аумағының жергілікті өзін-өзі басқарудың жүзеге асырылу аумағымен толықтай сәйкес келмеуі. Тиісті заңға сәйкес мәслихаттар мен әкімдіктер тек облыс, республикалық маңызы бар қала және астана, аудан, облыстық маңызы бар шегінде ғана құрылып, қызмет етеді. Яғни, олар аудандық маңызы бар қала, ауыл, село, кент, қаладағы аудан, ауылдық округ секілді бірліктерде құрылмайды.

**Ұсынылатын әдебиеттер:**

**Арнайы:**

1. 1993 жылғы ҚР Конституциясы.
2. 1995 жылғы ҚР Конституциясы
3. Жергiлiктi өкiлдi және атқарушы органдар туралы заң 08.12.1993 ж.
4. "Қазақстан Республикасындағы жергiлiктi мемлекеттiк басқару және жергілікті өзін-өзі басқару туралы" 23.01.2001 ж. Қазақстан Республикасының заңы
5. Облыс, Астана және Алматы қалаларының әкiмдерi туралы ҚР Президентi жарлығы 20.01.1999 жыл.
6. Жанузакова Л.Т. О местном государственном управлении и самоуправлении в Республике Казахстан: Закон РК: комментарий Алматы.- (Прил. к журн. "Маслихат").

**Қосымша:**

1. Сапарғалиев Ғ. Қазақстан Республикасының Конституциялық құқығы. Алматы, 2008 ж.
2. Жанузакова Л.Т. Конституционно-правовые проблемы организации и деятельности местных представительных органов в РК. А., 2003г.
3. З.Ж.Кенжалиев, В.А.Ким. Қазақстан Республикасының конституциялық заңнамасыныңдамуы. 1-3 бөлім, Алматы, «Қазақ университеті». 2008 ж.

4. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Әл-Фараби атындағы ҚазҰУ оқу-әдістемелік кешені**

**Мамандығы: Құқықтану**

**Шифр: 5В030100**

**Пән**: **Қазақстан Республикасының конституциялық құқығы**

**5.Семинар сабақтарының тақырыптары мен тапсырмалары**

**Семинар 1. Тақырыбы: ҚР Конституциялық құқығы - ұлттық құқықтық жетекшi саласы** - **1 апта, 1 сағат.**

**Мақсаты:** студенттердің **«**Қазақстан Республикасының конституциялық құқығын» үш тұрғыда анықтап, оны құқық саласы ретінде түсіне білуі және ҚР конституциялық құқығының ұлттық құқық жүйесіндегі алатын негізгі, жетекшілік орнын көрсете білуге қабілеті болуы.

**Сұрақтар:**

1. құқық саласы ретiнде Конституциялық құқықтың ұғымы, пәнi және тәсiлдерi, оның ҚР ұлттық құқығы жүйесiнде алатын орны.

2. конституциялық-құқықтық нормалар, олардың ерекшелiктерi және түрлерi.

3. Конституциялық құқықтық қатынастар, олардың субъектiлерi, ерекшелiктерi, түрлерi, пайда болу, өзгеру және жойылу негiздерi.

4. Конституциялық құқықтың қайнар көздерi.

**Семинар 2. Тақырыбы: ҚР конституциялық құқығы – заңи ғылым. - 2 апта, 1 сағат.**

**Мақсаты:** студенттердің **«**Қазақстан Республикасының конституциялық құқығын» ғылым саласы ретінде түсініп, оның маңызын анықтауға және оның қайнар көздері мен қызметін көрсете білуге қабілеті болуы.

**Сұрақтар:**

1. ғылым ретiнде конституциялық құқықтың түсiнiгi және пәнi, құқық саласымен арақатынасы.

2. Конституциялық құқық ғылымының әдiстемесi.

3. Қазақстан Республиикасының қазiргi даму кезеңiндегi конституциялық құқық ғылымының мiндеттерi.

4. Конституциялық құқық ғылымының қайнар көздерi.

**Семинар 3. Тақырыбы: ҚР Конституциясы - мемлекеттiң негiзгi заңы** - **3 апта 1 сағат**

**Мақсаты:** студенттердің мемлекеттің негізгі заңы ретінде ҚР Конституциясының мәнін, ерекшеліктерін түсініп, оның ҚР конституциялық құқығының қайнар көздері жүйесінде алатын орнын анықтай білуі және Республика Конституциясының даму кезеңдерін сипаттай білуі

**Сұрақтар:**

1. Конституцияның түсінігі, ерекшеліктері мен түрлері

2. Конституцияның мазмұнына әсер ететiн факторлар.

3. ҚР Конституциясының заңи қасиеттерi, негiзгi белгiлерi, қағидалары, функциялары

3. ҚР Конституциясының даму кезеңдері

4. Қазақстан Республикасының Конституциясының нормаларын сақтау және жүзеге асыру кепiлдiктерi

**Семинар 4. Тақырыбы: ҚР конституциялық құрылысы және оның негiздерi - 4 апта 1 сағат**

**Мақсаты:** студенттердің конституциялық құрылыс ұғымын түсініп, Қазақстан Республикасының конституциялық құрылысының негіздерін анықтай білуі және олардың әрқайсысының мәнін ашып, Конституцияда бекітілуіне талдау жасай алуы

**Сұрақтар:**

1. Конституциялық құрылыстың ұғымы, оның элементтерi.

2. ҚР конституциялық құрылысының құқықтық тұрғыда реттелуi.

3. ҚР конституциялық құрылысының негiздерi.

- Құқықтық, демократиялық мемлекет.

- Зайырлы, әлеуметтiк мемлекет.

- президенттiк басқару нысанындағы бiртұтас мемлекет.

- егемен мемлекет.

- адам, оның өмiрi, құқықтары мен бостандықтары жоғары құндылық ретiнде.

- Қазақстан Республикасының саяси жүйесi: түсiнiгi, құрылымы мен элементтерi.

- ҚР экономикалық жүйесі.

**Семинар 5-6. Тақырыбы: ҚР-да жеке тұлғаның құқықтық жағдайының негiздерi - 5-6 апта 2 сағат**

**Мақсаты:** студенттердің жеке тұлғаның құқықтық жағдайы және құқықтық жағдайының негіздері ұғымдарының арақатынасын анықтай білуі, ҚР Конституциясын саралай отырып Қазақстанда жеке тұлғаның құқықтық жағдайының негіздерінің элементтерін анықтап, олардың Конституцияда бекітілуіне талдау жасай алуы

**Сұрақтар:**

1. Қазақстан Республикасы азаматтарының құқықтық жағдайы, оның түсiнiгi және қағидалары.

2. ҚР-да жеке тұлғаның құқықтық жағдайы және жеке тұлғаның құқықтық жағдайының негіздері ұғымдарының арақатынасы

3. ҚР азаматтарының негiзгi құқықтары, бостандықтары және мiндеттерi: түсiнiгi, жiктелуi, олардың конституциялық бекiтiлуi.

4. ҚР азаматтығы: түсiнiгi, қағидалары. Азаматтықтың құқықтық реттелуi

5. Азаматтықты алу және оның тоқтатылу негiздерi

6. Ата-аналарының азаматтығы өзгерген, асырап алған және қамқорлыққа алған жағдайдағы балалардың азаматтығы.

7. Азаматтық мәселелерiмен айналысатын мемлекеттiк органдардың құзыреттерi.

**Семинар 7. Тақырыбы: Қазақстан Республикасында меншiк пен кәсiпкерлiктiң конституциялық негiздерi - 7 апта 1 сағат**

**Мақсаты:** студенттердің экономикалық жүйенің негізі ретінде Қазақстанда меншік пен кәсіпкерлік институтының конституциялық-құқықтық реттелуімен танысып, оған талдау жасай білуі

**Сұрақтар:**

1. Меншік құқығының түсінігі, мәні және мазмұны

2. Меншіктің түсінігі, түрлері.

3. Кәсіпкерлік институтының конституциялық-құқықтық реттелуі.

**Семинар 9-10. Тақырыбы: ҚР сайлау жүйесi - 9-10 апта 2 сағат**

**Мақсаты:** студенттердің тікелей халық билігі институтының негізгі бір элементі ретінде сайлаудың маңызын түсініп, оның құқықтық реттелуіне және жүзеге асу практикасына талдау жасауға қабілетті болуы

**Сұрақтар:**

1. сайлау құқығы мен сайлау жүйесiнiң түсінігі, түрлері.

2. сайлау құқығының қағидалары, сайлаулар өткiзу практикасында оларды жүзеге асыру кепiлдiктерi.

3. сайлау комиссиялары, сайлау окруктерi мен сайлау учаскелерi.

4. ҚР Президентi, Парламент, маслихаттар депутаттары және жергiлiктi өзiн-өзi басқару органдары мүшелерi сайлауын өткiзу сатылары

5. қайта дауыс беру және қайта сайлау.

6. сайлау туралы заңнамаға енгiзiлген өзгертулер мен толықтырулар.

7. Саяси партиядан Парламент депутаттарын сайлаудың өзгешелiктерi.

**Семинар 11. Тақырыбы: ҚР Президентi, оның құқықтық мәртебесi, өкiлеттiктерi - 11 апта 1 сағат**

**Мақсаты:** студенттердің Қазақстанда Президент қызметінің құрылуы мен дамуының ерекшеліктерін анықтап, оның мәртебесінің конституциялық-құқықтық реттелуін терең меңгеруі.

**Сұрақтар:**

1. ҚР Президентi – мемлекет басшысы, оның ең жоғарғы лауазымды тұлғасы.

2. Қазақстан Республикасында президентiк билiк институтының құқықтық реттелуi. Президентi – халық пен мемлекеттiк билiк бiрлiгiнiң, Конституцияның мызғымастығының, адам және азамат құқықтары мен бостандықтарының кепiлi әрi рәмiзi.

3. ҚР Президентiн сайлану және қызметіне кірісу тәртiбi. ҚР Президентiнiң қызметiнен мерзiмiнен бұрын босатылуы.

4. ҚР Президентiн қызметiнен кетiру. ҚР Президентi қызметiнен мерзiмiнен бұрын босаған немесе кетiрiлген, сондай-ақ қайтыс болған жағдайда Республика Президентiнiң мiндеттерiн атқару.

5. ҚР Президентiнің өкілеттіктері.

6. ҚР Президентіің актілері.

**Семинар 12. Тақырыбы: ҚР Парламентi, оның құқықтық мәртебесi – 12 апта 1 сағат**

**Мақсаты:** студенттердің Парламенттің өкілдік және заң шығарушылық сипатын анықтай отырып, оның мемлекеттік билік жүйесінде алатын орнын тани білуі, ҚР Парламентінің мәртебесінің конституциялық-құқықтық реттелуіне терең талдау жасауға дағдылануы.

**Сұрақтар:**

1. ҚР Парламентi- заң шығару қызметiн жүзеге асыратын ең жоғары өкiлдi орган.

2. ҚР Парламентiнiң өкiлеттiк мерзiмi. ҚР Парламентiнiң құрамы және құрылу тәртібі.

3. екi палаталы Парламент құрылымына өту қажеттiлiгi

4. Парламенттің құзыреті және актiлерi.

5. Парламент қызметiнiң ұйымдық-құқықтық нысандары, органдары

6. ҚР Парламентiнде заң шығару процесi

**Семинар 13. Тақырыбы: ҚР Үкiметi, оның құқықтық мәртебесi – 13 апта 1 сағат**

**Мақсаты:** студенттердің ҚР Үкіметінің атқарушылық сипатын түсіне отырып, оның атқару билігі жүйесіндегі орнын анықтай білуі және ҚР Үкіметінің мәртебесінің конституциялық-құқықтық реттелуіне жан-жақты талдау жасауға дағдылануы.

**Сұрақтар:**

1. ҚР Үкiметi - Қазақстан Республикасының атқарушы билiгiн жүзеге асыратын, атқарушы органдардың жүйесiн басқаратын және олардың қызметiне басшылық жасайтын орган.

2. ҚР Үкiметiнiң құрамы және құрылымы, құрылу тәртібі

3. ҚР Үкiметтiң құзыретi және оның қызмет ету тәртiбi.

4. Үкiметтiң таратылуы.

5. Үкiметтiң актiлерi.

**Семинар 14. Тақырыбы: ҚР Конституциялық Кеңесi, оның құқықтық мәртебесi – 14 апта 1 сағат**

**Мақсаты:** студенттердің конституциялық қадағалаудың мәні мен маңызын түсіне отырып, Қазақстанда конституциялық қадағалау институтының даму кезеңдерін анықтай білуі және ҚР Конституциялық Кеңесінің ұйымдастырылуы мен қызметінің негіздерінің конституциялық-құқықтық реттелуіне талдау жасауға машықтануы.

**Сұрақтар:**

1. конституциялық қадағалаудың түсiнiгi, мақсаты. Конституциялық қадағалау органдары.

2. Конституциялық Кеңестің құрылуы

3. Конституциялық Кеңестің өкілеттіктері.

4. Конституциялық өндіріс.

5. Конституциялық Кеңестiң төрағасы мен мүшелерiнiң мәртебесi.

6. Конституциялық Кеңестiң актiлерi. Олардың құқықтық табиғаты.

**Семинар 15. Бақылау жұмысы – 2 аралық бақылау барысында өткен 9-14 тақырыптар бойынша жазбаша бақылау (2 АБ) тапсыру.**

**Сұрақтары:** №9-14 тақырыптардың сұрақтары

**Бақылау жұмысын тапсыру үшін ұсынылатын әдебиеттер:**

1. ҚР Конституциясы 28 қаңтар 1993 жылғы.

2. ҚР Конституциясы 30 тамыз 1995 жылғы. Алматы, 2011

3. «Қазақстан Республикасындағы сайлау туралы» 28.09.1995 жылғы ҚР конституциялық заңы (15.06.2017ж. берілген өзгерістер мен толықтыруларымен)

4. Қаз ССР-нiң «Қазақ ССР Президентi қызметiн тағайындау және Қазақ ССР Конституциясына (негiзгi заңына) өзгерiстер мен толықтырулар енгiзу туралы» 1990 жылғы 24 сәуiрдегi заңы

|  |  |
| --- | --- |
| 5. «Қазақстан Республикасының Президентi туралы» 26.12.1995 жылғы ҚР конституциялық заңы **(**15.06.2017ж. өзгертулер мен толықтырулармен// http://adilet.zan.kz/kaz/docs/Z1700000075#z242) |  |

6. «Қазақстан Республикасының Тұңғыш Президенті туралы» Конституциялық заң 20.07.2000ж.

7. «ҚР Парламентi және оның депутаттарының мәртебесi туралы» 1995 жылғы 16 қазандағы ҚР конституциялық Заңы *(*15.06.2017ж. берілген өзгерістер мен толықтыруларымен*)*

8.«Қазақстан Республикасының Конституциялық Кеңесi туралы» 1995 жылғы 29 желтоқсандағы ҚР Конституциялық заңы (115.06.2017 жылғы ҚР заңымен енгізілген өзгерістерімен)

9. «Қазақстан Республикасының Үкiметi туралы» 18.12.1995 жылғы ҚР конституциялық заңы. (03.07.2017 ж. берілген өзгерістер мен толықтыруларымен)

10. Сапарғалиев Ғ. Қазақстан Республикасының Конституциялық құқығы. Алматы, 2008 ж.

11. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж.

12. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

|  |  |
| --- | --- |
|  |  |

**Әл-Фараби атындағы ҚазҰУ оқу-әдістемелік кешені**

**Мамандығы: «Құқықтану», «Құқыққорғау қызметі»**

**Шифр: 5В030100, 5В030300**

**Пән:** **«ҚР конституциялық құқығы»**

**6. Пәннің оқулықтар және оқу-әдістемелік құралдармен қамтамасыз етілу картасы**

|  |  |  |  |  |  |
| --- | --- | --- | --- | --- | --- |
| **№** | **Ақпараттық ресурстар** | **Студент-тер саны** | **Әл-Фараби атындағы ҚазҰУ кітапханасындағы шығарылымның саны** | | |
| **қаз** | **орыс** | **ағл** |
|  | **Оқу әдебиеттері** |  |  |  |  |
| 1 | Сапарғалиев Ғ.С. Қазақстан Республикасының конституциялық құқығы – Алматы, Жеті жарғы, 2008. – 532 б. | 29 | 77 |  |  |
| 2 | Сапарғалиев, Ғ. Қазақстан Республикасының конституциялық құқығы Алматы: Жеті жарғы, 2004.- 473 б | 29 | 65 |  |  |
| 3 | Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014 | 29 | 43 |  |  |
| 4 | Кенжалиев, З.Ж. Қазақстан Республикасында конституциялық заңнаманың дамуы: оқу құралы / Зайлағи Жантуғанұлы Кенжалиев, Владимир Александрович Ким.- Алматы: Жеті жарғы, 2008.- 116 б. | 29 | 8 |  |  |
| 5 | Жарболова А.Ж. Қазақстан Республикасының конституциялық құқығы: дәрістер жинағы. – Алматы, Қазақ университеті, 2012 | 29 | 15 |  |  |
| 6 | Зиманов С.З. Парламент Республики Казахстан в трудные годы провозглашения независимости- Алматы: Алаш, 2011.- 287 с. | 29 |  | 10 |  |
| 7 | Сулейманов А.Ф. Президент и Конституционный Совет Республики Казахстан: учеб. пособие - Алматы: Свет, 2008.- 215 с | 29 |  | 1 |  |
| 8 | Баймаханова, Д.М. Проблемы прав человека в системе конституционализма в Республике Казахстан - Алматы: Раритет, 2010.- 366 с | 29 |  | 15 |  |
| 9 | Онлашева, Ж.О. Утверждение Казахстана как светского государства: автореф. дис.... к.ю.н. - Алматы: 2008.- 22 c. | 29 |  | 1 |  |
| 10 | Эбзеев, Б.С. Конституция. Правовое государство. Конституционный суд: Учеб. пособие - М.: Закон и право, ЮНИТИ, 1997.- 349с. | 29 |  | 10 |  |
| 11 | Котов, А.К. Суверенный Казахстан: гражданин, нация, народ (вопросы конституционного права) - Алматы: Жеті жаргы, 1997.- 286c | 29 |  | 22 |  |
| 12 | Сартаев, С.С. Біз конституциялық кеңістікте өмір сүреміз.- Алматы: Дәуір, 2010.- 663б | 29 | 16 |  |  |
| 13 | Витрук, Н.В. Конституционное правосудие. Судебное конституционное право и процесс: Учеб. пособие для студентов вузов - М.: Закон и право, ЮНИТИ, 1998.- 383с. | 29 |  | 49 |  |
| 14 | Авакьян, С.А. Россия: гражданство, иностранцы, внешняя миграция / М: Юрид. центр Пресс, 2003.- 641с. | 29 |  | 20 |  |
| 15 | Тәуелсіздік шежіресі : 2001-2005 жж. / [жобаның авт. М. Жолдасбеков, ғылыми кеңесшісі М. Қасымбеков]; Астана: Күлтегін, 2009 | 29 | 4 |  |  |
| 16 | Баишев, Ж. Конституционное право Республики Казахстан.- Алматы: Жеті жарғы, 2001.- 391 с | 29 |  | 6 |  |
| 17 | Котов, А.К. Конституционализм в Казахстане: опыт станов-ления и эффективность механизма власти – Алма-ты: КазГЮА, 2000.- 284 с. | 29 |  | 11 |  |
| 18 | Тохян, Ф. Конституционный порядок президентских выборов в современном мире (сравнительно-правовое исследование) - Ереван: Мхитар Гош, 1998.- 319c. | 29 |  | 5 |  |
| 19 | Тәуелсіздік шежіресі : 2006-2008 жж. / [жобаның авт. М. Жолдасбеков, ғылыми кеңесшісі М. Қасымбеков]; Астана: Күлтегін, 2009 | 29 | 4 |  |  |
| 20 | Тәуелсіздік шежіресі : 1991-2000 жж. / [жобаның авт. М. Жолдасбеков, ғылыми кеңесшісі М. Қасымбеков]; Астана: Күлтегін, 2009 | 29 | 2 |  |  |
| 21 | Искакова, Г.Қ. Қазақстан Республикасындағы адам құқығы: оқу құралы. Астана: Фолиант, 2008.- 292б. | 29 | 30 |  |  |
| 22 | Атаханова, С.К. Конституциялық құқықтық нормаларды жүзеге асыру /оқу құралы /. - Алматы: Қазақ ун-ті, 2008.- 124б | 29 | 51 |  |  |
| 23 | Қазақстан Республикасындағы парламентта-ризмнің теориялық және конституциялық-құқықтық мәселелері: материалы междунар. науч.-практ. конф. 17 нояб. 2006 г. / Алматы: КазНУ им. аль-Фараби, 2006.- 555 с. | 29 | 1 |  |  |
| 24 | Сансызбаев, А.М. Конституциялық-құқықтық нормалар: з.ғ.к... дис. Алматы. 2006.- 118 б. | 29 | 1 |  |  |
| 25 | Тлеубаев, Қ.Ө. Қазақстан Республикасы Үкіметінің билікті бөлу принципімен сәйкес коституциялық-құқықтық уәкілеттілігі: з.ғ.к.... дис. Алматы: [Б. ж.], 2006.- 112 б. | 29 | 1 |  |  |
| 26 | Жарболова А.Ж., Исабеков А.К., Кусаинов Д.Ө., Тайгамитов Г.Д. Заң шығару қызметі: оқу құралы. – Алматы, Қазақ университеті, 2013 | 29 | 10 |  |  |
| 27 | Мами, К.А. Конституционная законность и судебная власть в Республике Казахстан: основные тенденции и приоритеты : Автореф. дис. на соиск. учен. степ. д.ю.н.- Алматы: 2003.- 48 с | 29 |  | 1 |  |
| 28 | Әлімбеков, М.Т. ҚР Президенті және ТМД елдері Президенттері өкілеттіктерінің ерекшеліктері: з.ғ.к. дис. автореф. / - Алматы: 2005.- 23 б. | 29 | 1 |  |  |
| 29 | Высшие органы государственной власти в Республике Казахстан: (Сб. Конституционных законов Республики Казахстан). - Алматы: Баспа, 1999.- 51с. | 29 |  | 30 |  |
| 30 | Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014 | 29 | 30 |  |  |
|  | **Интернет- ресурсы:** |  |  |  |  |
| 31 | Конституция – Қазақстан Республикасының негізгі заңы // [https://baribar.kz/student/800/ konstitutsiya-qazaqstan-respublikas/](https://baribar.kz/student/800/%20konstitutsiya-qazaqstan-respublikas/) | 29 | [Эл.рес] |  |  |
| 32 | Ашитов, З.О. Право суверенного Казахстана  [Электронный ресурс] / Заиркан Омарович Ашитов; КазНУ им. аль-Фараби, Науч. б-ка.- Алматы: Жеті жарғы, 2012. | 29 |  | [Эл.рес] |  |
| 33 | Независимый Казахстан и лидер нации  [Электронный ресурс] / КазНУ им. аль-Фараби, Науч. б-ка; [под ред. Б. Г. Аягана].- Алматы: Copyright @, 2012. | 29 |  | [Эл.рес] |  |
| 34 | Қазақстан Республикасының Конституциясы // https://kk.wikipedia.org/wiki/%D2%9A%D0%B0 | 29 | [Эл.рес] |  |  |

**Әл-Фараби атындағы ҚазҰУ оқу-әдістемелік кешені**

**Мамандығы: Құқықтану, Құқыққорғау қызметі**

**Шифр: 5В030100, 5В030300**

**Пән: ҚР конституциялық құқығы**

1. **Midterm Exam Бағдарламасы**

**а) Midterm емтиханға шығарылатын оқу тақырыптары:**

Тақырып 1. ҚР Конституциялық құқығы - ұлттық құқықтық жетекшi саласы.

Тақырып 2. ҚР конституциялық құқығы – заңи ғылым

Тақырып 3. ҚР Конституциясы - мемлекеттiң негiзгi заңы. ҚР Конституциясының дамуының негiзгi кезеңдерi

Тақырып 4. ҚР конституциялық құрылысы және оның негiздерi

Тақырып 5. ҚР-да жеке тұлғаның құқықтық жағдайының негiздерi

Тақырып 6. ҚР-да жеке тұлғаның құқықтық жағдайының негiздерi

Тақырып 7. Қазақстан Республикасында меншiк пен кәсiпкерлiктiң конституциялық негiздерi

Тақырып 8. Қазақстан Республикасындағы шет елдіктердің құқықтық жағдайы

**в) Midterm емтиханға шығарылатын сұрақтар:**

1. Конституциялық құқықтың түсiнiгi, пәнi және тәсiлдерi.

2. ҚР конституциялық құқық ғылымының түсінігі, пәні және тәсілі

3. Конституциялық құқықтың өзге құқық салаларымен арақатынасы. Конституциялық құқықтың жүйесi.

4. Конституциялық құқықтық норма: ұғымы, негiзгi нышандары, ерекшелiктерi, түрлерi

5. Конституциялық құқықтың қайнар көздерi. Конституциялық құқықтың негізгі қайнар көздерi ретінде Конституцияның түсінігі, ерекшеліктері.

6. Конституциялық құқықтық қатынас: ұғымы, ерекшелiктерi мен мазмұны

7. Конституцияның функциялары, мазмұны мен құрылымы

8. ҚР тәуелсіздігінің қалыптасу және даму процесі. «Мемлекеттік тәуелсіздік туралы» конституциялық заңды құқықтық талдау

9. 28.01.1993 жылғы Конституцияның қабылдану себептерi мен жалпы сипаттамасы.

10. 30.08.1995 жылғы Конституцияның қабылдану себептерi және жаңалықтары.

11. ҚР Конституциясына өзгертулер мен толықтырулар енгiзу тәртібі. ҚР Конституциясына енгiзілген өзгертулер мен толықтырулар

12. ҚР Конституциялық құрылысы: ұғымы, негiздерi

13. Қазақстан Республикасының iшкi және сыртқы қызметiнiң түбегейлi қағидалары

14. Қазақстан Республикасы - демократиялық, құқықтық әлеуметтiк, зайырлы мемлекет.

15. Қазақстан Республикасы - президентiк басқару нысанындағы бiртұтас мемлекет.

16. Конституциялық құқықтар мен бостандықтар: түсiнiгi, ерекшеліктері, түрлерi.

17. Жеке құқықтар мен бостандықтар.

18. Қазақстанда бейбіт жиналыстар, демонстрация, митингілер ұйымдастыру және өткізу тәртібі

19. Қоғамдық бірлестіктің түсінігі, мәртебесі, құрылу және қызмет ету принциптері

20. Жеке тұлғаның құқықтық жағдайының негiздерi: ұғымы, қағидалары, мазмұны.

21. Саяси және әлеуметтiк-экономикалық құқықтар мен бостандықтар

22. Азаматтық: ұғымы, қағидалары. ҚР азаматтығын алу және тоқтатылу негiздерi

23. Азаматтық мәселелерiмен айналысатын субъектілер. Олардың өкiлеттiктерi.

24. Адам және азаматтың құқықтары мен бостандықтарының кепiлдiктерi

25. Азаматтардың негiзгi мiндеттерi.

26. Қазақстан Республикасындағы шет елдіктердің құқықтық жағдайы

**г) Midterm емтиханды бағалау саясаты, бағалау критерийлері**

Midterm Exam тапсыруда студенттің білімін бағалау барысында келесі өлшемдер ескеріледі:

-идеяның дұрыстығы;

- емтиханға шығарылған сұрақтың ашылу, зерттелу деңгейі;

- жауаптың толықтығы дәрежесі;

- баяндау, жазу тілінің анықтығы мен нақтылығы;

- жасалған қорытындының негізделген болуы;

- шет елдермен салыстырмалы талдау жасау;

**д) Ұсынылатын әдебиеттер:**

1. Қазақстан Республикасының Конституциясы 1995 жылғы. (02.02.2011ж. енгізілген өзгертулермен, толықтырулармен) Алматы, 2017
2. Нормативтік құқықтық актілер туралы» 1998 жылғы 24 наурыздағы ҚР Заңы (2009 жылғы 17 шілдеде енгізілген өзгерістер мен толықтырулармен қоса)
3. «Қазақстан Республикасындағы сайлау туралы» 28.09.1995 жылғы ҚР конституциялық заңы (15.06.2017ж. берілген өзгерістер мен толықтыруларымен)
4. «Қазақстан Республикасының азаматтығы туралы» 20 желтоқсан 1991 жылғы Қазақстан Республикасының заңы (11.07.2017ж. берілген өзгерістер мен толықтыруларымен)
5. «Қазақстан Республикасында бейбiт жиналыстар, митингiлер, шерулер, пикеттер және демонстрациялар ұйымдастыру мен өткiзу тәртiбi туралы» 1995 жылғы 17 наурыздағы ҚР Заңы (20.12.2004. ҚР Заңымен енгізілген өзгерістерімен)
6. «Дiни сенiм бостандығы және дiни бiрлестiктер туралы» 15.01.1992 жылғы ҚР заңы (11.10.2011ж. берілген өзгерістер мен толықтыруларымен)
7. Шетелдіктердің құқықтық жағдайы туралы 19.06.95 ж. ҚР Заңы (11.07.2017 жылғы өзгерістермен)
8. Саяси партиялар туралы ҚР заңы. 15.07.2002 ж. (16.11. 2015 жылғы өзгерістер мен толықтырулармен);
9. Қоғамдық бiрлестiктер туралы ҚР заңы. 31.05.1996 ж. (09.04.2016 берілген редакцияда)
10. «Сапарғалиев Ғ. Қазақстан Республикасының конституциялық құқығы. Алматы, 2008 ж.
11. З.Ж.Кенжалиев, В.А.Ким. Қазақстан Республикасының конституциялық заңнамасының дамуы. 1-3 бөлім, Алматы, «Қазақ университеті». 2008 ж.
12. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж.
13. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014

**Әл-Фараби атындағы ҚазҰУ оқу-әдістемелік кешені**

**Мамандығы: Құқықтану, Құқыққорғау қызметі**

**Шифр: 5В030100, 5В030300**

**Пән: ҚР конституциялық құқығы**

1. **Пән бойынша қорытынды емтихан бағдарламасы**

**а) Қорытынды емтиханға шығарылатын оқу тақырыптары:**

Тақырып 1. ҚР Конституциялық құқығы - ұлттық құқықтық жетекшi саласы.

Тақырып 2. ҚР конституциялық құқығы – заңи ғылым

Тақырып 3. ҚР Конституциясы - мемлекеттiң негiзгi заңы. ҚР Конституциясының дамуының негiзгi кезеңдерi

Тақырып 4. ҚР конституциялық құрылысы және оның негiздерi

Тақырып 5. ҚР-да жеке тұлғаның құқықтық жағдайының негiздерi

Тақырып 6. ҚР-да жеке тұлғаның құқықтық жағдайының негiздерi

Тақырып 7. Қазақстан Республикасында меншiк пен кәсiпкерлiктiң конституциялық негiздерi

Тақырып 8. Қазақстан Республикасындағы шет елдіктердің құқықтық жағдайы

Тақырып 9. ҚР сайлау жүйесi

Тақырып 10. ҚР Президентi, оның құқықтық мәртебесi, өкiлеттiктерi

Тақырып 11. ҚР Парламентi, оның құқықтық мәртебесi

Тақырып 12. ҚР Үкiметi, оның құқықтық мәртебесi

Тақырып 13. ҚР Конституциялық Кеңесi, оның құқықтық мәртебесi

Тақырып 14. ҚР-ғы жергiлiктi мемлекеттік басқару және өзін-өзі басқарунегіздері

**в) Қорытынды емтиханға шығарылатын сұрақтар**

1. Конституциялық құқықтың түсiнiгi, пәнi және тәсiлдерi.

2. ҚР конституциялық құқық ғылымының түсінігі, пәні және тәсілі

3. Конституциялық құқықтың өзге құқық салаларымен арақатынасы. Конституциялық құқықтың жүйесi.

4. Конституциялық құқықтық норма: ұғымы, негiзгi нышандары, ерекшелiктерi, түрлерi

5. Конституциялық құқықтың қайнар көздерi. Конституциялық құқықтың негізгі қайнар көздерi ретінде Конституцияның түсінігі, ерекшеліктері.

6. Конституциялық құқықтық қатынас: ұғымы, ерекшелiктерi мен мазмұны

7. Конституция: түсінігі, ерекшеліктері мен түрлері

8. Конституцияның функциялары, мазмұны мен құрылымы

9. «ҚазССР мемлекеттік егемендігі туралы» Декларация, оны саяси-құқықтық талдау.

10. ҚР тәуелсіздігінің қалыптасу және даму процесі. «Мемлекеттік тәуелсіздік туралы» конституциялық заңды құқықтық талдау

11. 28.01.1993 жылғы Конституцияның қабылдану себептерi мен жалпы сипаттамасы.

12. 30.08.1995 жылғы Конституцияның қабылдану себептерi және жаңалықтары.

13. ҚР Конституциясына өзгертулер мен толықтырулар енгiзу тәртібі. ҚР Конституциясына енгiзілген өзгертулер мен толықтырулар

14. ҚР Конституциялық құрылысы: ұғымы, негiздерi

15. Қазақстан Республикасының iшкi және сыртқы қызметiнiң түбегейлi қағидалары

16. Қазақстан Республикасы - демократиялық, құқықтық әлеуметтiк, зайырлы мемлекет.

17. Қазақстан Республикасы - президентiк басқару нысанындағы бiртұтас мемлекет.

18. ҚР-да жеке адамның құқықтық жағдайының негіздері: түсінігі, қағидалары, мазмұны

19. Конституциялық құқықтар мен бостандықтар: түсiнiгi, ерекшеліктері, түрлерi.

20. Жеке құқықтар мен бостандықтар.

21. Қазақстанда бейбіт жиналыстар, демонстрация, митингілер ұйымдастыру және өткізу тәртібі

22. Қоғамдық бірлестіктің түсінігі, мәртебесі, құрылу және қызмет ету принциптері

23. Саяси және әлеуметтiк-экономикалық құқықтар мен бостандықтар

24. Азаматтық: ұғымы, қағидалары. ҚР азаматтығын алу және тоқтатылу негiздерi

25. Азаматтық мәселелерiмен айналысатын субъектілер. Олардың өкiлеттiктерi.

26. Адам және азаматтың құқықтары мен бостандықтарының кепiлдiктерi

27. Азаматтардың негiзгi мiндеттерi.

28. Қазақстан Республикасында шетел азаматтары мен азаматтығы жоқ адамдардың құқықтық жағдайы

29. Сайлау құқығының ұғымы, түрлерi, қағидалары

30. Сайлау жүйесi: түсiнiгi мен түрлерi.

31. Сайлау органдары, сайлау округтері және сайлау учаскелері

32. Қазақстан Республикасының саяси жүйесінің негіздері, оның конституциялық бекітілуі.

33. Қазақстан Республикасының экономикалық жүйесінің негіздері, оның конституциялық бекітілуі

34. ҚР-ның әкiмшiлiк-аумақтық құрылысы: ұғымы, жүйесi, категориялары. Елдi мекендер және аймақ.

35. ҚР Президентiнің мәртебесі, сайлануы және өкілеттігінің мерзімінен бұрын тоқтатылуы

36. ҚР Президентiнiң өкiлеттiгi

37. ҚР Президентiнiң актiлерi.

38. ҚР Парламентiнiң мәртебесi, құрылымы және құрылу тәртібі. Екі палаталы құрылымның қажеттігі.

39. Палаталардың бiрлескен отырысында жүзеге асырылатын Парламенттiң өкiлеттiгi.

40. Палаталардың бөлек отырысында қаралатын мәселелер.

41. ҚР Парламенті қызметiнiң ұйымдық-құқықтық нысандары.

42. ҚР Парламентiнiң актiлерi.

43. ҚР Үкiметiнің мәртебесі, құрамы және құрылымы, құрылу тәртібі

44. ҚР Үкiметінiң құзыретi және оның қызмет ету тәртiбi.

45. ҚР Үкiметінiң актiлерi.

46. Конституциялық қадағалаудың түсiнiгi, мақсаты. Конституциялық қадағалау органдары.

47. ҚР Конституциялық Кеңесінің мәртебесі, құрамы және құрылуы тәртібі

48. Конституциялық Кеңестің өкілеттіктері.

49. Конституциялық Кеңестiң төрағасы мен мүшелерiнiң мәртебесi.

50. Конституциялық Кеңестiң актiлерi. Олардың құқықтық табиғаты.

51. Жергілікті мемлекеттік басқару және өзін-өзі басқару: түсінігі, органдары

52. Жергiлiктi өкiлдi органдар: жүйесi, өкiлеттiктерi, актiлерi, құрылу және таратылу мәселелері.

53. Жергiлiктi атқарушы органдар: жүйесi, құзыретi, құрылу тәртiбi, актiлерi.

54. Референдум түсiнiгi, қағидалары, пәні.

55. ҚР-да референдумның өткізілу тәртібі және референдумда қабылданған актінің заңи күші.

**г) Қорытынды емтиханды бағалау саясаты, бағалау критерийлері**

Қорытынды емтиханда студенттің білімін бағалау барысында келесі өлшемдер ескеріледі:

-идеяның дұрыстығы;

- емтиханға шығарылған сұрақтың ашылу, зерттелу деңгейі;

- жауаптың толықтығы дәрежесі;

- баяндау, жазу тілінің анықтығы мен нақтылығы;

- жасалған қорытындының негізделген болуы;

- шет елдермен салыстырмалы талдау жасау;

**д) Қорытынды емтиханды тапсырушыларға ұсынылатын әдебиеттер:**

1. Қазақстан Республикасының Конституциясы 1995 жылғы. (02.02.2011ж. енгізілген өзгертулермен, толықтырулармен) Алматы, 2017
2. Қазақстан Республикасының 7 қазан 1998 жылғы "Қазақстан Республикасының Конституциясына өзгерiстер мен толықтырулар енгiзу туралы" Заңы. //"Егемен Қазақстан", 08.10.1998 ж.
3. Қазақстан Республикасының 21 мамыр 2007 жылғы "Қазақстан Республикасының Конституциясына өзгерiстер мен толықтырулар енгiзу туралы" Заңы. //"Егемен Қазақстан", 22.05.2007 ж.
4. Қазақстан Республикасының 2 ақпан 2011 жылғы "Қазақстан Республикасының Конституциясына толықтырулар енгiзу туралы" Заңы. //"Егемен Қазақстан", 03.02.2011 ж.
5. 16 желтоқсан 1991 жылғы "Қазақстан Республикасының мемлекеттiк тәуелсiздiгi туралы" Қазақстан Республикасының конституциялық заңы.
6. 25 қазан 1990 жылғы "Қазақ ССР-iнiң мемлекеттiк егемендiгi туралы" Декларация.
7. «Қазақстан Республикасының азаматтығы туралы» 20 желтоқсан 1991 жылғы Қазақстан Республикасының заңы (11.07.2017ж. берілген өзгерістер мен толықтыруларымен)
8. «Қазақстан Республикасында бейбiт жиналыстар, митингiлер, шерулер, пикеттер және демонстрациялар ұйымдастыру мен өткiзу тәртiбi туралы» 1995 жылғы 17 наурыздағы ҚР Заңы (20.12.2004. ҚР Заңымен енгізілген өзгерістерімен)
9. «Қоғамдық бiрлестiктер туралы» ҚР заңы. 31.05.1996ж. *(*09.04.2016ж. берілген өзгерістер мен толықтыруларымен*)*
10. «Саяси партиялар туралы» ҚР заңы. 15.07.2002ж. 16.11.2015ж. берілген өзгерістер мен толықтыруларымен*)*
11. "Қазақстан Республикасындағы сайлау туралы" 28.09.1995 жылғы ҚР конституциялық заңы (15.06.2017ж. берілген өзгерістер мен толықтыруларымен)
12. Қаз ССР-нiң «Қазақ ССР Президентi қызметiн тағайындау және Қазақ ССР Конституциясына (негiзгi заңына) өзгерiстер мен толықтырулар енгiзу туралы» 1990 жылғы 24 сәуiрдегi заңы
13. «Қазақстан Республикасының Президентi туралы» 26.12.1995 жылғы ҚР конституциялық заңы **(**15.06.2017ж. өзгертулер мен толықтырулармен//
14. ҚР Парламентi және оның депутаттарының мәртебесi туралы 1995 жылғы 16 қазандағы ҚР конституциялық Заңы *(*15.06.2017ж. берілген өзгерістер мен толықтыруларымен*)*
15. «Қазақстан Республикасының Үкiметi туралы» 18.12.1995 жылғы ҚР конституциялық заңы. (03.07.2017 ж. берілген өзгерістер мен толықтыруларымен)
16. «Қазақстан Республикасының Конституциялық Кеңесi туралы» 1995 жылғы 29 желтоқсандағы ҚР Конституциялық заңы (115.06.2017 жылғы ҚР заңымен енгізілген өзгерістерімен)
17. Сапарғалиев Ғ. Қазақстан Республикасының конституциялық құқығы. Алматы, 2008 ж.
18. З.Ж.Кенжалиев, В.А.Ким. Қазақстан Республикасының конституциялық заңнамасының дамуы. 1-3 бөлім, Алматы, «Қазақ университеті». 2008 ж.
19. Жарболова А.Ж. Қазақстан Республикасының конституциялық құқығы бойынша дәрістер кешені. Алматы. «Қазақ университеті», 2012 ж.
20. Конституционное право РК. Отв. ред. М.С.Нарикбаев. Алматы, 2001.
21. Баишев Ж. Конституционное право Республики Казахстан Алматы: Жеті жарғы, 2001 ж.
22. С.К. Амандықова. Қазақстан Республикасының конституциялық құқығы. – Астана: Фолиант, 2000.
23. Жарболова А.Ж «ҚР конституциялық құқығы» пәнінен семинар сабақтарына қосымша дайындық материалдары. – Алматы, Қазақ университеті, 2014
24. Баймаханов М.Т., Вайсберг Л.М., Котов А.К. Становление суверенитета Республики Казахстан. Алматы, 1994.
25. Малиновский В.А. Становление и развитие президентской формы правления в РК. // Научные труды ВШП “Адилет”, 1997, №1.
26. Мухамеджанов Э.Б. Избирательное право РК. Алматы, 2001
27. Абельдинов А., Копабаев О.К. Президент Республики Казахстан – символ и гарант незыблимости Конституции. // Мысль, 1996, №8.